SunOnline: Dhaulathuge aamdhanee dhahviyas haradhu ithuru vejje\nދައުލަތަށް ލިބުނު އާމްދަނީ ދަށްވިޔަސް ހަރަދު އިތުރުވެއްޖެ\nފާއިތުވި ހަފްތާ ދައުލަތަށް ލިބުނު އާމްދަނީ އަށްވުރެ ހަރަދު އިތުރުވެފައިވާކަމަށް ފިނޭންސް މިނިސްޓްރީގެ ތަފާސްހިސާބުތައް ދައްކައިފިއެވެ.\nމި އާމްދަނީއަކީ މިދިޔަ އަހަރުގެ މި މުއްދަތުގައި ދައުލަތަށް ލިބުނު އާމްދަނީ އާއި އަޅާބަލާއިރު 782.2 މިލިއަން ރުފިޔާ މަދު އަދަދެކެވެ.\nދައުލަތުގެ ދަތުރުތަކަށް މިދިޔަ ހަފްތާ 22.6 މިލިއަން ރުފިޔާ ހަރަދުވެފައިވާކަމަށް ފިނޭންސްގެ ތަފާސް ހިސާބުތައް ދައްކާއިރު މިދިޔަ އަހަރުގެ މި މުއްދަތުގައި ދަތުރުތަކަށް 29.2 މިލިއަން ރުފިޔާ ހަރަދުކޮށްފައިވެއެވެ.\nއާސަންދައަށް ދައުލަތުގެ ބަޖެޓުން ފާއިތުވި އަށް ހަފްތާ ތެރޭގައި 99 މިލިއަން ރުފިޔާ ވަނީ ހަރަދުކޮށްފައެވެ.\nޕީއެސްއައިޕީގެ މަޝްރޫއުތަކަށް ފާއިތުވި އަށް ހަފްތާގެ ތެރޭގައި 764.7 މިލިއަން ރުފިޔާ ހަރަދުކޮށްފައިވާއިރު ދައުލަތުގެ ބަޖެޓުގައި ޕީއެސްއައިޕީ މަޝްރޫއުތަކަށް 10.42 ބިލިއަން ރުފިޔާ ވަނީ ކަނޑައަޅައިފައެވެ.


ވ. ކެޔޮދޫގެ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nވ. ކެޔޮދޫގެ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n11 ޑިސެންބަރު 1980، ރިފަރެންސް: MAG/1980/30\nއާދެ، އަޅުގަނޑު ފެލިދުއަތޮޅަށް މިކުރާ ޒިޔާރަތުގައި މިއަދު މީގެކުރިން އެހެން ދެރަށަކަށް ޒިޔާރަތް ކުރުމަށްފަހު، މިހާރު އައިސް މިހިރީ ތިޔަބޭފުޅުންގެ މިރަށުގައި، ކެޔޮދޫގައި. އެހެންވުމާއެކު، އަޅުގަނޑުގެ އެންމެ ފުރަތަމަ ވާޖިބެއް ކަމަށް ދެކެނީ، މިރަށުގެ ރައްޔިތުންނަށް ދައުލަތުގެ ނަމުގަޔާއި އަދި އަޅުގަނޑުގެ އަމިއްލަ ނަމުގައި ހެޔޮއެދުން ރައްދުކުރުން.\nމިމުނާސަބަތު ފާހަގަކުރެއްވުމުގެ ގޮތުން ކެޔޮދޫގެ ރައްޔިތުން ކުރައްވައިފައިވާ މިންނެތް މަސައްކަތްތައް ފެނި، އަޅުގަނޑު ވަރަށް ބޮޑަށް މިރަށުގެ ރައްޔިތުންނަށް ޝުކުރުވެރިވަން. އަޅުގަނޑު މިކުރާ ޒިޔާރަތަށްޓަކައި ރައްޔިތުން މާބޮޑެތި މަސައްކަތްތަކެއް ކުރެއްވުމަކީ އަޅުގަނޑު އެދޭ ކަމެއް ނޫން. ޚާއްޞަކޮށް، އެކަންކަމަކީ ގިނަ ޚަރަދުތަކެއް ކުރަންޖެހޭ އަދި ރައްޔިތުންގެ ގިނަ ވަގުތުތަކެއް ހޭދަކުރަންޖެހޭ ބާވަތުގެ މަސައްކަތްތަކެއް ކަމަށްވަންޏާ، އެއީ އަމުދުންވެސް އަޅުގަނޑު މާހިތްހަމަޖެހޭ ކަމެއް ނޫން. އެހެންނަމަވެސް، އެއާއެކުގައި ދަންނަވަންޖެހެނީ، އަޅުގަނޑަށް ޔަޤީންކުރެވެނީ، މިރަށުގެ ރައްޔިތުން މިމަސައްކަތްތައް ކުރައްވައި، މިހާ ފުރިހަމަގޮތެއްގައި ރަށުތެރެ ޒީނަތްތެރި ކުރައްވައި ހައްދަވައިފައި މިވަނީ ކެޔޮދޫގެ ރައްޔިތުންގެ ހިތްތަކުގައި ދިވެހި ދައުލަތާމެދު އުފެދިފައިވާ އިޚްލާޞްތެރިކަމުގެ މަތިވެރިކަމުންކަން. އެހެންކަމަށްވުމާއެކު، އެކަމަށްޓަކައިވެސް ދައުލަތުގެ ފަރާތުން ކެޔޮދޫގެ ރައްޔިތުންނަށް ތެދުވެރިކަމާއެކު ޝުކުރު އަދާކުރަން.\nތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނޭފަދައިން، އަޅުގަނޑު ރާއްޖެތެރެއަށް ކުރަމުން މިގެންދާ ދަތުރުތައް ވަނީ އަޅުގަނޑު ރައީސްކަމާ ޙަވާލުވީއްސުރެ ފަށައިފައި. މީގެކުރިން ރާއްޖޭގެ އުތުރުގެ އަދި ދެކުނުގެ ވަރަށްގިނަ އަތޮޅުތަކަކަށް އަޅުގަނޑު ހިނގައްޖައިން. މިއަދު ފަށައިގެން މިއުޅޭ ދަތުރަކީ މެދުރާއްޖެތެރޭގެ ހަތަރު އަތޮޅަކަށް ކުރަން ގަސްދުކުރެވިފައިވާ ދަތުރެއް. މިދަތުރުތަކުގެ ބޭނުމަކީ ރާއްޖެތެރެ ބަލައިލައި، ރާއްޖެތެރޭގެ އަހުލުވެރިންނާ ބައްދަލުކޮށް، އެމީސްމީހުންނާ ދިމާވެފައިވާ ދަތިތައް އޮޅުންފިލުވައި، ރާއްޖެތެރެ ތަރައްޤީ ކުރުމަށް ސަރުކާރުން ވެވެން އޮންނާނެ އެހީތަކަކީ ކޮބައިތޯ އޮޅުންފިލުވައި، ސަރުކާރުން އެހީވެވެން އޮތް މިންވަރަކުން އެހީވެދިނުމުގެ އިންތިޒާމުތައް ހަމަޖެއްސުން.\nމީގެކުރިން އަޅުގަނޑު ބައެއް އަތޮޅުތަކަށް ކުރި ޒިޔާރަތްތަކުން ލިބުނު މަޢުލޫމާތުގެ މައްޗަށް ބިނާކޮށް، ރާއްޖެތެރެ ތަރައްޤީކޮށް އިޞްލާޙު ކުރުމުގެ ވަރަށްބޮޑު މަޝްރޫޢެއް ވަނީ ރޭވިފައި. އެ މަޝްރޫޢަށް މިހާރުދަނީ ޢަމަލުކުރެވެމުން. އޭގެތެރޭގައި، ވަރަށްގިނަ ރަށްރަށަށް އެކިކަހަލަ ކަންތައްތައް ކޮށްދިނުން ހިމެނިގެންވޭ. މިސާލަކަށް، ބައެއް ރަށްރަށުގައި އަލުން ރަށުއޮފީސް ޢިމާރާތް ކުރުން، ނުވަތަ ހުންނަ އޮފީހެއް މަރާމާތުކޮށް ހަދައިދިނުން. ބައެއް ރަށްރަށުގައި އަލުން މިސްކިތް އެޅުން. ނުވަތަ ހުންނަ މިސްކިތް މަރާމާތުކުރުން. ފަޅުކޮނުން އަދި މިނޫންވެސް މިބާވަތުގެ އެތައް ކަންތައްތަކެއް މިދެންނެވި މަޝްރޫޢުގައި ހިމެނިފައިވޭ. އޭގެތެރެއިން އެއްކަމެއް، ރާއްޖޭގެ ކޮންމެ އަތޮޅެއްގައިވެސް ސަރުކާރުގެ ޚަރަދުގައި ހިނގާ ސްކޫލެއް ހުޅުވުން. އެހެންވީމާ، އެގޮތުން މި މަޝްރޫޢުގައި، ރާއްޖޭގެ ރައްޔިތުންނަށް މިދެންނެވީ ރާއްޖެތެރޭގެ އަހުލުވެރިންނަށް ވަރަށް ފައިދާހުރި ކަންތައްތަކެއް އެކުލެވިގެންވޭ. އެހުރިހާ ކަމެއްގެ ބޭނުމަކީ ރާއްޖެތެރޭގެ ރައްޔިތުންނަށް، ދައުލަތުގެ ޚިދުމަތްތައް ފޯރުވައިދިނުން. އަދި ރާއްޖެތެރޭގެ ރައްޔިތުން ތަރައްޤީގެ މަގުގައި ކުރިއަށްދާނެ ގޮތްތައް، ސަރުކާރުން ހަމަޖައްސައިދިނުން.\nއާދެ، ސަރުކާރުން އެކިކަންކަމަށް ޚަރަދު ކުރެވިދާނެ، ސަރުކާރަށް ތަނަވަސްކަން އޮތް މިންވަރަކުން. އެހެންނަމަވެސް، އެއްވެސް ކަމެއް ކާމިޔާބުވާނީ އެކަމެއްގައި ރައްޔިތުން އެއްބާރުލެއްވި މިންވަރަކުން. އެކަން ތިޔަ ހުރިހާ ބޭފުޅުންނަށްވެސް ރަނގަޅަށް އެނގިވަޑައިގަންނަވާނެ. އެހެންވީމާ، އެދެވިގެންވަނީ ސަރުކާރުން މި ރާވާ ކަންތައްތަކުގައި، ރައްޔިތުން ފުރިހަމައަށް ބައިވެރިވެވަޑައިގަތުން. އަދި ފުރިހަމައަށް އެއްބާރުލެއްވުން. ރައްޔިތުން އެއްބާރުލައްވައިގެން ސަރުކާރުން ފަށައިގެން މިއުޅޭ ކަންތައްތައް ކުރިއަށް ގެންދަވާ ކަމަށްވަންޏާ، އެއްވެސް ޝައްކެއްނެތި އެއްދުވަހުން އަނެއްދުވަހަށް ރަށުގެ ޢާންމު ޙާލަތުވެސް ރަނގަޅުވަމުންދާނެ. ރައްޔިތުންގެ ތަނަވަސްކަން އިތުރުވަމުންދާނެ. އަދި ހުރިހާ ރޮނގަކުންވެސް، އަޅުގަނޑުމެންނަށް ތަރައްޤީވެވޭނެ މަގުތައް ފަހިވެގެންދާނެ.\nއާދެ، ތަރައްޤީއަކީ މަސައްކަތްނުކޮށް އެއާ ހަމައަށް އަޅުގަނޑުމެންނަށް ވާސިލުވެވޭނެ ކަމެއް ނޫން. އެހެންވީމާ، ތަރައްޤީގެ މަގުގައި ކުރިއަށް ދާން ބޭނުންވާނަމަ، އެންމެ ފުރަތަމަ އަޅުގަނޑުމެން މަސައްކަތާއި ހިއްމަތްތެރިކަމުން އަތުކުރި އޮޅައިލަންޖެހެނީ. ކޮންމެ ބައެއްގެވެސް ތަރައްޤީ ބިނާވެފައި ވާނީ އެބައެއްގެ މަސައްކަތްތެރިކަމުގެ މައްޗަށް. އަޅުގަނޑުމެންގެ ދިވެހިރާއްޖޭގެ ރައްޔިތުންނަކީ ވަރަށް މަސައްކަތްތެރި ހީވާގި ބައެއް. މިއީ އަޅުގަނޑު ތިޔަބޭފުޅުންނަށް ހަމައެކަނި ވާހަކަ ރީތިކޮށްލުމުގެ ގޮތުން ދަންނަވައިލާ އެއްޗެއް ނޫން. ދިވެހިރާއްޖެއަށް ޒިޔާރަތްކުރާ ބޭރުގެ މެހުމާނުންވެސް ފާހަގަކުރައްވާ ކަމެއް. ރާއްޖޭގެ ރައްޔިތުންނަކީ މަސައްކަތްތެރި ބައެއްކަން. ހީވާގި ބައެއްކަން. އެހެންވީމާ، އެރޮނގުން އަޅުގަނޑު ހިތުން އަޅުގަނޑު މިދަންނަވާ ވާހަކަތަކުގެ މާނަ، ތިޔަ ހުރިހާ ބޭފުޅުންނަށް ރަނގަޅަށް ސާފުވެވަޑައިގަންނަވާނެ.\nއާދެ، ކޮންމެއަކަސް އަޅުގަނޑުމެން މިހާރު ކުރަމުން މިގެންދާ މަސައްކަތްތައް މިހާރަށްވުރެވެސް އިތުރުކުރަން ޖެހިއްޖެ. ސަބަބަކީ އެއްދުވަހުން އަނެއް ދުވަހަށް، ތަކެތީގެ އަގުބޮޑުވަމުންދާކަން. އެއީ މުޅި ދުނިޔެއަށް ޢާންމުވެފައިވާ ކަމެއް. ކާޑުގެ އެއްޗެތިވެސް އެއްދުވަހުން އަނެއް ދުވަހަށް ދަނީ އަގުބޮޑުވަމުން. އަދި އަޅުގަނޑުމެން އެކިގޮތްގޮތުން ކުރަންޖެހޭ ޚަރަދުތައްވެސް ދަނީ އެއްދުވަހުން އަނެއްދުވަހަށް ބޮޑުވަމުން. އެހެންވީމާ، އަޅުގަނޑުމެންނަށް ލިބޭ އާމްދަނީއެއް އިތުރުކޮށްގެން ނޫނީ، އެއްގޮތަކަށްވެސް އަޅުގަނޑުމެން އެކަކަށްވެސް މި ޚަރަދުތައް ފޫބެއްދޭކަށެއް ނޯންނާނެ. މިރަށަކީ މަސްވެރި ރަށެއް. މިއަތޮޅަކީ މަސްވެރި އަތޮޅެއް. މަސްވެރިކަމުގައި މިއަތޮޅުގެ ރައްޔިތުން ވަރަށް މަތިވެރި ދަރަޖައަކަށް ޙަރަކާތްތެރިވެވަޑައިގަންނަވަމުން ގެންދަވާކަމުގެ ހެކިތައް އަޅުގަނޑަށް ފެންނަން އެބަހުރި. އެހެންވުމާއެކުގައި، އެކަމަކީ ވަރަށް އިޚްލާޞްތެރިކަމާއެކު އަޅުގަނޑު ފާހަގަކުރާ ކަމެއް. އެކަމަށްޓަކައި މިއަތޮޅުގެ ރައްޔިތުންނަށް ޝުކުރުވެސް އަދާކުރާ ކަމެއް. އަޅުގަނޑުގެ އެދުމަކީ އަދި އިލްތިމާސަކީ މިހާރު އަޅުގަނޑުމެން ކުރަމުން މިގެންދާ މަސައްކަތްތައް އިތުރު ހިތްވަރަކާއެކު، އިތުރު ބާރަކާއެކު ކުރިއަށް ގެންދިޔުން. އޭރުން އަޅުގަނޑުމެން މި އެދޭކަހަލަ މުސްތަޤްބަލެއް އަޅުގަނޑުމެންނަށް ފެންނާނީ.\nއާދެ، މަސްވެރިކަމުގެ އިތުރަށް، ރާއްޖޭގެ ގިނަ ރަށްރަށުގައި ކުރެވިދާނެ އެތަކެއް މަސައްކަތްތަކެއް އެބަހުރި. ރަށުގައި ތިބެގެން ކުރެވޭކަހަލަ ވަރަށްގިނަ މަސައްކަތްތައް އެބަހުރި. އެހެންވީމާ، މަސްވެރި ރަށަކަށްވިޔަސް، މަސްވެރިކަމުގެ އިތުރަށް، އެހެން ބައެއްކަހަލަ މަސައްކަތްތައްވެސް ކުރުމަކީ ބުއްދިވެރި ގޮތެއް. އެއީ މަސްވެރިކަން އަބަދު ހުންނާނީ އަޅުގަނޑުމެން އެދޭ ގޮތަކަށެއް ނޫން. ބައެއްފަހަރަށް މަސްވެރިކަން ރަނގަޅުވާނެ. އަނެއްބައިފަހަރަށް މަސްވެރިކަން އެހާ ރަނގަޅެއް ނުވާނެ. މަސްނުބޭނި ކިތަންމެ ދުވަހެއްވެސް ބައެއްފަހަރަށް އެބަދޭ. އެހެންވީމާ، ހަމައެކަނި އެއް މަސައްކަތެއްގެ މައްޗަށް އަޅުގަނޑުމެންގެ ދިރިއުޅުން ބިނާކޮށްގެން ތިބުމަކީ ބުއްދިވެރި ގޮތަކަށެއްނުވޭ. އެއާ ޚިލާފަށް ވީހާގިނަ ބާވަތުގެ މަސައްކަތްތައް ދަސްކޮށްގެން ގިނަ ކަންތައްތައް ކުރަމުން ގެންދިޔުން އެއީ ބުއްދިވެރިގޮތަކީ.\nއާދެ، އަޅުގަނޑަށް ޔަޤީންކުރެވޭ، އަޅުގަނޑު މި ދައްކާ ވާހަކަ ތިޔަ ހުރިހާ ބޭފުޅުންނަށް ގަބޫލުކުރެއްވޭނެ ކަމަށް. އެހެންވުމާއެކުގައި މާދިގުކޮށް އެވާހަކަ ދައްކާކަށެއް އަޅުގަނޑު ގަސްދެއްނުކުރަން. ދެން އަޅުގަނޑު އެނބުރިލާނީ އަޅުގަނޑުމެންގެ އެންމެ މުހިންމު އެއް ވަސީލަތެއް ކަމުގައިވާ ތަޢުލީމުގެ މައްޗަށް. ތަޢުލީމަކީ ބޭނުންތެރި އެއްޗެއް. ޙަޤީޤަތުގައި ތަޢުލީމަކީ ހުރިހާ ފެށުމެއްގެ އެންމެބޮޑު މައިގަނޑު. އެންމެބޮޑު ސަބަބު. ތަޢުލީމަކާ ނުލައި، އެއްވެސް ޖަމާޢަތެއް، އެއްވެސް ޤައުމެއް އެއްވެސް އިރެއްގައި ކުރިއަށް ގޮސްފައެއްނުވޭ. އަދި ނުވެސްދާނެ. އެހެންވީމާ، ތަޢުލީމަށް އެހާބޮޑު އަހަންމިއްޔަތެއް ދޭންޖެހެނީ. ސަރުކާރުންވެސް ތަޢުލީމަށް އެހާބޮޑު އަހަންމިއްޔަތެއް ދޭންޖެހެނީ. ސަރުކާރުންވެސް ތަޢުލީމަށް އެހާބޮޑު އަހަންމިއްޔަތެއް ދެނީ މިސަބަބަށްޓަކައި. ސަރުކާރުގެ ފަރާތުން ރާއްޖެތެރޭގައި ތަޢުލީމު ކުރިއަށް ގެންދިޔުމުގެ ވަސީލަތްތައް ފެތުރުމަށްޓަކައި ވަރަށްގިނަ މަސައްކަތްތަކެއް ކުރަމުން އެބަގެންދެވޭ.\nއޭގެތެރެއިން އެއްކަމެއް، އަސާސީ ތަޢުލީމުގެ މަޝްރޫޢު އެއީ. ވަރަށްބޮޑު މަޝްރޫޢެއް. މުޅި ރާއްޖެ އެ މަޝްރޫޢުގައި ހިމެނިގެންވާ ގޮތުގެ މަތިން ރޭވިގެން ހިނގަމުންދާ މަޝްރޫޢެއް. މިއަހަރުގެ ފެބުރުވަރީ މަހުގެ ތެރޭގައި އެ މަޝްރޫޢަށް ޢަމަލުކުރެވެން ފެށުނީ. ރާއްޖެތެރޭގައި އެދެވޭ ގޮތެއްގެ މަތިން އަސާސީ ތަޢުލީމުގެ ކަންތައްތައް ކުރިއަށްދާކަން ފާހަގަކުރެވޭ. އެހެންވީމާ، އަޅުގަނޑުގެ ނަޞޭޙަތަކީ މިރަށުގެ ރައްޔިތުންވެސް އަދި ޢާންމުކޮށް އަތޮޅުގެ ރައްޔިތުންވެސް އަސާސީ ތަޢުލީމުގެ ފައިދާ ހޯއްދެވުމަށް އަވަސްވެވަޑައިގަތުން. އެއްގޮތަކަށްވެސް އެއީ ބޭނުންނެތް ކަމެއް ކަމުގައި ދެކެވަޑައިނުގަތުން. އަސާސީ ތަޢުލީމުން ލިބޭ ފައިދާ ލިބެނީ ހަމަ އަޅުގަނޑުމެންނަށް. އަޅުގަނޑުމެންގެ އަފްރާދުންނަށް. އެއީ އެއްވެސް ބޭރުގެ ފަރާތަކަށް ލިބޭ ފައިދާއެއް ނޫން. އަނެއްކޮޅުން އަސާސީ ތަޢުލީމުގައި ބައިވެރިވުމުން އަޅުގަނޑުމެންގެ އަތުން އެއްވެސް ޚަރަދެއް ނުހިނގާ. ސަރުކާރުން ހުރިހާ ކަމެއް ކުރަނީ. ފޮތާއި ފަންސުރާ، މިބާވަތުގެ އެއްޗެތިވެސް ސަރުކާރުން ހޯދައިދެނީ. ރޭގަނޑު ކްލާސްތައް ބޭއްވުމަށް ބޭނުންވާ ތަން ދިއްލުމުގެ ޚަރަދުވެސް ސަރުކާރުން ދެނީ. ކިޔަވާ ފޮތްވެސް ދެނީ. އެހެންވީމާ، އެއޮތީ ހަމަ ހިލޭ އަޅުގަނޑުމެންނަށް ސަރުކާރުން ހަމަޖައްސައިދީފައިވާ ކަމެއް. އެކަމުގެ ބޭނުންކުރުމަކީ އަޅުގަނޑުމެންގެ ވާޖިބެއް ކަމަށް ނުވެއެއްނުދާނެ.\nއާދެ، ތަޢުލީމާ ބެހޭގޮތުން އަޅުގަނޑު ވަރަށް އުފާކުރަން، މިރަށުގައި އަމިއްލަ މަކްތަބެއް މިހާރު އުފެދިގެން ހިނގަމުންދާތީ. އެކަން ކުރިއަށް ގެންދެވުމަކީ، މިރަށުގެ ރައްޔިތުންގެ ކޮނޑުގައި އެޅިފައިވާ ވަރަށް މުހިންމު މަސްއޫލިއްޔަތެއް. މި މުނާސަބަތުގައި، މިރަށުގެ ކަތީބު ތަޢުލީމު ކުރިއަށް ގެންދެވުމަށްޓަކައި ކުރައްވާ މަސައްކަތްތަކަށްޓަކައި އަޅުގަނޑު ޝުކުރު އަދާކުރަން. އަޅުގަނޑަށް އެނގިފައިވާ ގޮތުގައި، އޭނާގެ އަމިއްލަ ޚަރަދުގައި މުދައްރިސަކު ހޯއްދަވައިގެން، އެކަން ކުރިއަށް ގެންދަވަމުން އެބަގެންދަވާ. އެއީ އަޅުގަނޑު ދަންނަވާނީ އޭނާ އަދާކުރައްވާ ވަރަށް މަތިވެރި ޚިދުމަތެކޭ. އާދެ، އެހެންވުމާއެކުގައި ސަރުކާރުން ގަސްދުކުރަނީ އެމަކްތަބަށް، މިރަށުގެ މަކްތަބަށް، މަކްތަބުއްޞިރާޠަށް، ދާއިމީ ކޮންމެވެސް އެހީއެއް ދިނުމަށް. ތިޔަ ހުރިހާ ބޭފުޅުންނަށް އެނގިވަޑައިގަންނަވާނެ، ދާއިމީގޮތުން އެހީވެދިނުމަށް މިވަގުތު ސަރުކާރުން ހަމަޖައްސައިފައިވަނީ އަމިއްލަ މަކްތަބްތަކާއި މަދަރުސާތަކުގެ ތެރެއިން މެދުކެނޑުމެއްނެތި 10 އަހަރު ވަންދެން ހިނގައިފައިވާ ތަންތަނަށްކަން. އެހެންނަމަވެސް، މިރަށުގައި އެކަން ހިނގަމުންދާ ގޮތާ ދޭތެރޭގައި ޚިޔާލުކޮށް، އަދި މިރަށުގެ ރައްޔިތުން އެކަމަށް ދެއްވާ އަހަންމިއްޔަތު ވަޒަންކޮށް، އަދި މިރަށުގެ ކަތީބު އެކުރައްވާ ޚިދުމަތްތަކުގެ އަގުވެސް ވަޒަންކުރުމާ އެކުގައި، މިހާރު އަޅުގަނޑު ގަސްދުކުރަނީ ކޮންމެވެސްވަރެއްގެ އެހީއެއް އެ މަކްތަބަށް ދާއިމީ ގޮތެއްގައި ލިބެމުންދާނެގޮތަށް ހަމަޖެއްސުމަށް.\nއާދެ، އޭގެއިތުރުން އަޅުގަނޑު ކުރިންވެސް އިޝާރަތްކުރި، ރާއްޖެތެރެ ތަރައްޤީ ކުރުމުގެ މަޝްރޫޢުގައި، މިރަށުގެ ފަޅު ކޮނުން ހިމެނޭ. އެ މަސައްކަތް ކޮންމެވެސްވަރަކަށް މިހާރު ހިނގަމުން އެބަދޭ. ނިމުމަކާ ހަމަޔަށް ވަރަށް އަވަހަށް ހިނގައިދާނެ ކަމަށް އަޅުގަނޑަށް އެނގިފައިވަނީ. އެހެންވީމާ، އެގޮތުންވެސް މިރަށަށް އެ މަޝްރޫޢުގެ ދަށުންވެސް ފުދޭވަރެއްގެ އެހީއެއް ލިބިފައިވާކަން ކަށަވަރު.\nއާދެ، އަޅުގަނޑުމެން އަބަދުވެސް ހަނދާންކުރަންވީ އަނެއްކަމަކީ އަޅުގަނޑުމެންނަކީ މާތްވެގެންވާ އިސްލާމްދީނުގެ އަހުލުވެރިންކަން. އެހެންވުމާއެކުގައި އިސްލާމްދީނުގެ އުޞޫލުތަކަށް ޙުރްމަތްތެރިކޮށްހިތުމަކީ އަޅުގަނޑުމެންގެ ވަރަށްބޮޑު ވާޖިބެއް. ދީނުގައި ފަރުޟު ކުރައްވައިފައިވާ ކަންތައްތަކަށް ޢަމަލުކުރުމަކީ އަޅުގަނޑުމެންގެ ތެރެއިން ކޮންމެ މީހެއްގެވެސް އެންމެ އިސް ވާޖިބު. ހަމައެއާއެކުގައި ދީނުގައި މަނާކުރައްވައިފައިވާ ކަންތައްތަކުން އެއްކިބާވެގެން ތިބުމަކީވެސް މުސްލިމުންގެ ޙައިޘިއްޔަތުން އަޅުގަނޑުމެންގެ މައްޗަށް ވާޖިބުވެގެންވާ ކަމެއް. އަޅުގަނޑުމެން ކުރާ މަސައްކަތްތަކުގައި، اللّـه سبحـانـه وتعـالى ބަރަކާތް ލައްވާނީ، އެކަލާނގެ އަންގަވާ ގޮތުގައި އަޅުގަނޑުމެން ފައިތިލަ ސާބިތުކޮށްގެން ތިބޭ ކަމަށްވަންޏާ. އެހެންވީމާ، އަޅުގަނޑުމެންގެ ދިރިއުޅުން ތަނަވަސްކުރަން ބޭނުންވާ ނަމަވެސް، އަދި އަޅުގަނޑުމެންނަށް އިތުރު ކާމިޔާބާއި ނަޞްރު ލިބެން ބޭނުންވާ ކަމުގައިވާނަމަވެސް އެންމެ ފުރަތަމަ އަޅުގަނޑުމެން ތަބަޢަވާންވީ އަޅުގަނޑުމެންގެ މާތް ދީނުގެ އުޞޫލުތަކަށް. އެދީނުގެ އިޖްތިމާޢީ އުޞޫލުތައް އަޅުގަނޑުމެންނަށް އަންގައިދޭ ގޮތުގައި، އަޅުގަނޑުމެންނަކީ އެއްބަނޑުއެއްބަފާ ބައެއް. އަޚުންތަކެއް. اللّـه سبحـانـه وتعـالىވަޙީކުރައްވަނީ [إِنَّمَا الْمُؤْمِنُونَ إِخْوَةٌ][ހަމަކަށަވަރުން މުއުމިނުންނަކީ އަޚުންތަކެކޭ.] އެހެންވީމާ، އަޅުގަނޑުމެންގެ މެދުގައި އޮންނަންޖެހޭނީ، އަޚުންގެ މެދުގައި، އެއްބަނޑު އެއްބަފާ ބައެއްގެ މެދުގައި އޮންނަންޖެހޭ ގުޅުން. އެކަކު އަނެކަކަށް އެހީތެރިވުމުގެ ގުޅުން. އެއްބަޔަކު އަނެއްބަޔަކަށް ވާގިދިނުމުގެ ގުޅުން. އެއްބަޔަކު އަނެއް ބައެއްގެ ޙާލުދެކެ، އެއްބަޔަކު އަނެއް ބަޔަކަށް އެހީތެރިކަން ފޯރުވުމުގެ ގުޅުން. އެއްވެސް ޙާލެއްގައި، އަޅުގަނޑުމެންގެ މެދުގައި ފިތުނަވެރިކަމެއް އޮވެގެނެއްނުވާނެ. ހަމަނުޖެހުމެއް އޮވެގެނެއްނުވާނެ. ހަމައެފަދައިން، ރައްޔިތުންނާއި ވެރިންނާ ދެމެދުގައިވެސް އޮންނަންޖެހޭނީ އެކުވެރިކަމާއި އެއްބާރުލުމުގެ ގުޅުން. ދައުލަތުން އިރުޝާދުދޭ ގޮތުގެ މަތިން ވެރިންގެ މަސްއޫލިއްޔަތަކަށްވާނީ، ރައްޔިތުންނާއިގެން ކުރިއަށް ދިޔުން. އަދި ރައްޔިތުންގެ ވާޖިބަކަށްވާނީ ވެރިންނަށް ކިޔަމަންތެރިވުން. އެއީ ވެރިންނަށް ކިޔަމަންތެރިވުމުގައި، ރަށުގެ ފައިދާ ހިމެނިފައިވާތީ، އަދި ވެރިން އެ އަންގަވާ ކަންތައްތައް އެއީ ދައުލަތުން އިރުޝާދުދީގެން ނަޞޭޙަތްތެރިވެގެން އަންގަވާ ކަންތައްތަކެއް ކަމަށްވާތީ. މިގޮތުގެ މަތިން، ވެރިންނާއި ރައްޔިތުން އެކަތިގަނޑަކަށްވެގެން، މަތިވެރި އިޖްތިމާޢީ ރޫޙެއްގެ ހިޔާވަހިކަމުގެ ދަށުގައި، އަޅުގަނޑުމެން މަސައްކަތް އިތުރުކުރަމުން ގެންދާ ކަމަށްވަންޏާ، މާ ލަސްތަކެއްނުވެ އަޅުގަނޑުމެންގެ ހުރިހާ ކަމެއްވެސް ތަރައްޤީވެ ކުރިއަށް ދާނެކަމާމެދަކު އެއްވެސް ޝައްކެއްނެތް.\nއާދެ، މީގެ ހައެއްކަ އަހަރު ކުރިން އަޅުގަނޑު މިރަށަށް ޒިޔާރަތް ކުރިން. މިރަށުގެ ރައްޔިތުންގެ ތެރެއިން ވަރަށްގިނަ ބަޔަކު އެކަން ހަނދާންހުންނާނެ ކަމަށް އަޅުގަނޑު ހީކުރަން. ކޮންމެއަކަސް އެދުވަހާ މިއަދާ ދެމެދުގައި ވަރަށްގިނަ ކަންތައްތަކެއް ހިނގައިފައިވޭ. އަދި މިރަށުގެ ކަންތައްތައްވެސް ވަރަށް ބޮޑަށް ބަދަލުވެފައިވާ ކަމަށް އަޅުގަނޑަށް ފާހަގަކުރެވޭ. އެއަށްވުރެ މިހާރު ހުރިހާ ކަމެއްވެސް ރަނގަޅުކަން އަޅުގަނޑަށް ރަނގަޅަށް ފެނޭ. އެއީ އަޅުގަނޑު ވަރަށް އުފާކުރާ ކަމެއް. އަޅުގަނޑުގެ އެދުމަކީ، މިރަށުގެ ރައްޔިތުން ކުރައްވާ މަސައްކަތްތަކުގެ ސަބަބުން ރަށަށް އެއްދުވަހުން އަނެއް ދުވަހަށް ތަނަވަސްކަން އިތުރުވަމުންދިޔުން. އަދި ރަށުގެ ހުރިހާ ކަމެއްވެސް އިޞްލާޙުވަމުން ދިޔުން. އަޅުގަނޑުމެން އެންމެން އެދޭ ކަހަލަ އުފާވެރި ތަނަވަސް މުސްތަޤްބަލަކަށް ވާސިލުވެވުން.\nއާދެ، އަޅުގަނޑު އަދިވެސް މިއަދު އެހެން ރަށަކަށްވެސް ދާންޖެހިފައި އޮތުމާ އެކުގައި މިރަށުގައި މާގިނަ ވަގުތުތަކެއް ހޭދަކުރެވޭކަށެއް ނެތް. އެހެންވީމާ، އަޅުގަނޑުގެ ވާހަކަކޮޅު ނިންމައިލާނީ اللّـه سبحـانـه وتعـالىގެ ޙަޟްރަތުން އަޅުގަނޑުމެން އެންމަންނަށް ހެޔޮ ތައުފީޤު ލެއްވުމަށް އެދި ދުޢާކުރަމުން. އަޅުގަނޑުމެން އެންމެން އަޅުގަނޑުމެންގެ ޤައުމު ކުރިއަށް ގެންދިޔުމަށްޓަކައި އިޚްލާޞްތެރިކަމާއި ތެދުވެރިކަމާއެކު މިކުރާ މަސައްކަތްތަކުގައި اللّـه سبحـانـه وتعـالى ތައުފީޤު ލެއްވުން އެދި ދުޢާކުރަމުން. އަޅުގަނޑުމެންނަށް މިއަދަށްވުރެ ތަނަވަސް، މިއަދަށްވުރެ ބާއްޖަވެރި މާދަމައެއް ދެއްކެވުމަށް އެދި ދުޢާކުރަމުން.


"John Snow" Ah Dhariyaku Libenee - Vaguthu\n6 މަސް ކުރިން ( ސެޕްޓެމްބަރު 27, 2020 )\nއެޗްބީއޯއިން ދައްކަމުންދާ ދުނިޔޭގެ އެއްމެ މަޤުބޫލު ސީރީޒްތަކުގެ ތެރޭގައި ހިމެނޭ، "ގޭމް އޮފް ތްރޯންސް"ގެ މަޝްހޫރު ދެ ތަރިން ކަމުގައިވާ ކިޓް ހެރިންޓަން (ޖޯން ސްނޯ) އާއި ރޯޒް ލެސްލީ (އިގްރިޓް) ގެ ކައިވެންޏަށް ދަރިއަކު ލިބެން ތައްޔާރުވެފައިވާ ކަން ހާމަކޮށްފިއެވެ.\nމިކަން ހާމަކޮށް ލެސްލީ އޭނާގެ ފޮޓޯތައް ވެސް މިހާރު އާންމުކޮށްފައި ވާއިރު، ބަލިވެ އިންކަން އޭނާ ވަނީ އިނގިރޭސިވިލާތުގެ ބައެއް ނޫސްތަކުގައި ހާމަކޮށްފައެވެ.\nއުމުރުން 33 އަހަރުގެ ހެރިންޓަން އާއި ލެސްލީ އެންމެ ފުރަތަމަ ދިމާވީވެސް "ގޭމް އޮފް ތްރޯންސް" ގެ ޝޫޓިން ތެރެއިންނެވެ. އެއަށްފަހު އެދެމީހުން ލޯބީގެ ގޮތުން ގުޅިގެން އުޅޭކަމުގެ ޚަބަރަ ފެތުރެން ފެށީ 2012 ވަނަ އަހަރު އެވެ. ސީރީޒްގައިވެސް މި ދެ ތަރިން ފެނިގެންދިޔައީ ލޯބިވެރިންގެ ރޯލުންނެވެ.\nހެރިންޓަން އާއި ލެސްލީގެ ގުޅުން ސިއްރުކޮށްގެން އުޅުމަށްފަހު ރަސްމީކޮށް ދެތަރިން އެކަން އިއުލާނުކޮށްފައި ވަނީ 2016 ވަނަ އަހަރު އެވެ.\nކައިވެންޏަށްފަހު ހެރިންޓަން ވަނީ، ދަރިއަކު ލިބުމުން އޭނާގެ މައިންބަފައިން ދިމާވީ "ގޭމް އޮފް ތްރޯންސް" އިންކަން އެނގިގެންދާނެ ކަމީ އޭނާ އަބަދުވެސް އުފާކުރާ އަދި ފަޚުރުވެރިވާ ކަމެއް ކަމަށް ބުނެފައެވެ. އަދި އެފަދަ ވިސްނުމެއް ޚިޔާލަށް އަންނަ ކޮންމެ ފަހަރަކުވެސް ހިތްހަމަޖެހުން ލިބޭ ކަމަށް ހެރިންޓަން ބުންޏެވެ.\nމީގެ ކުރިންވެސް ފިލްމީ ދާއިރާގައި މަސައްކަތް ކުރަމުންދިޔަ ހެރިންޓަން އާއި ލެސްލީ ގިނަ ބައެއްގެ މެދުގައި މަޤުބޫލުވެގެން ދިޔައީ "ގޭމް އޮފް ތްރޯންސް" އިންނެވެ.\n2014 ވަނަ އަހަރު ލެސްލީ ވަނީ "ގޭމްސް އޮފް ތްރޯންސް" ގެ ކާސްޓުން ވަކިވެ އެމެރިކާގެ ޑްރާމާ ސީރީޒްއެއްގައި މަސައްކަތްކުރަން ފަށާފައެވެ. ނަމަވެސް ހެރިންޓަން ވަނީ ސީރީޒްގެ އެންމެ ފަހުން ނެރުނު ސީޒަނުގައިވެސް އެންމެ މުޙިންމު ރޯލުން ފެނިގެން ގޮސްފައެވެ.


Office Netball Mubaarai mi mahuge9ga fashanee\nކުޅިވަރު - ނެޓްބޯޅަ\nއޮފީސް ނެޓްބޯޅަ މުބާރާތް މި މަހުގެ9ވަނަ ދުވަހު ފަށަނީ\nމުބާރާތުގައި އަންހެން 12 ޓީމާއި ފިރިހެން4ޓީމު ވާދަކުރޭ\nމިދިޔަ އަހަރުގެ ޗެމްޕިއަން ޑީއެސްސީ ބައިވެރިއެއް ނުވޭ\nމިއަހަރު މިކްސް ނެޓްބޯޅަ މުބާރާތެއް ކުރިއަށްދާނެ\nކ. މާލެ2ފެބުރުއަރީ 2017 | ބުރާސްފަތި 19:54 1,854\nމިދިޔަ އަހަރުގެ ގައުމީ ނެޓްބޯޅަ މުބާރާތުގެ ފައިނަލް މެޗަށްފަހު ޗެމްޕިއަން ޓީމަށް ތަށި ހަވާލުކުރަނީ - ފޭސްބުކް\nނެޓްބޯލް އެސޯސިއޭޝަނުން އިންތިޒާމްކޮށްގެން ބޭއްވުމަށް ހަމަޖެހިފައިވާ އޮފީސް ކޮމްޕެނީ ނެޓްބޯޅަ މުބާރާތް މި މަހުގެ 9ވަނަ ދުވަހު ފެށުމަށް ހަމަޖައްސައި މުބާރާތުގެ ގުރު ނަގައިފި އެވެ.\nމިއަހަރުގެ މުބާރާތުގައި ދެ ޖިންސް އެއްކޮށް ޖުމްލަ 16 ޓީމު ވާދަކުރެއެވެ. އެއީ ހަތަރު ފިރިހެން ޓީމާއި 12 އަންހެން ޓީމެވެ.\nޒުވާނުން މަރުކަޒުގެ ބޭރު ކޯޓުގައި ކުރިއަށްދާ މުބާރާތުގެ އަންހެން ޑިވިޝަންގެ ޓީމުތައް ބަހާލެވިފައި ވަނީ ގްރޫޕެއްގައި ހަ ޓީމު ހިމެނޭ ގޮތަށް ދެ ގްރޫޕަކަށެވެ. އަދި މުބާރާތުގެ ފިރިހެން ޑިވިޝަންގެ ޓީމުތައް ބަހާލެވިފައިވަނީ އެއް ގްރޫޕަކަށެވެ.\nގްރޫޕް ސްޓޭޖު ނިމުމާއެކު އަންހެން ޑިވިޝަންގެ ކޮންމެ ގްރޫޕަކުން ހަތަރު ޓީމު (ދެ ގްރޫޕުން އަށް ޓީމު) ކުޅޭނީ ކުއާޓާގެ މެޗުތަކެވެ. އަދި ފިރިހެން ޑިވިޝަންގެ ގްރޫޕް ސްޓޭޖުގެ އެއްވަނަ ޓީމު ފައިނަލްގެ ޖާގަ ކަށަވަރުކުރާއިރު، ދެން ފައިނަލަށް ދާ ޓީމު ކަނޑައެޅޭނީ ދެވަނަ އަދި ތިންވަނަ ޓީމުގެ މެދުގައި ކުޅެވޭ ސެމީގެ މެޗުތަކަށް ފަހު އެވެ.\nމުބާރާތުގެ ފުރަތަމަ މެޗުގައި9ވަނަ ދުވަހުގެ ރޭ ކުޅޭނީ އަންހެން ޑިވިޝަންގެ މެޗެކެވެ. އެ މެޗުގައި ބައްދަލުކުރާނީ މީރާ އަދި ކަސްޓަމްސްއެވެ. މުބާރާތުގެ ހުރިހާ މެޗެއް ވެސް ކުޅުމަށް ހަމަޖެހިފައިވަނީ ރޭގަނޑެވެ.\nމުބާރާތުގެ އެންމެފަހުގެ ޗެމްޕިއަން ދިވެހި ސިފައިންގެ ކްލަބް މިއަހަރުގެ މުބާރާތުގައި ބައިވެރިވެފައެއް ނުވެއެވެ.


ލޭމައްޗަށް ދިއުމުގެ ފުރުސަތު ކުޑަ ކުރުމަށް އަލަނާސި | Jazeera\tލޭމައްޗަށް ދިއުމުގެ ފުރުސަތު ކުޑަ ކުރުމަށް އަލަނާސި - Jazeera\nލޭމައްޗަށް ދިއުމުގެ ފުރުސަތު ކުޑަ ކުރުމަށް އަލަނާސި\nހުސައިން ނަޒީފް July 6, 2019 77 views0\nއަލަނާސި އަކީ މިއަދު ރާއްޖޭގެ ބާޒާރުގައި ވެސް ފަސޭހަކަމާއި އެކު އަތްފޯރާ އަގެއްގައި ލިބެން ހުންނަ މޭވާއެކެވެ. ތާޒާ އަލަނާސި އާއި ދަޅުގައި ބަންދުކޮށްފައިވާ އަލަނާސީގެ އެތައް ބްރޭންޑެއް ފަސޭހަކަމާއި އެކު ބާޒާރުން ލިބެއެވެ.\nސިއްހީ ތަޖުރިބާކާރުން ވިދާޅުވާ ގޮތުގައި އަލަނާސި އަކީ މޭވާ ތަކުގެ ތެރެއިން ތެލާއި ސަރުބީ އަދި ސޯޑިއަމް އެންމެ މަދު އެކުލެވޭ އެއް މޭވާއެވެ.\nއާއްމު ގޮތެއްގައި ލޭމައްޗަށް ދިއުމަށް އެންމެ ބޮޑަށް މަގުފަހިކުރުވާ އެއްކަމަކީ ތެލާއި ސަރުބީ އަދި ސޯޑިއަމްގެ ބާވަތްތައް ގިނަ ކާނާ ބޭނުންކުރުމެވެ. އެފަދަ ކާނާ ބޭނުންކުރުމުގެ ސަބަބުން ހަށިގަނޑުގައި ސަރުބީ އިތުރުވެ ލޭހޮޅިތަކުން ލޭ ދައުރުވާ ސްޕީޑް މަތިވެއެވެ.\nސޯޑިއަމްގެ ލެވެލް ރަނގަޅު މިންވަރެއްގައި ހިފެހެއްޓުމަށް އެންމެ މުހިއްމު އެއް ނިއުޓްރިއެންޓަކީ ޕޮޓޭސިއަމެވެ. އަލާނާސީގައި ޕޮޓޭސިއަމް ގިނަ އަދަދަކަށް ހުރެއެވެ.\nމިސާލަކަށް ކުޑަ ޖޯޑެއްގައި ހުންނަ އަލަނާސީގައި 195 މިލި ގްރާމް ޕޮޓޭސިއަމް ހުންނާނެއެވެ. އަދި މި މިންވަރުގެ އަލަނާސީގައި ސޯޑިއަމް އެކުލެވިގެންވާ މިންވަރަކީ އެންމެ މިލިގްރާމެކެވެ.\nލޭ މައްޗަށް ދިއުމުގެ ފުރުސަތު ކުޑަކުރުމަށް އެހީތެރިވުމުގެ އިތުރުން، އަލަނާސި އަކީ ލޮލުގެ ދުޅަހެޔޮކަމަށް ވެސް އެހީތެރިވެދޭ އަދި ހަންގަނޑުގެ އޮމާންކަން ދެމެހެއްޓުމަށް ބޭނުންތެރި މާއްދާތައް އެކުލެވޭ މޭވާއެކެވެ.\nއެގޮތުން ދިރާސާތަކުން ހާމަވެފައިވާ ގޮތުގައި ދުވާލަކު3ފަހަރު އަލަނާސި ބޭނުންކުރާ މީހުންނަށް "މެކިޔުލަރ ޑިޖެނެރޭޝަން" އޭ ކިޔާ ޙާލަތު މެދުވެރިވުމުގެ ފުރުސަތު ކުޑަވާނެއެވެ.\nލޭ މައްޗަށް ދިޔުން


ފުއާފް –3| Vaahaka ފުއާފް –3– Vaahaka\n4k 11 0\tDecember 11, 2020\nއެއާއެކު އޭނައަށް ފެނުނީ ކުރިމަތީގައި ހުރި ކޮޓަރީގެ ކާޓޭން ކަހާފައިވާ ކުޑަދޮރުން ފެނުނު ފެހި އަލި ގުޅައެކެވެ. އަނދިރިކޮށް އޮތް އެކޮޓަރީގައި އެއަލިގުޅަ އެނބުރެމުން ދިޔަތަން ބަލަން ހައިރާންވެފައި އަލައިނާއަށް ހުރެވުނީއެވެ. ދެން އެއަލިގުޅަ ޖެހުނީ އިންސާނެއްގެ ސޫރަޔަކަށެވެ. ސިފަ ވަކިނުވާ އެސޫރަ ހުރީ އަލައިނާއާ ދިމާއަށް ބަލަހައްޓައިގެންހެން އަލައިނާއަށް ހީވިއެވެ. އަދިވެސް ބޮޑަށް ޔަޤީން ކުރުމަށް އަލައިނާ ކުޑަދޮރާ ގާތްވިއެވެ.\n" ލީން... " އަފްޝާ ދޮރުގައި ޓަކިޖެހި އަޑަށް އަލައިނާ ދިޔައީ ސިހިގެންނެވެ. އަދި ކުޑަދޮރާ ދިމާއަށް މީހަކު ފެނޭތޯ ބަލާލިއެވެ. އެއްވެސް މީހެއް ކީއްކުރަން ދިރޭ ޖަނަވާރެއް ވެސް ފެންނާކަށް ނެތެވެ.\nއަވަސް ފިޔަވަޅުތަކެއް އަޅަމުން އަލައިނާ ގޮސް ކޮޓަރި ބޮޑު ދޮރު ހުޅުވާލިއެވެ. އޭރު އަފްޝާ އަރީބް އުރާލައިގެން ހުއްޓެވެ. ބޮޑު ބުރުގާ ވަށް ބުރުގާއަށް ބަދަލުކޮއްފައި ހުރި އިރު އަރީބް ހުރީ ނެފީ ޖަހައިގެންނެވެ. ދެންމެ އަފްޝާ އަރީބްއަށް ކާންދީފައި އެއައީއެވެ.\n" ނަމާދުކޮއްފިންތަ؟ " އަފްޝާ ސުވާލުކޮއްލިއެވެ. އަލައިނާ ނޫނެކޭ ބުނުމުގެ ގޮތުން ބޯހޫރުވާލިއެވެ.\n" ކީއްވެ؟ މިހާރު އެއޮއްގެން ހަތެއް ޖަހަނީ.. ހަތްގަޑި ފަނަރައިގައި ބަންގި ގޮވާނެ. ދޮންބެދައްތަ މިއައީ ނަމާދުކުރަންވެގެން ނަމާދުކޮށް ނިމޭންދެން އަރީބް ބަލައިދޭށޭ ބުނަން. " އަފްޝާ ހިތްހަމަނުޖެހިފައި ބުނެލިއެވެ.\n" ނަމާދު ނުކުރަމޭ.. އެކޮޅުން ފުރަން އުޅެނިކޮށް އެނގުނީ.. ގެނޭ އަރީބް.. ދޮންބެދައްތަ ދޭ ދެން ނަމާދަށް... " އަލައިނާ ހީލަމުން އަރީބް އުރާލިއެވެ. އަފްޝާ ހިތްހަމަޖެހިފައި ފުންނޭވާއެއް ދޫކޮއްލިއެވެ. ދީނުގެ އަޅުކަމުގެ ކަންކަމާ އަލައިނާ ފަރުވާކުޑަ ނުކުރާތީ އަފްޝާ މާތްﷲ އަށް ޝުކުރުކޮއްލެވުނެވެ. އޭނަ މިހާރު ބޭނުންވަނީ އަލައިނާ އަދިވެސް ބޮޑަށް ދީނުގެ ކަންކަމަށް އަހުލުވެރިކޮށް ނަފްސާނީ މައްސަލަތައް ރަނގަޅުކުރުމަށެވެ. ތޭރަ އަހަރުގެ ތަފާތެއް ހުއްޓަސް އޭނަ އަލައިނާއާއި ދޭތެރޭ ދެކެނީ ދަރިއެއް ހެންނެވެ.\n" އަރީބް ނެޕީ ޗޭންޖް ކޮއްލައްޗޭ.. އިޝާ ނަމާދަށް ގޮވީމައި އަރީބް ނިންދަވާލާފަ ކާން ނިކުންނާތި އިނގޭ... " އަފްޝާ ހީލާފައި ކޮޓަރިން ބޭރަށް ނުކުތެވެ.\n" ހިނގާ ދޫނި ފެންވަރާލަން ދޯ؟ ބަކުން ވަސް ދުވަނީ... " އަލައިނާ އަރީބްގެ ނޭފަތުގައި ކޮއްޓާލިއެވެ. އަދި އަރީބް ބިންމަތީގައި ބައިންދަމުން ލަގެޖު ހުޅުވާފައި ލަގެޖު އެއްފަރާތުގައި ހުރި އަރީބްގެ ބައެއް ސާމާނުތައް ހާވަންފެށީ ތުވާއްޔަކާ ސައިބޯނު ފުޅިއަކާ ލާނެ އެއްޗެއް ފެނޭތޯއެވެ. ނަސީބު ދިމާކުރި ގޮތުން އެއެއްޗެހި މާގިނައިރެއްނުވެ ފެނުމުން ތުވާއްޔާ ސައިބޯނި ފުޅި އެއްއަތުން ހިފައިގެން ފާހާނަޔާ ދިމާއަށް ހިނގައިގަތުމުން އަރީބް ފިރުކިފައި ފާހަނަޔާ ހަމަޔަށް އައެވެ. އަލައިނާ ތުވާލި ސުޓޭންޑްގައި އަޅުވާލަމުން ސައިބޯނި ފުޅި ބިލިގާގެ ކައިރީގައި ބަހައްޓާ އަރީބް އުރާލިއެވެ.\nފާޙާނައިގެ ވައަތު ފަރާތުގައި ހުރި ބިލިގާއަށް ފެން އަޅަން ޖައްސަމުން އަރީބްގެ ނެޕީ ނައްޓާ ތާހިރުކޮއްލިއެވެ. އަދި ފެންގަނޑު ކިރިޔާ ހުންނަވަރު ވުމުން ބިލިގާގެ އިސްކުރު ބަންދުކުރުމަށްފަހު ބިލިގާގައި އަރީބް ބައިންދަމުން މާގަނޑުން އަތަށް ފެންއަޅަމުން އަރީބް ގައިދޮއްވަން ފެށިއެވެ. ހީހީފައި އަލައިނާއާއި ސަކަރާތް ޖަހަމުން ދިޔައިރު ލޯބިކަން އިންތިހާއެވެ. ދޭތެރެއަކުން އަތްޖަހާލާ 'ތާ' (ދައްތާ) އޭ ކިޔާ ގޮވާލައެވެ.\nކުއްލިއަކަށް އަލައިނާ ބިރުގަތީ އަރީބްގެ ސަކަރާތް މަޑުވެ ވަކި ދިމާއަކަށް ބަލަން ފެށުމުންނެވެ.\n" ދޫނީ... ކިހިނެތްވީ؟ " އަލައިނާ އަތުގައި އޮތް ސައިބޯނި ފުޅި ބަހައްޓަމުން އަރީބްގެ ބޮލުގައި ފިރުމާލިއެވެ. އަރީބްއަށް ކަމެއް އިހުސާސްވި ހެނެއް ހިޔެއް ނުވެއެވެ. ފާހަނައިގެ ތެރޭގައިވާ ފެންލައިޓުން ބޭރުން ފެންނަމުން ދިޔަ ގަސްތަކާ ދިމާއަށް ދެލޯ ބޮޑުކޮއްގެން ބަލަން ހުރީ ބިރުވެރި އެއްޗެއް ފެންނަ ފަދައިންނެވެ. އެފެންލައިޓް ހުންނަނީ މެދު ގޯތިތެރެޔަށް ވާގޮތަށެވެ. އެފެންލައިޓް އެތެރެއިން ފެންނާނީ ހަމަ އަލައިނާ ކޮޓަރި ކުޑަދޮރުން ފެންނަ ތަންތަނެވެ.\nކުއްލިއަކަށް އާދަޔާ ހިލާފު ބާރަށް ބުޅަލެއް ގޮވާލިއަޑަށް އަރީބް ސިހިފައި ބާރުބާރަށް ރޯންފެށިއެވެ. އަލައިނާ ސިހިގެން ދިޔަ ވަގުތު ގައިން ހީބިހި ނަގައިގެން ދިޔައެވެ. އަވަސް ހަރަކާތާއެކު އަލައިނާ އަރީބްގެ ގައިގައިވާ ސައިބޯނިތައް ފިލުވާލުމަށްފަހު ތުވާލި އަރީބްގެ ގައިގައި އޮޅާލަމުން ފާޙާނައިން ނިކުތެވެ.\n" ލީން... ކިހިނެތްވީ އަރީބްއަށް؟ " ތީބާ އައިސް ކޮޓަރި ދޮރު ހުޅުވާލީ އެވަގުތުއެވެ.\n" ބުޅަލެއް މާ..ބާރަކަށް ގޮވާލިއަޑަށް ސިހި...ގެން ދިޔައީ.. ފާހަނައިގެ އެއް...ދިމާއަކަށް ބަލައިގެން ހުއްޓަ.. ހުއްޓަ.. އެހެންވީ... " ބިރުން ގޮސް އަލައިނާއަށްވެސް ރޮވެނީއެވެ.\n" ސުބުހާނަﷲ... ގެނޭ ތޫ(ތުއްތުބެދައްތަ) އަތަށް.. " ތީބާ އަތްދިއްކޮއްލީ އަރީބް ދޭށޭ ބުނާފަދަ ގޮތަކަށެވެ. އަލައިނާ އަވަސް އަވަހަށް އަރީބް ތީބާ އަތަށް ދިނެވެ. ތީބާ އަރީބްގެ ކަންފަތް ދޮށުގައި ކުރުސި ކިޔަވަން ފެށިއެވެ. ވަގުތުން އަރީބްގެ ރުއިން މަޑުވިއެވެ. އެހެނަސް ގިސްލުމެއް ނުހުއްޓުނެވެ.\n" ބުނަން ލީން... މިގޭ ހަތަރު ފާރުން އެތެރެ އަމާން ވިޔަސް މިގޭގެ ބޭރު އެހާ އަމާނެއް ނޫން. ތޫ އަކަށްވެސް ނޭނގޭ އަސްލު ކީއްވެކަމެއް. އެކަމަކު ތޫބެ ( ތުއްތުބެ ) އެންމެ ފުރަތަމަ ވެސް ތޫ މިގެއަށް ގެނެއްސަ ބުނި މިގޭގައި ބޭރުގައި ހުރި ގަސްބޯ ގަސްތައް ތެރެ ނާމާން ވާހަކަ. އޭރު އިރުއޮއްސެނިކޮށް ވެސް ބުންޏެއް ނުން މީހުން ކިޔައޭ އެހެން. ތޫ މެންނަށް ކަމެއް ނުވާތި ގަސްތަކަށް ގޮތެއް ނަހަދަ އެހެރީ.. އެކަމަކު ލީން.. މިދެނަމާދު ދޭތެރޭ އެހެން ނޫނަސް ނުވާނެ ކުޑަކުދިން ފެންވަރުވާކަށް. ލީންވެސް ނުވާނެ ދެނަމާދު ދޭތެރޭ ފެންވަރާކަށް. މާލެއާއި މިތަނާ ތަފާތުވާނެ. މިތަނުގައި ގަސް ހުންނާނެ. ގަހަކީ ގިނަ ރޫހާނީ އެއްޗެހީގެ ގެ. ދެން ދުވަހަކުން ވެސް މިކަންތަކަށް ވިސްނާތި. ފެންވަރަންޏާ އިރު އޮއްސުމުގެ ކުރިން ފެންވަރާ ވުޞޫކޮއްލައިގެން ހުރޭ. ނޫނީ ދެނަމާދު ގަޑި ނިމުނީމައި ފެންވަރާ. އަރީބް އިރުއޮއްސުމުގެ ކުރިން ފެންވަރުވަންޏާ ވަރުވާނީ. ދޮންބެދައްތަ ނުބުނޭތަ އެވާހަކައެއް؟ " ތީބާ އަލައިނާއަށް ވިސްނައިދިނެވެ.\n" ނުބުނޭ.. ނެޕީ ޗޭންޖްކޮއްލަން ބުނީ ހަމައެކަނި. އަރީބްގެ ގައިން ބަކުން ވަސް ދުވާތި ފެންވަރުވާލަން ބޭނުންވީ. " އަލައިނާ އިސްޖަހާލިއެވެ.\n" ދޮންބެދައްތަ ހަނދާން ނެތުނީ ކަމަށްވާނީ. އަރީބްއަށް ރޫޙާނީ އެއްޗެއް ފެނުނީކަމަށް ވާނީ އެރުއީ.. ދެންވެސް ޤުރުއާން ޖަހާފަ އަރީބް ނިންދަވާލާ... " ތީބާ އަލައިނާއަށް ވިސްނައިދިނެވެ. އަދި އަލައިނާގެ ދެލޯ ފުހެލަ ދިނުމަށްފަހު ބޮލުގައި ފިރުމާލިއެވެ.\n" އަރީބް ނިންދާވާލާފަ ނަމާދު ކުރެވެންޏާ ކޮއްލައިގެން ކާން އާދޭ އިނގޭ.. ތޫ މިދަނީ. އިބާއާއި އަބާން ނިންދަވަން އުޅެފަ މިއައީ.. " ތީބާ އަރީބް ބޮލުގައި ފިރުމާލަމުން ކޮޓަރިން ނިކުތެވެ. އަލައިނާ އަރީބް ހެދުން ލައްވައި ރީތިކޮއްލުމަށްފަހު އޭސީ މަޑުކޮއްލައި އަލައިނާ ފޯނުން ޤުރުއާން ޖަހާލަމުން އަރީބް އެނދުގައި ބާއްވާ ނިންދަވަން ފެށިއެވެ.\nއަރީބް ނިންދަވާލުމަށްފަހު އަލައިނާ ފެންވަރައިގެން އަޅިކުލައިގެ އަތްދިގު ޓީޝާޓަކާއި ދޫ ކަޅު ހަރުވާޅެއް ލައިގެން ބޭރަށް ނިކުތް އިރު އިޝާ ވަގުތު ފާއިތުވެއްޖެއެވެ. އަތުގައި އޮތް ވޫލްކޮޅުން އިސްތަށިގަނޑު ފަހަތަށް ވާގޮތަށް އައްސަމުން ކާކޮޓަރިއަށް ދިޔައިރު އަދި އެކަކުވެސް ފެންނާކަށް ނެތެވެ. ހީވާގޮތުން އައި ތީބާއާއި އަފްޝާ ނަމާދުކޮށް އަވަދި ނުވަނީއެވެ. މާބޮޑު ކަމަކަށް ނުހަދާ ތެލީގެ ތެރޭގައި ހުރީ ކޯޗެއްތޯ ބަލަން ފެށިއެވެ. ހަނާކޮއްފައި ހުރި ބަށި ފެނުމުން ކުޅު ދިޔާވާ ގޮތްވިއެވެ. އަދި ތައްޓަކަށް ބަތްއަޅައި އަނބު ރިހައާއި ބަށިކޮޅަކާއި ކުޅިމަސް ކޮޅެއް އަޅައިގެން ކާން ފެށިއެވެ.\nކައި ނިމިގެން ތަށިތައް ދޮވެ އެހެންމީހުންނަށް ކާން ހަދަން ހުއްޓާ ބޭރު ދޮރު ބެލްއަޅާ އަޑު އިވުމާއެކު އަލައިނާ ތަށިތައް މޭޒުމަތީގައި ބެހެއްޓުމަށްފަހު ދޮރު ހުޅުވަން ދިޔައެވެ. އަވަސް ހަރަކާތާއެކު ދޮރު ހުޅުވާލިއިރު ދޮރުމަތީގައި ހުރި ނުދެކޭ ޒުވާނެކެވެ. ކުލައަލި ހަންގަނޑާ ނުހަނު ގުޅޭ ފަންފަން ވަރުގަދަ އިސްތަށިގަނޑުވަނީ ކުރުކޮށް ކޮށާލާފައެވެ. ވަރުގަދަ ކަޅު ތޫނު ދެލޮލާ ތުންފަތްމަތީގައިވާ ރީތި ހިނިތުންވުމާ ދެކޮލަށް އެޅިފައިވާ އަޑިކޮޅާއި ތުނިކޮށް ހުރި ތުނބުޅިން އެރީތިކަން އިތުރަށް ފުރިހަމަކޮއްދިނެވެ. ހެޔޮވަރެއްގެ އިސްކޮޅަކާއި ބާމަތިފުޅާ ހަށިގަނޑާ ނުހަނު ގުޅޭ ކަޅު އަތްކުރު ޓީޝާޓާއި ނޫޖިންސުން އެރީތިކަން އިންތިހާއެވެ.\n" ހޫ؟ " އެޒުވާނާގެ މޫނުމަތީގައިވި ހިނިތުންވުން ވަގުތުން ފިލައިގެން ގޮއްސިއެވެ.\n" އަހަން ފައިޒަން.. އާދޭ އާދޭ އެތެރެއަށް.. " އަފްޝާއަށް ފައިޒަން ފެނުމާއެކު ދައުވަތު ދިނެވެ.\n" އަފްޝާއްތަ؟ އަސްލުވެސްތަ؟ ކާށޭ މިއައީ... " ފައިޒަންގެ މޫނުމަތި އަނެއްކާ އުޖާލާ ވެއްޖެއެވެ.\n" ފައިޒަން އާދޭ... " ތީބާ ވެސް ކޮޓަރިން ނުކުތީ އެވަގުތުއެވެ.\n" ލީން ކައިފިންތަ؟ " ފައިޒަންގެ ފަސްފަހަތުން ދޮރު ލައްޕާފައި ހިނގައިގަތް އަލައިނާ ކުރެ ތީބާ އެހިއެވެ. އަލައިނާ ބޯޖަހާލިއެވެ.\n" އޭމަށެއް ނޫން ދޮންބޭ... " ސަކަރާތް ނަގަމުން އިބްރާހީމްއާއި އަޙްމަދު ވެސް މިސްކިތުން އައިސް އެތެރެޔެއަށް އޭރު ވަންނަނީއެވެ.\n" ލީން.. ކާން ހަދަނީތަ؟ " މޭޒުމައްޗަށް ކާއެއްޗެހި ނަގާފައި ހުރި ތަށިތައް ފެނިފައި ތީބާ ހައިރާންވެފައި ސުވާލުކޮއްލިއެވެ. އަލައިނާ ހީލުމަކާއެކު ބޯޖަހާލިއެވެ.\n" މާޝާﷲ ... ހީކުރިވަރަށްވުރެ ލީން ހިތްވަރުގަދަ. " އަފްޝާ އައިސް އަލައިނާގެ ކޮނޑުގައި ހިފާ ގާތްކޮއްލިއެވެ. އަލައިނާ ކުރިޔަށްވުރެ ބޮޑަށް ހީލިއެވެ. އޭރުވެސް ފައިޒަންގެ ނަޒަރު ހުއްޓިފައިވަނީ އަލައިނާއަށެވެ.\n" ހޫމް. އަރީބް ކިހިނެތްވީ ރުއީ..؟ ދޮންބެދައްތަ ނަމާދަށް ހުރި ގަޑީގައި އިވޭ ރޯއަޑު.. " އަފްޝާ ތައްޓަށް ބަތް އަޅަމުން އަލައިނާ ކުރެ އަހާލިއެވެ.\n" ލީން އަރީ ފެންވަރުވަން ވެއްދި ގަޑީގައި އެފެންލައިޓްއާ ދިމާއަށް ބަލަން އިންނަ ބުޅަލެއް މާބާރަކަށް ގޮވީމައި ރޮއެގަތީ. ބުޅާ ގޮވާ އަޑެއް ނިވޭ އެކަމަކު އަރީބް ރޯއަޑު އެކަނި އިވުނީ. ދޮންބެދައްތައަށް އަޑު އިވުނުތަ؟ " އަލައިނާގެ ބަދަލުގައި ޖަވާބު ދިނީ ތީބާއެވެ. އަފްޝާ ބޯހޫރުވާލިއެވެ. އެއާއެކު ދެވަނަ ސިކުންތުގައި އޭނަގެ ދެލޯ ބޮޑުވެގެން ދިޔައީ އެއްޗެއް ހިތަށް އަރައިގެންނެވެ.\n" ފެންވަރުވަން..؟ ދެނަމާދު ދޭތެރޭ؟ މިރަށުގަ؟ " އަޙްމަދަށް ބުނެލެވުނެވެ. އޭރު އަލައިނާ އާއި ތީބާ ފިޔަވާ އެންމެންގެ މޫނުމަތިން ހައިރާންކަން ފެންނަމުން ދިޔައެވެ.\n" ހޫމް. ލީންއަށް ނޭނގި. ދޮންބެދައްތަ ނުބުނަން ދޯ؟ " ތީބާ ގޮނޑީގައި އިށީނެވެ.\n" ދޮންބެދައްތަ ހަނދާން ނެތުނީ.. ސޮރީ ލީން.. އަރީބް ރަނގަޅުތަ؟ " އަފްޝާގެ މޫނުމަތިން ކަންބޮޑުވުން ފެންނަމުން ދިޔައެވެ.\n" ހޫމް. ނިދިފަ އޮތީ މިހާރު.. " އަލައިނާ ޖަވާބުދިނެވެ.\n" ދެން އަޅާނުލާ.. އިން ޝާ ﷲ ރަނގަޅުވާނެ. ލީންއަށްވެސް ނޭނގުނީ. އަހަރެންނަށް އެވަގުތު އެކޮޓަރިއަށް ދެވުނުކަން. އަރީ ކަންފަތް ކައިރީގައި ކުރުސި ކިޔަވަން ފެށީމަ ރަނގަޅުވެއްޖެ.. އަލްހަމްދުލިﷲ " ތީބާ ވީގޮތް ކިޔައިދިނެވެ.\n" އިން ޝާ ﷲ . ލީން... ކައިފިންތަ؟ " އިބްރާހީމް އަލައިނާގެ ގާތަށް ޖެހިލިއެވެ. އަލައިނާ ބޯޖަހާލިއެވެ.\n" މިދަނީ ބޭސްކައިގެން ނިދާލަން. " އަލައިނާ ހީލަމުން ކޮޓަރިއާ ދިމާއަށް ހިނގައިގަތެވެ.\n" ހޫމް... ދޮންބެދައްތަ ކައިގެން ދާނަން އަރީބް ބަލާ.. " އަފްޝާ އަލައިނާއަށް އިއްވާލިއެވެ.\n" ފައިޒަން މިރަށުގަ ކީ.... " އަފްޝާމެން ދައްކަމުން ދިޔަ ވާހަކަ ތަކަށް ސަމާލުކަމެއް ދިނުމެއްނެތި އަލައިނާ ފާހާނައަށްވަދެ ދަތް އުނގުޅާ ހަދައިގެން ކުޑަދޮރު ކައިރީގައި ހުރި ލިޔާ މޭޒު މަތީގައި އޮތް ފޯނު ނަގާ އެލާމް އޮންކޮއްލިއެވެ. އަދި އަރީބް ގާތުގައި އެނދުގައި އޮށޯވެލިއެވެ.\n" ލީން... ލީން... ހޭލަބަލަ... " އަފްޝާ އައިސް އެނދުގައި ނިދާފައި އޮތް އަލައިނާއަށް ގޮވިއެވެ. އޭރު އަފްޝާގެ އުރުގައި އަރީބް އިނެވެ. ނުރުޔެއްކަމަކު އޭނަ އިނީ ހޭލައެވެ. އަލައިނާ ކުޑަކޮށް ލޯހުޅުވާލުމަށްފަހު އަނެއްކާވެސް ދެލޯމަރާލިއެވެ.\n" ލީން އަރީ އުރާލަބަލަ. ދޮންބެދައްތަ ނަމާދުކޮއްލަން ވެއްޖެ. އަރީ ގޮވައިގެން ނިދަންޏާ ނިދާ.. ދޮންބެދައްތައަށް ތަންކޮޅެއް ލަހުން ތެދުވެވުނީމައި ވަރަށް އަވަސްކުރަން ޖެހޭއެބަ. " އަފްޝާ އަލައިނާގެ ގައިގައި ކޮއްޓާލިއެވެ. އަލައިނާ ދެލޯ ނުހުޅުވާ ދެއަތް ދިއްކޮއްލީ އަރީބް ދޭށޭ ބުނާފަދަ ގޮތަކަށެވެ. އަފްޝާ އަލައިނާގެ އަތަށް އަރީބް ދިނުމުން އަރީބްގެ ގައިގައި ބައްދައިލައިގެން އަލައިނާ އޮތެވެ. އަފްޝާ ހީގަނެފައި ދެފަރާތަށް ބޯހޫރުވާލަމުން ކޮޓަރިން ނިކުތެވެ.\n" ތާ... " މައްޗަށް ބަލައިގެން އޮވެ ލޯބި އަޑަކުން އަރީބް ކިޔަމުން ދިޔައެވެ.\n" ދޫނީ ނިދާލަބަލަ. އަދި ހޭލަކަށްނުވެޔޭ... " އަލައިނާ ނާނާ ކިޔަމުން އަރީބްގެ ގައިގައި މަޑުމަޑުން ޓެޕްކުރަމުން ދިޔައެވެ. އެހެން އޮވެ އަރީބް ނިދި ފަހުން ވެސް އަލައިނާއަކަށް ނިދޭ ގޮތެއް ނުވިއެވެ. ފޯނުން ގަޑި ބަލާލިއިރު ހައެއް ޖަހަން ހުރީ ފަސްމިނެޓެވެ. އިތުރަށް އެނދުގައި ނޯންނަންވެގެން ބޭބީ މޮނީޓަރ ޖައްސާލުމަށްފަހު އަރީބް ވަށައިގެން ބާލީސް އަތުރާލާފައި ގޮސް ފާޙާނައަށްވަދެ މޫނު ދޮވެލާ ދަތް އުނގުޅާ ހަދައިގެން ބޭބީ މޮނީޓަރގެ އަނެއް މޮނީޓަރ ހިފައިގެން ކޮޓަރިން ނިކުތެވެ.\n" މޯނިން ލީން... ރޭގަ ނިދުނުތަ ރަނގަޅަށް؟ " ތީބާ އޭރު ހެނދުނު ސައި ހަދަން އުޅެނީއެވެ. އޭރު ތީބާގެ ގާތުގައި އަބާންއާއި އިބާ ކާމޭޒު ކައިރީގައި ކިރުތަށި ބޯން އިން ތިއްބެވެ.\n" ހޫމް.. އެހެން ރޭރޭ ނުނިދޭހާ އަރާމުގަ ރޭގަ ނިދުން. ނޭނގެ ކީއްވެކަމެއް... " އަލައިނާ ހީލިއެވެ.\n" އަލްހަމްދުލިﷲ .. ކިރުތައްޓެއް ބޯލާ ހަދާލަން އާދޭ ލީން... " ތީބާ އައިސަލަމާރިން ކެރެޓާއި ކެބެޖް ނަގައި އުނދުން ކައިރީގައި ހުރި ކެބިނެޓުން ކެބިނެޓް މަތީގައި ބާއްވާލިއެވެ.\n" ނޫނޭ ތޫ... ލީން މިހާ ހެނދުނާ އެއްޗެހި ކާންވީމައި ހޮޑުލަވާނެ.. ތޫ ހެލްޕެއް ބޭނުންތަ ބުރެކްފާސްޓް ރެޑީކުރުމުގަ؟ " އަލައިނާ ކާކޮޓަރިއަށްވަދެ ބޭބީ މިނީޓަރ ކާމޭޒުމަތީގައި ބަހައްޓާފައި އަބާންއާ އިބާއާއި ސަމާސާ ކޮއްލުމަށްފަހު ތީބާގެ ގާތުގައި ހުއްޓި ތީބާ ތަރުކާރީ ކޮށާތަން ބަލަން ހުރެފައި އަހާލިއެވެ.\n" ނޫނޭ ލީން.. މިއަދު ޕަރާޓާ އާއި ހަނާކުރި ތަރުކާރީ ހަދާތި މާބޮޑު މަސައްކަތެއް ނެތް. ފަރާޓާ ފިހާރައިން ގަނެފަ ވިއްޔާ ހުރީ. ހަމައެކަނި ފިހެލީމަ ނިމުނީ.. ދެން ހަނާކުރި ތަރުކާރީ ކޮޅުވެސް އެއީ މާބޮޑު ކަމެއް ނޫން. ލީން ފޫހިވަންޏާ ގޯތިތެރެ ކުނި ކަހާލަން ދާންވީނޫން... " ތީބާ އަލައިނާއަށް ބަލާލާފައި ހިނިތުންވެލިއެވެ.\n" ހޫމް.. ގުޑް އައިޑިޔާ... " އަލައިނާ ތީބާ ކޮށަމުން ދިޔަ ކެރެޓްފަޅިން ކެރެޓް ކޮޅެއް ނަގައި ހަފާލަމުން ބޭރު ދޮރާ ދިމާއަށް ހިނގައިގަތެވެ.\n" ހުސްއަތާތަ ކުނި ކަހަނީ؟ " އުނަގަނޑުގައި ދެއަތް ވިއްދާލަމުން ތީބާ ހެވިފައި ހުރެ އަލައިނާއަށް ބަލާލިއެވެ.\n" އާން.. އަދި ހަނދާންނެތުނީ... ކޮބާ އިލޮށިފަތިތައް؟ " އަލައިނާ ފަސްއެނބުރި ތީބާއަށް ބަލާލަމުން ހީގަތެވެ.\n" ލީންވެސް ދޯ... އެތާ ފައިޒަންގެ ކޮޓަރި ބިއްދޮށުގައި ހިޔާކޮއްލާފައި އިން ކުޑަ ތަންކޮޅުގައި ހުންނާނެ. ޑަސްޓުގަނޑު ވެސް ހުންނާނެ. ކުނި ކަހާފަ އެތާ ހުރި ބޮޑު ޑަސްބިނަށް އަޅާލާ އިނގޭ... " ތީބާ ބުނެލިއެވެ. އަލައިނާ ހީލުމަށްފަހު ބޭރަށް ނިކުތެވެ. ކުނި ކަހަން ގެންގުޅޭ އިލޮށިފަތި ހިފައިގެން އައިސް ގޯތިތެރެ ކުނި ކެހުމާއިގެން މަސްއޫލުވިއެވެ.\n" ދޮންބެ ދައްކާ ވާހަކަ. މަށެއްވެސް ދެން އެކަހަލަ ކަމެއް ނުކުރާނެއެއްނު. މިރަށު ކައުންސިލަރަށްވީމައި އެހެން މުއްސަނދިންހެން ނުބައި ކަންކަމެއް މަށެއް ނުކުރަމޭ.. އެހެން ނޫނަސް ދޮންބެއަށް އިނގޭނެ މަށަށް ގޯހެއް ހެދިއްޖެޔާ ކިހާ ކަންބޮޑުވާކަން... ތީބާ ނެތްނަމަ މަށަށް އެދުވަހު ކަތި ފިޔަވަޅެއް އެޅުނީސް.. އެހެންވެޔޭ އަންހެނުން ސަޅިޔޭ ބުނަނީ.. " އަޙްމަދާއި އިބްރާހީމް ނަމާދުކޮއްގެން އައި ގޮތަށް ގެޔަށް އައިސް ވަނެވެ.\n" ބެސްޓް.. މާޝާﷲ އަޙްމަދުގެ ތި ޗޮއިސްއަށް ދޮންބެ ހަމަ ތާއީދު. ދޮންބެ ވަރަށް އިތުބާރުކުރަން އިނގޭ އަޙްމަދު. އުއްމީދުކުރަން އިން ޝާ ﷲ ދުވަހެއްގެ ކޮޅުން ވެސް އަޙްމަދު އެއްވެސް ނުބައިކަމެއް ނުކުރާނެ ކަމަށް... އަހަން ލީން... މާޝާﷲ ހާދަ ހެނދުނަކާ ތެދުވެ ކުނި ކަހާ ދުވަހެއް؟ " އިބްރާހީމްއަށް އަލައިނާ ފެނުމާއެކު ހީލެވުނެވެ.\n" އާން އެހެންޏަ.. އެހެން ނޫނީ އިވޭނެ ލީން ނަމާދުކޮއްގެން އޮތީ ނިދާފަޔޭ ބުނާ އަޑު.. " އަޙްމަދު ވެސް އެމައުލޫގައި ބައިވެރިވިއެވެ.\n" ރޭގައި ވަރަށް ރަނގަޅަށް ނިދުން.. އެހެންވެ މިހާރު ނިންޖެއް ނާދޭ... " އަލައިނާ ތެދުވެ މޫނުމަތީގައި ހުރި ދާތަށް އަތުގެ ނުފުށުން ފުހެލިއެވެ.\n" މާޝާ ﷲ " އަޙްމަދާއި އިބްރާހީމްއަށް އެއްފަހަރާ ބުނެވުނެވެ. އިބްރާހީމްއާ އަޙްމަދު އެކަކު އަނެކަކަށް ބަލާލުމަށްފަހު ހީލިއެވެ.\n" އަވަސްކޮއްލައިގެން އަވަހަށް ސައިބޯން އަންނާތި... ބޭސްކާން ވާނުން... އަދި މިއަދު ތޫބެ މިވިސްނަނީ މިހިސާބު ފުށްޓަރު ފަރާތަށް މޫދަށް ގޮސްލަންކަމަށް.. ވަރަށް ހިތްގައިމުވާނެ މިހިސާބު.. ސަރުކާރު ބަންދު ދުވަހެއް ވިއްޔާ މިއަދު.. " އަޙްމަދު އެތެރެޔަށް ހިނގައިގަންނަމުން ހަނދާންވެގެން ކަހަލަ ގޮތަކަށް ބުނެލިއެވެ.\n" ހޫމް ރަނގަޅުވާނެ.. ފައިޒަންވެސް ގެންދަން ވާނެ.. މިބޯވެސް ހުންނަނީ ބޭކާރު ކަންކަމަށް އެކަނި ވިސްނަންތަ؟ " އިބްރާހީމް އަޙްމަދުގެ ބޮލުގައި ޖަހާލިއެވެ.\n" އައްދޯ ދޮންބޭ... ހިނގާ އަވަހަށް ދުވެފައި އަންނަން ދާން.. ސައިބޮއެގެން މޫދަށް ދެވެންވާނެ ނުވައެއް ޖެހުމުގެ ކުރިން... އޭރުން މެންދުރު ނަމާދުކުރަން އެއްގަޑި ބައިހާއިރު އާދެވޭނީ.. މި އަބާންއާ އިބާ މޫދަށް އެރެފިއްޔާ ގިނައިރު ނުވަނީސް މޫދުން އެރުވުމަކީ ދަތިކަމެއް.. މިއަދު ހަމަ ނަސީބު ސަރުކާރު ބަންދު ދުވަހެއްކަންވެސް. " އަޙްމަދާއި އިބްރާހީމް ގެޔަށް ވަނެވެ. އަލައިނާއަށް ހީލެވުނެވެ. މަންމަ ބައްޕަ ނެތަސް ބޭބެމެންނާ އެބޭބެމެންގެ އަނބިންނާ ދަރިން ގާތުގައި އުޅުމުން ހިތްހަމަ ޖެހުން ލިބެއެވެ.\nއަލައިނާ ކުނި ކަހާ ނިންމާލުމަށްފަހު ހިންދެމިލި އިރު ވަނީ ވަރުބަލިވެފައެވެ. ތީބާ ހުރިހާ ދުވަހަކު މިތަން ކުނި ކަހާ ގޭތެރެ މަސައްކަތްކޮށް ދަރިން ބަލަނީ ކިހިނެތްބާއޭ އަލައިނާގެ ހިތަށް އެރިއެވެ. އެއާއެކު އޭނަގެ މަންމަ އަސްރާގެ ހަނދާންތައް ބޭއިޙްތިޔާރުގައި ސިކުނޑީގައި އެނބުރެން ފެށިއެވެ. ބޮލަށް އުނދަގޫވެ ބޮލަށް ތަދުވާން ފެށުމުން އިލޮށިފަތި އަތުން ދޫވެ ބޮލުގައި ހިފަހައްޓާލެވުނެވެ. އޭރު ވޭނަށް ކެތްނުވެގެން ދެލޮލުން ހޯސްލާފައި ކަރުނަތައް ފައިބަމުން ދިޔައެވެ. ހަޅޭލަވަން ބޭނުންވިޔަސް އަޑު ބޭރެއް ނުވެއެވެ.\nދުވަން ދާއިރު ލާ އަތްދިގު ކަޅު ގަޔަށް ފިޓު ޓީޝާޓަކާއި ޓުރެކް ސޫޓަކާއި ހުދު ބޫޓަކަށް އަރައިގެން ނިކުތް ފައިޒަންގެ ލޮލުގައި އަޅައިގަތީ ކުރިމަތގައި ހުރި އަލައިނާއެވެ. ކޮޅަށް ނުހުރެވިގެން ކިރިޔާ ބިންމައްޗަށް ނުވެއްޓި ހުރި އަލައިނާ ފެނުމާއެކު ފައިޒަންއަށް ދުއްވައިގަނެވުނެވެ. ފައިޒަން އައިސް ހަމަވި ވަގުތު އަރިއަޅާލި އަލައިނާ ވެއްޓުނީ ފައިޒަންގެ އަތްމައްޗަށެވެ.\n" އަލައިނާ... " ދެލޯ މެރެމުން ކަހަލަ ގޮތަކަށް އޮތް އަލައިނާގެ މޫނު ފެނިފައި ދެކޮލުގައި ޖަހާލަމުން ފައިޒަން ގޮވާލިއެވެ. ހާސްވެހުރެ ފައިޒަން ހުރީ ހަދާނެ ގޮތެއް ނޭނގިފައެވެ.\n" ލީން... " އަފްޝާ ބޭރަށް ނިކުމެވުނީ އެވަގުތުއެވެ. އަލައިނާގެ ހާލު ފެނިފައި އަފްޝާއަށް ރޮއެގަނެވުނެވެ.\n" އިބްރާހީމް... ލީން... ލީން... " އަފްޝާ ބާރުބާރަށް އިބްރާހީމްއަށް ގޮވިއެވެ. ފައިޒަންގެ އަތު ތެރޭގައި އޮތް އަލައިނާ ފެނިފައި ބޭރަށް ނިކުތް އިބްރާހީމްގެ މޫނުމަތިންވެސް ކަންބޮޑުވުމުގެ އަސަރުތައް ފެންނަން ފެށިއެވެ.\n" ފައިޒަން ލީން އެތެރެޔަށް ގެނޭ... " އިބްރާހީމް ފައިޒަންއަށް އަލައިނާ އެތެރެޔަށް ގެނައުމަށް އެންގިއެވެ. ފައިޒަން އަލައިނާ އަތްދަނޑި މައްޗަށް އުފުލާލައިގެން ގެންގޮސް ސިޓިންރޫމު ސޯފާގައި ބާއްވާލިއެވެ.\n" އަލައިނާ މިދުވަސްކޮޅު ވަރުދެރަވީމައި ވަރަށް ހޭނެތޭނެ..... ފައިޒަން ދޭ... ބޭބެމެން މިކަންތައް ނިންމާނަން... " ދުރުހިލޭ މީހަކަށްވުމުން އެކަންތަކުގެ ތެރެޔަށް ފައިޒަން ވައްދާކަށް އިބްރާހީމް ބޭނުމެއް ނުވިއެވެ. އޭރު އެންމެންހެން ސިޓިންރޫމަށް ޖަމާވަނީއެވެ. ވަކި އެއްޗެކޭ ނުބުނެ ފައިޒަން ވެސް ނިކުމެގެން ދިޔައެވެ. ފައިޒަން ދިޔަތާ މާގިނައިރުތަކެއް ނުވެ އަލައިނާ ހޭއެރިއެވެ.\nދުވަމުން ދިޔައިރު ވެސް ފައިޒަންއަށް ވިސްނެމުން ދިޔައީ އަލައިނާއާ މެދުގައެވެ. އިއްޔެ އެންމެ ފުރަތަމަވެސް އަލައިނާ ފެނުމާއެކު އަލައިނާއަކީ އެހެން އަންހެންކުދިންނާ ތަފާތު ކުއްޖެކޭ ހީވީ ކީއްވެ ހެއްޔެވެ؟ އެވަގުތު އެހިތް ބާރުބާރަށް ތެޅުނީ ކީއްވެ ހެއްޔެވެ؟ ރޭގައި އަލައިނާ މަތިން ހަނދާންވެ ހަމަ ނިދި ނުލިބުނީ ކީއްވެ ހެއްޔެވެ؟ އަލައިނާއާ މެދު އޭނަޔަށް މިވިސްނެނީ ކީއްވެ ހެއްޔެވެ؟ ދެންމެ އަލައިނާ ވޭނުގައި އުޅުނު ތަން ފެނި އެހިތަށް އަސަރުކުރީ ކީއްވެ ހެއްޔެވެ؟ މީހުން އެކިޔާ ލޯތްބަކީ މިއީ ހެއްޔެވެ؟\nފައިޒަންއަށް ހީލެވުނެވެ. ހަގީގަތުގައި ވެސް އޭނައަށް އަލައިނާދެކެ ލޯބިވެވިއްޖެކަން ޔަޤީންވިއެވެ. ހަޔާތުގައި ފުރަތަމަ ފަހަރަށް އޭނަޔަށް އަންހެންކުއްޖެއްދެކެ ލޯބިވެވުނު މިއީ ފުރަތަމަ ފަހަރެވެ.\nހެނދުނު އަލައިނާއަށް ކަންތައް ވީގޮތް އަލައިނާ ހަނދާން ނެތްކަމުން މޫދަށް ދިއުމުގެ ދަތުރު އޮތީ ކުރިޔަށެވެ. އަލައިނާއަށް އެއްވެސް ކަމެއް ނާންގައި ސިއްރު ކުރުމަށް އެންމެން ގާތުގައި އިބްރާހީމް އެދުނެވެ. އެކަންތައް އަލުން ހަނދާންކޮއްދީ ދެވަނަ ފަހަރު އަލައިނާއަށް ނަފްސާނީ ގޮތުން އަނިޔާވާކަށް އިބްރާހީމް ނޭދެއެވެ.\nނުވައެއް ޖެހުމުގެ ކުރިން ދަތުރުގެ އެންމެހާ ކަންކަން ހަމަޖެހިގެން ދިޔައެވެ. ހެނދުނު ސައިބޯއެގެން ނުވަގަޑިޔަށް ކާނެ އެއްޗިއްސާ މެންދުރަށް ނޫޑުލީސް ކައްކަން ޖެހޭ ސާމާނުތަކާއި މޫދަށް އެރެން ގެންގުޅޭ ސާމާނުތައް ހިފައިގެން ފުއްޓަރު ފަރާތަށް ދިޔައިރު އެހިސާބުގައި މޫދަށް އެރިއުޅޭ އެތައް ބަޔަކު ތިއްބެވެ. އަލައިނާ ފެންނަ ކޮންމެ މީހަކު ހާލު އަހާލައެވެ. އެންމެ ކުޑައިރުއްސުރެ އަލައިނާއަކީ ރަށު މީހުންނާ ގުޅޭ ކުއްޖެކެވެ. އަލައިނާ މަންމަގެ މަރަށްފަހު މާލެ ބަދަލުވިފަހުން އެއިން އެކަކާވެސް ބައްދަލުވެ ދިމާވެފައި ނުވާތީ އެމިހުންނާ ބައްދަލުވުމުން އަލައިނާއަށްވެސް ލިބުނީ ހިތްހަމަޖެހުމެވެ.\nނުވަގަޑިޔަށް މަސްކާށި ކެއުމަށްޓަކައި ތައްޓަކަށް ކާށި ކޮށަން ހުރި ފައިޒަންގެ ނަޒަރު އޭރުވެސް ހުއްޓިފައިވަނީ އަލައިނާއަށެވެ. އަރީބް ގޮވައިގެން މަޖާ ކުރަން އިން އަލައނާގެ މޫނުމަތީގައިވަނީ އުފާވެރިކަމެވެ. ފައިޒަން ކާށިކޮޅެއް ހިފައިގެން އިންތަނުން ތެދުވެގެން ގޮސް އަލައިނާގެ ގާތުގައި އިށީނދެލަމުން ކާށިކޮޅެއް ދިނެވެ.\n" ތޭންކްސް... " ކާށި ކޮޅުގައި ހިފަމުން އަލައިނާ ހިނިތުންވެލިއެވެ. އޭނަ ހުރީ ނުހަނު ހިތްހަމަޖެހިފައެވެ. ރަށަށް އައި ދެވަނަ ދުވަސް ނަމަވެސް އަސްރާގެ ހިޔާލުތައް ހަނދާން ނުވާހާ ހިނދަކު އަލައިނާގެ މޫނުމަތީގައި ވިދަމުން ދިޔައީ ހިނިތުންވުމެކެވެ.\n" ވެލްކަމް. ލީން އެންމެ ކުރާ ހިތްވަނީ ކޮންކަމެއް؟ މިބުނީ ހޮބީއެއްގެ ގޮތުން؟ " ފައިޒަން ހީލިއެވެ.\n" އަނެއްހެން ވަކި ހޮބީއެއް ނޯވޭ... އެކަމަކު ބީޗް ކައިރިއަށް ފޫހިވީމައި ވަރަށް ގިނައިން ދަން... " އަލައިނާ ކާށި ކޮޅު ކަމުން ޖަވާބުދިނެވެ.\n" ބަލާބަލަ. މަށަށް ހީވަނީ ފައި ލީންދެކެ ލައިކްވާހެން.. އެކަމް ލީން... ލީން ނުދައްކައެއްނު އެގޮތަށް ނުދަންނަ މީހުންނާ ވާހަކައެއް؟ " އަފްޝާ އިބްރާހީމްއާއެކު ދަރު ހިފައިގެން ވަލުތެރެއިން އައި އިރު އަލައިނާ އަރީބް ގޮވައިގެން ފައިޒަންއާއެކު އިންތަން ފެނުމުން އަފްޝާ ބުނެލިއެވެ.\n" ވެދާނެއެއްނު ލީންއަށްވެސް ފައިޒަން ކަމުދަނީ ކަމަށް. އަފޫއަށް ފައިޒަން ރަނގަޅިއްޔާ މަށަށް އެގުޅުމާމެދު މައްސަލައެއް ނެތް... އެކަމަކު ގައިގޯޅިވެ އެކަހެރި ބައްދަލުވުންތައް ނުބާއްވަންޏާ... މަށަށް ހީވަނީ މިފަހަރުގެ ދަތުރު މިއީ ކާމިޔާބު ދަތުރަކަށް ވާނެހެން. އިން ޝާ ﷲ " އިބްރާހީމް ހިނިތުންވެލިއެވެ.\n"އޮއް... ފައިޒަން ދުވަހަކުވެސް އަމިއްލައަށް ފެނިގެން އަންހެންކުއްޖަކާ ވާހަކައެއް ނުދައްކާނެ... " ގާތް އެކުވެރިޔެއްހެން ހީހީފައި އަލައިނާއާއި ވާހަކަ ދައްކަން އިން ފައިޒަން ފެނިފައި އަފްޝާއާއި އިބްރާހީމްގެ ފަހަތުން އައިސް މަޑުކޮއްލި އަޙްމަދު ބުނެލިއެވެ. އަފްޝާއާއި އިބްރާހީމް ސިހިފައި އަޙްމަދަށް ބަލާލިއެވެ.\n" ކުއްޖަކު ލޯބި ހުށައެޅިޔަސް އޭނަ އަޅައެއްވެސް ނުލާނެ.. ނުދަންނަ އަންހެންކުއްޖެއް ފެނިއްޖެއްޔާ ވާހަކަދައްކަން ޖެހިއްޖެ ހާލަތުގައި ނޫނީ އެކުދިންނާ އަނގައިންވެސް ނުބުނާނެ. ހަމަ އަޖައިބުވެއްޖެ އެގޮތަށް ލީންއާ ވާހަކަދައްކަން އިނީމަ... " އަޙްމަދު އިތުރަށް ބުނެލިއެވެ.\n" ތިވާނީ ހަމަ ރަނގަޅަށްވެސް ލީން ކަމުދިޔައީ ކަމަށް... " އަފްޝާއަށް ހިނިތުންވެވުނެވެ.\n" ހިހި... މަވެސް ކުރިން ވަރަށް ގިނައިން ފޫހިވީމައި ބީޗް ކައިރިއަށް ދަން... ވާނެ އެއްރޭ ބީޗް ކައިރިއަށް ދާން ދޯ؟ " ފައިޒަން އަރީބް އުރާލަން އުޅުނެވެ.\n" ރޭގަނޑު؟ " އަލައިނާ ހައިރާންވެފައި ސުވާލު ކުރި ވަގުތު ކުއްލިއަކަށް ފައިޒަން އަތްލުމުން އަރީބް ބާރުބާރަށް ރޯންފެށީއެވެ. ފައިޒަންގެ ދެލޯ ވަގުތުން ބޮޑުވެގެން ދިޔައެވެ.\n" ދޫނީ.. އެއީ ބޭބެއެކޭ.. ހުއްޓާލަބަލަ... އަރީ ނުދަންނަ މީހުން އުރަން އުޅެންޏާ ވަރަށް ރޯނެ " އަލައިނާ އަރީބް މަސަލަސްކުރަމުން ދިޔައެވެ.\n" އެއޮތްއައީ މަންމި ވެސް ދޫނީ ހުއްޓާލަބަލަ... " އަރީބް ރޮމުން ދިޔައީ ބިރެއް ފެނިގެން ރޯހެންނެވެ. އަފްޝާ އަވަހަށް އައިސް އަތް ފޮޅާލުމަށްފަހު އަރީބް އުރާލިއެވެ.\n" ހީވަނީ ބަނޑުހައިވެސް ވީހެން.. " އަފްޝާ އޭނަ ގެނައި ދަބަހުން ބުއްފުޅި ނަގަމުން އަރީބްއަށް ދޭން ފެށިއެވެ. މަޑު މަޑުން ގިސްލަމުން ކަހަލަ ގޮތަކަށް އޮވެގެން އަރީބް ބުއްފުޅި ބޮމުން ދިޔައެވެ.\n"އެހާ ބޮޑަށް ނުވިސްނައްޗޭ.. އަރީބްގެ އާދަ އެއީ.. ނުދަންނަ މީހުން އުރަންޏާ ބާރަށް ރޯނެ... " އަލައިނާ ފައިޒަންއަށް ވިސްނައިދިނެވެ.\n" އިޓްސް އޯކޭ...ފައި ބޭބެއެއްގެ ދަރިޔެއްވެސް އުޅޭނެ އެހެން " ފައިޒަން ހީލިއެވެ. އަދި އެނބުރި މަސްކާށި ހެދުމާއިގެން އުޅެގަތެވެ.\nމެންދުރުގެ ކެއުމަށް ތީބާއާއި އަފްޝާއާއިއެކު ނޫޑުލިސް ކެއްކުމުގައި އަލައިނާ އުޅުނެވެ. އޭރު ދަރިންތައް ބެލުމުގައި އަޙްމަދާއި އިބްރާހީމް ތިއްބެވެ. އެހެނަސް ފައިޒަން އިނީ އެމިހުންނާ ތަންކޮޅެއް ދުރުގައި ވިސްނުމަކަށް ގެއްލިފައެވެ.\nމެންދުރު ކެއުމަށްފަހު އަލައިނާ ދިޔައީ މޫދު އެރޭށެވެ. އޭރު ދުރުން މެންދުރު ނަމާދުގެ ބަންގި ގޮވާ އަޑުވެސް އިވެމުން ދިޔައެވެ. އެތައް ދުވަހަކަށްފަހު މޫދަށް އާދެވުމުން އަލައިނާގެ މޫނުމަތީގައިވަނީ ހިތްހަމަޖެހުމެކެވެ. ކަރާ ހިސާބަށް އަރާ ފުން ހިސާބެއްގައި އެކަނި ވަކިން ފަތަ ފަތާފައި އުޅުނު އިރު މާދުރުނޫން ހިސާބެއްގައި ފައިޒަންވެސް މޫދަށް އެރި އުޅެމުން ދިޔައެވެ.\nކުއްލިއަކަށް އަލައިނާގެ ފައިގައި އެއްޗެހިތަކެއް ޖެހޭހެން ހީވެގެން އަޑިއަށް މޫނު ގުންބާލިއެވެ. މާސްކަކާއި ނުލާ މޫދު އަޑި އުނދަގޫ ގޮތަކަށް ދެލޮލުން ބަލަމުން ދިޔައިރު ފެހިކުލައިގެ ކުދިކުދި މަސްތަކެއް ބައިގަނޑަކަށް އަލައިނާގެ ފައިކައިރީގައި އެނބުރެމުން ދިޔައެވެ. އަލައިނާ ތަންކޮޅެއް ފަހަތަށް ޖެހިލިއެވެ. އެތަނުގައި އަލައިނާގެ އިސްކޮޅު ނުކަހައެވެ. 'ޑޯގް ޕެޓެލް' ޖަހަމުން މަތީގައި އަލައިނާ އޮތެވެ. އެހެނަސް އޭނަގެ މޫނުވަނީ މޫދު އަޑީގައެވެ. އެމަސްބައިގަނޑު ދެންވެސް އައިސް އަލައިނާގެ ފައި ކައިރީގައި އެނބުރެމުން ދިޔައެވެ. ދެން ފެނުނީ އެއަށްވުރެ ހައިރާން ކުރުވަނި ކަމެވެ. މޫދު އަޑިން ދެފޫޓެއްހާ ދުރުމިނުގައި ބޮޑު ހިބަރެއްވަރުވާ ބިޔަ މަހެއްހެން ކަޅު އަދި ފެހިކުލައިގެ ރޮނގު ދަމާފައި ހުރި ބިޔަ އެއްޗެއް ދިޔަ މަންޒަރެވެ. ދެން އޭތި އައިސް އަލައިނާގެ ފައި ކައިރީގައި އެނބުރެމުން ދިޔައެވެ. ކުދި މަސްތައް ބިރުން ދުރަށް ދިޔައެވެ. ފަތަން އެނގުނެއްކަމަކު ބިރުން ގޮސް އަލައިނާއަށް ފަތާކަށްވެސް ހަނދާނެއްނުވިއެވެ. މޫދު އަޑިޔަށް ގެނބެމުން ދިޔައިރު ދެންމެ ދެންމެ ހީވަނީ ނޭވާ ހުސްވެދާނެ ހެންނެވެ.\nހޫ December 12, 2020\nވަރަށް ރީތި މި ޕާޓް ވެސް ❤\nތެންކިޔު ހޫ ❤❤\nމަރިޔަމް އީނާޝް އަގީލް December 12, 2020\nވަރަށް ރީތި 😚😚😚😍\nތެންކިޔު އީނާޝް ❤❤\nޒީކަ December 13, 2020\nވެން ނެކްސްޓް ؟ ވ.ރީތި\nތެންކިޔު ޒީކް ❤❤ އިން ޝާ ﷲ މާދަން ދެން އިން ޕާޓް އަފްކޮއްލާނަން..\nމަރިޔަމް December 15, 2020\nތެންކިޔު މަރިޔަމް ♥♥\nފައިޒަން؟؟؟ އަނެއްކާ އިއްތަފޫ ކައިގެން އަރާ އިން ޒަންޖަބީލެއްތަ އެއީ؟؟؟


Aharen Rapekoh, Maraalaanekamuge Biru Eba Oi - Asifa Ge Vakeel - Vaguthu\nއަހަރެން ރޭޕްކޮށް، މަރާލާނެކަމުގެ ބިރު އެބަ އޮތް - އާސިފާގެ ވަކީލު\nމިދިޔަ ޖެނުއަރީ މަސް ތެރޭގައި އެތައް ބަޔަކު ބައިވެރިވެގެން ރޭޕްކޮށް މަރާލި އާސިފާގެ ދިފާއުގައި ނިކުތީ ހިތްވަރުގަދަ އަންހެނެކެވެ. އެތައް ބައެއްގެ ފާޑުކިޔުންތަކާއި ތުރާތަކެއް ބެލުމެއް ނެތި އޭނާ އެދަނީ އާސިފާގެ ދިފާއުގައި މަސައްކަތް ކުރަމުންނެވެ.\nއެހެން ނަމަވެސް އޭނާއަށް މިހާރު އެއްވެސް ރައްކާތެރިކަމެއް އިހުސާސްނުވާކަމަށް އޭނާ ވަނީ ބުނެފައެވެ. ދިޕިކާ އެސް ޖަޖަވާތް ނަމަކަށް ކިޔާ ޤާނޫނީ ވަކީލު ބުނީ، އޭނާ ސްޕްރީމް ކޯޓަށް ގޮސް އޭނާއަށް ލިބެމުންދާ އިންޒާރުގެ ވާހަކަތައް ކިޔާދޭނެ ކަމަށެވެ. ދިޕިކާ ބުނީ، އޭނާ ރޭޕްކޮށް މަރާލާނެ ކަމަުގެ ބިރު އެބަ އޮތް ކަމަށެވެ.\n"އަހަރެންނަކަށް ނޭނގެ އަހަންނަށް ދުނިޔޭގައި ހުރެވޭނީ ކިހާ ދުވަހެއް ކަމެއް. އަހަރެން ރޭޕްެވެސް ކޮށްފާނެ. އަހަންނަށް އަނިޔާ ވެސް ކޮށްފާނެ. އަހަންނަށް އިއްޔެ ވަނީ މަރުގެ އިންޒާރު ލިބިފައި "،މައާފް ނުދޭނެކަމަށްވެސް ބުނި". އަހަރެން މާދަން ސްޕްރީމް ކޯޓަށް ގޮސް ބުނާނަން އަހަރެންގެ ދިރިއުޅުން މިހާރު ނުރައްކާތެރިއޭ". ދިޕިކާ ބުންޏެވެ.\nމިހާރު އެ މައްސަލަ ކުރިއަށް ދަނީ އާސިފާގެ ރޭޕްގެ ކަންތައް ހިނގި ޖައްމޫ އެންޑް ކަޝްމީރުގެ ކަތުއާ ނަމަކަށްކިޔާ އަވަށުގައެެވެ. އެތަނުގައި އާސިފާގެ އާއިލާއަށް ރައްކާތެރިކަމެއް ނެތެވެ. އެހެންވެ އާސިފާގެ އާއިލާއިން މިއަދު ވަނީ އެ މައްސަލަ ޗަންދިގަރްހައަށް ބަދަލުކޮށްދޭން އެދިފައެވެ.\nއާސިފާގެ ރޭޕްކޮށް މަރާލުން ވެގެންގޮސްފައި ވަނީ އެތައް ބަޔަކަށް ރުޅިވެރިކަމާއި ބިރުވެރިކަމުން ފުރިގެންވާ ކަމަށެެވެ.\nމުސްލިމް އާއިލާއެއްގައި ހިމެނޭ އުމުރުން އަށް އަހަރުގެ އާސިފާ ވަގަށް ނަގާ އެ ކުއްޖާ ވަނީ އަށް މީހަކު ވެގެން ރޭޕްކޮށްފައެވެ. އެކަމުގައި ފުލުހުންތަކެއްގެ އަތެއްވާކަންވެސް އިނގެއެވެ.\nއެ ކުއްޖާ ރޭޕް ކުރުމަށްފަހު ވަރަށް އަނިޔާވެރިގޮތަކަށް ވަނީ މަރާލާފައެވެ. އެގޮތުން، ކަރުގައި ހިފައި އަދި ގަލަކުން ތަޅައި އެކުއްޖާ މަރާލިއެވެ،\nއާސިފާއާށް އިންސާފް ހޯދައިދިނުމަށް ކަމަށް ގޮވާލާ ގިނަ ބަޔަކު ދަނީ މުޒާހަރާ ކުރަމުންނެވެ.\nއޭޕްރީލް 16, 2018 12:33\nއޭޕްރީލް 16, 2018 12:52\nހާދަ ބިރެއްވެސް ގަނޭދޯ.\nއޭޕްރީލް 16, 2018 13:04\nރޭޕްކުރާމީހުން މަރަށް މަރު ހިފަންވީ. ކޯޓަށް ގޮސްގެން މަރުހިފާނެކަމެއްނެތް.ފެންނައިރު މަރާލަންވީ.\nއޭޕްރީލް 16, 2018 15:51\nއެހެންމީހުންގެ ކަންކަމާ ނުބެހި ތިމާމެންގެ ގުދު ތެދުކުރަން އިންޑާ އަށް ގޮވާލަން. އަދި ތިޔަ ނާތަހުޒީބު ބާބޭރިއަން ގޮތްގަނޑު ދޫކޮށްލާ..\nއޭޕްރީލް 16, 2018 17:16\nމޯދީގެ ސަރުކާރު ވައްޓާލާ.


Raajjeyga gaaimu kuraa arbitration center ga beyruge fandiyaarun thibeyne: Raees - vNews.mv\nއާބިޓްރޭޝަން ސެންޓަރުގައި ބޭރުގެ ފަނޑިޔާރުން ތިބޭނެ\n03 April 2016, 22:56\nމިއަހަރު ރާއްޖޭގައި އަސްކަރީ ކޯޓެއް ގާއިމުކޮށް ރާއްޖޭގައި ހެދުމަށް ނިންމާފައިވާ އާބިޓްރޭޝަން ސެންޓަރުގައި ގިނަ ބަޔަކަށް ގަބޫލުކުރެވޭ ފެންވަރުގެ ބޭރުގެ ފަނޑިޔާރުން ވެސް ތިއްބަވާނެ ކަމުގައި ރައީސުލްޖުމްހޫރިއްޔާ އަބްދުﷲ ޔާމީން ވިދާޅުވެއްޖެ އެވެ.\nރައީސް ޔާމީން މިހެން ވިދާޅުވީ ފުލުހުންގެ 83 ވަނަ އަހަރީ ދުވަހާއި ގުޅިގެން މިރޭ ދަރުބާރުގޭގައި ބޭއްވި ހާއްސަ ރަސްމިއްޔާތުގައި ވާހަކަދައްކަވަމުންނެވެ.\nރައީސް ވިދާޅުވީ ސިފައިންގެ ތެރޭގައި އުފެދޭ މައްސަލަތަކުގައި ކަންކަން ނިންމުމަށް އަސްކަރީ ކޯޓެއް ރާއްޖޭގައިވެސް ހުންނަންޖެހޭ ކަމަށެވެ. އެގޮތުން އެފަދަ ކޯޓެއް މިއަހަރުގެ ތެރޭގައި ރާއްޖޭގައި ގާއިމުކުރާނެ ކަން ފާހަގަކުރައްވާ ރައީސް ވިދާޅުވީ އަސްކަރީ ކޯޓް ހެދުމާއި ބެހޭ ގާނޫނު މިހާރު ޑްރާފްޓް ކުރަމުންދާ ކަމަށެވެ.\nރާއްޖޭގައި ހެދުމަށް ނިންމާފައިވާ އާބިޓްރޭޝަން ސެންޓަރާއި ގުޅޭގޮތުން ރައީސް ވިދާޅުވީ މިފަދަ ސެންޓަރެއް ރާއްޖޭގައި ހަދަނީ ރާއްޖޭގައި މިހާރު ހިންގަމުން ގެންދާ މަދަނީ ކޯޓުތައް ގޯސްވެގެން ނޫން ކަމަށެވެ. ނަމަވެސް ރާއްޖެއަށް އިގްތިސޯދީ ބަދަލުތަކެއް ގެނައުމުގެ މަސައްކަތް ހިނގަމުންދާ ވަގުތެއްގައި ރާއްޖޭގެ ވިޔަފާރިވެރިންނާއި ރާއްޖޭގައި އިންވެސްޓް ކުރާ ބޭރުގެ ފަރާތްތަކުގެ ހައްގުތައް ކަށަވަރު ކުރެވޭނެ އަދި ވިޔަފާރިއާ ސީދާ ގުޅޭ ކޯޓެއް ހުންނަންޖެހޭ ކަމަށާއި އާބިޓްރޭޝަން ސެންޓަރެއް ގާއިމުކުރަނީ އެ ސަބަބަށްޓަކައި ކަމަށްވެސް ވިދާޅުވި އެވެ.\nރައީސް ވިދާޅުވީ އާބިޓްރޭޝަން ސެންޓަރު ގާއިމުކުރުމަށް ސިންގަޕޫރުގެ އެހީތެރިކަން ހޯދަމުންދާ ކަމަށެވެ. އަދި މި ސެންޓަރުގައި ރާއްޖޭގެ އިތުރުން ގިނަ ބަޔަކަށް ބަލައިގަނެވޭ ބޭރުގެ ތަޖުރިބާކާރު ބޭފުޅުން ފަނޑިޔާރުކަން ކުރާނެ ކަމުގައިވެސް ވިދާޅުވި އެވެ.\nރައީސް ވިދާޅުވީ ރާއްޖޭގައި ހިންގުމުގެ ދާއިރާގައި ހުރި މައްސަލަތައް ދެނެގަނެ އެކަންކަން ހައްލުކުރުމަށް ސިންގަޕޫރުގެ ލީ ކުއާން ޔުނިވަސިޓީއާއި އެތަނުގެ ފަންނީ ބޭފުޅުންނާ ގުޅިގެންވެސް ހާއްސަ މަސައްކަތްތަކެއް ކުރަމުންދާ ކަމަށެވެ. އަދި އެމަސައްކަތުގެ ތެރެއިން އަޅުއްވަންޖެހޭ ފިޔަވަޅުތައް އަޅުއްވާ އެކަމާ ގުޅޭ ގައުމީ ޕްލޭނެއް އެކުލަވާލާނެ ކަމުގައިވެސް ވިދާޅުވި އެވެ.\nރައީސް ވިދާޅުވީ ރާއްޖޭގެ އިންސާނީ ހައްގުތަކުގެ ދާއިރާ ހަރުދަނާކޮށް ރަނގަޅުކުރުމަށްވެސް ސަރުކާރުން ހާއްސަ މަސައްކަތްތަކެއް ކުރަމުންދާ ކަމަށެވެ. އެގޮތުން ވިދާޅުވީ އެކަމާ ގުޅޭ ބޭރުގެ ފަންނީ މާހިރަކު ހޯދުމުގެ މަސައްކަތް މިހާރު ކުރައްވަމުން ގެންދަވާ ކަމަށާއި އެކަމުގައި އދ.ގެ ސެކްރެޓަރީ ޖެނަރަލްގެ އެހީތެރިކަމަށްވެސް އެދިވަޑައިގެންފައިވާ ކަމަށެވެ. އަދި މި ބޭފުޅަކު މަސައްކަތް ކުރައްވާނީ ބަންޑާރަނައިބްގެ އޮފީހުގައި ކަމަށާއި މިމަސައްކަތުގެ ތެރެއިން ކުރަންޖެހޭ ކަންކަން ކުރުމަށްޓަކައި މިހާރު ހުރި ގާނޫނުތައް އިސްލާހު ކުރަންޖެހޭ ކަމަށްވާނަމަ އެކަން ކުރައްވާނެ ކަމުގައިވެސް ވިދާޅުވި އެވެ.\nރައީސްގެ ވާހަކަފުޅުގައި ފުލުހުންނަށް އިލްތިމާސް ކުރައްވާ ވިދާޅުވީ ފުލުހުންގެ މަސައްކަތް އެމަނިކުފާނު ގަބޫލުކުރައްވާ ކަމަށެވެ. އަދި ރައްޔިތުންނަށް ހިދުމަތްދޭއިރު އެއްވެސް ފަރާތެއްގެ ހައްގެއް ގެއްލިގެން ނުދާ ގޮތަށް ހަމަހަމަ ކަމާއި އެކު ހިދުމަތް ދިނުމަށް އެދިވަޑައިގަންނަވާ ކަމުގައިވެސް ރައީސް ވިދާޅުވި އެވެ.


MTCC ge hissaage moonumathee agu 5rf ah dhahkoh, hissaa vikkan fashanee | Mihaaru\nއެމްޓީސީސީގެ "ކަށަވަރު ޕްރޮމޯ" ފެށުމުގެ ރަސްމިއްޔާތެއްގެ ތެރެއިން: އެ ކުންފުނީގެ ހިއްސާގެ މޫނުމަތީ އަގު ފަސް ރުފިޔާ އަށް ދަށްކޮށް، ހިއްސާދާރުންނަށް އިތުރު ހިއްސާ ވިއްކާ ގޮތަށް ވަނީ ނިންމާފައި.---މިހާރު ފައިލް ފޮޓޯ\nއެމްޓީސީސީގެ ހިއްސާގެ މޫނުމަތީ އަގު ފަސް ރުފިޔާ އަށް ދަށްކޮށް، ހިއްސާ ވިއްކަން ފަށަނީ\n05 ފެބުރުއަރީ 2017 - 15:239comments\nއެ ކުންފުނިން ނޫސްބަޔާނެއްގައި ބުނީ، މިހާރު ތިބި ހިއްސާދާރުންނަށް އިތުރު ހިއްސާ ގަތުމުގެ ފުރުސަތު ދިނުމަށް ޑިރެކްޓަރުންގެ ބޯޑުން ނިންމާފައިވާ ކަމަށެވެ. އަދި ބޯޑުގެ ނިންމުން ހިއްސާދާރުންގެ ގަރާރަކުން ފާސްކުރުމަށް އެދި ހުށަހެޅުމަށް މިމަހު ހާއްސަ ޖަލްސާއެއް ބާއްވަން ނިންމާފައިވާ ކަމަށް ވެސް އެމްޓީސީސީން ބުންޏެވެ.\nއެ ކުންފުނީގެ ހިއްސާއެއްގެ މޫނުމަތީގެ އަގަކީ 50ރ. އެވެ.\nއެމްޓީސީސީން ބުނިގޮތުގައި މިހާރު ހިއްސާ ގަނެފައިވާ މީހުންނަށް އެ ކުންފުނީގެ އިތުރު ހިއްސާ ގަތުމުގެ ފުރުސަތު ދިނުމުން، ކުރިން ދޫކޮށްފައިވާ ކޮންމެ ހިއްސާއަކަށް 10ރ. ލިބޭނެ އެވެ. އަދި ހިއްސާއެއްގެ މޫނުމަތީގެ އަގު ފަސް ރުފިޔާގެ ގޮތުގައި ކަނޑައެޅޭނެ ކަމަށް ވެސް އެމްޓީސީސީން ބުންޏެވެ.\nހިއްސާ ފަޅިކުރުމަކީ މިވަގުތު އެމްޓީސީސީގެ ހިއްސާދާރުންގެ ގޮތުގައި ތިބި މީހުންނަށް ކުންފުނީގެ އިތުރު ހިއްސާ ގަތުމަށް ދައުވަތު ދިނުމެވެ. އެ ކުންފުނިން ނިންމާފައި ވަނީ ހިއްސާ ފަޅިކުމަށް ފަހު، މިހާރު ތިބި ކޮންމެ ހިއްސާދާރަކަށް ފަސް ރުފިޔާގެ މޫނުމަތީގެ އަގުގެ ހިއްސާއެއް 62ރ. އަށް ވިއްކުމަށެވެ. އަދި އޭގެ ތެރެއިން ބާކީވާ ހިއްސާ އާއްމުންނަށް ވިއްކަން ހަމަޖެހިފައި ވަނީ ހިއްސާއެއް 112ރ.ގެ ރޭޓުންނެވެ.\nއެމްޓީސީސީގެ ބޯޑު މެމްބަރަކު "މިހާރު"އާ ވާހަކަދައްވަމުން ވިދާޅުވީ ބޯޑުން ނިންމާފައި ވަނީ ހާއްސަ ޖަލްސާއެއް ބޭއްވުމަށް ފަހު، ހިންގާ ގަވައިދަށް ބަދަލު ގެނައުމަށް ކަމަށެވެ. އަދި އެ ބަދަލަށް ފަހު ހިއްސާ ވިއްކުމުގެ މަސައްކަތް ސްޓޮކް އެކްސްޗޭންޖް މެދުވެރިކޮށް، އަންނަ އޭޕްރީލް މަހު ފެށުމަށް މަސައްކަތްކުރަމުން އަންނަ ކަމަށް ވެސް އޭނާ ވިދާޅުވި އެވެ.\n"ހިއްސާ ގަތުމަށް ފުރަތަމަ ފުރުސަތު ދެނީ ހިއްސާދާރުންނަށް. މިހާރު ވެސް ކުންފުނީގެ ކޮންމެ ހިއްސާދާރަކަށް ހިއްސާއަކަށް ބޯނަސް ހިއްސާއެއް 2015 ގައި ވަނީ ދީފައި. ހިއްސާދާރުންނަށް ގަތުމުގެ ފުރުސަތު ދިނުމަށް ވަކި މުއްދަތެއް އަދި ކަނޑައެއް ނާޅާ،" މެމްބަރު ވިދާޅުވި އެވެ.


Hazard hoadhan Real aai Barcelona gadhahifumakah | Mihaaru\nޗެލްސީގެ ތަރި އެޑެން ހަޒާޑް.-- ފޮޓޯ: އޭއެފްޕީ\nހަޒާޑް ހޯދަން ރެއާލާއި ބާސެލޯނާ ގަދަހިފުމަކަށް\n14 ޖުލައި 2018 - 10:09 11 comments\nމޮސްކޯ (ޖުލައި 14) - ބެލްޖިއަމްގެ ކެޕްޓަން އަދި ޗެލްސީގެ އެޑެެން ހަޒާޑްގެ ސޮއި ހޯދަން ސްޕެއިނުގެ ގަދަ ދެ ބާރު ކަމަށްވާ ރެއާލް މެޑްރިޑާއި ބާސެލޯނާ ގަދަ ހިފުމަކަށް ދާން ޖެހިއްޖެ އެވެ.\nބާސެލޯނާ އިން ހަޒާޑް ގެންދަން ޝައުގުވެރިކަން ފާޅުކުރަން ފެށީ އެ ޓީމުން އެތުލެޓިކޯ މެޑްރިޑަށް ކުޅޭ ފްރާންސްގެ ފޯވާޑް އެންޓޮއިން ގްރީޒްމަން ގެންނަން ކުރި މަސައްކަތް ކާމިޔާބު ނުވުމުންނެވެ. ގްރީޒްމަން އެންމެ ފަހު ވަގުތު ނިންމީ އެތުލެޓިކޯގައި މަޑުކުރާށެވެ.\nޔުވެންޓަސް އިން ކްރިސްޓިއާނޯ ރޮނާލްޑޯ ގަތުމުން ރެއާލުން ވަނީ ފެންވަރު ރަނގަޅު ކުޅުންތެރިންތަކެއް ގެންނަން ނިންމައިފަ އެވެ. އޭގެތެރެއިން އެއް ކުޅުންތެރިއަކީ ހަޒާޑް އެވެ. މީގެ ކުރިން ހަޒާޑް ވަނީ ރެއާލުގައި ކުރިން ހުރި ކޯޗު ޒިނެދިން ޒިދާންގެ ކޯޗުކަމުގައި އެ ޓީމަށް ކުޅެން ބޭނުންވާ ކަމަށް ބުނެފަ އެވެ. ޒިދާން އެ ޓީމުން ވަކިވި ނަމަވެސް ހަޒާޑް އަދި ވެސް ރެއާލަށް ކުޅުމުގެ އުއްމީދު ދޫކޮށެއްނުލަ އެވެ.\nއުމުރުން 27 އަހަރުގެ ހަޒާޑް، ޗެލްސީއާ އެކު ހަދާފައިވާ އެއްބަސްވުމުގައި ބާކީ ދެ އަހަރު އެބައޮތެވެ. ފާއިތުވި ސީޒަނުގައި ޗެލްސީ ދެ ފަހަރެއްގެ މަތިން ހަޒާޑާ އެކު ހަދާފައިވާ އެއްބަސްވުން އާ ކުރަން މަސައްކަތްކުރި އެވެ. ބޮޑު މުސާރައާ އެކު ހުށަހެޅި ދެ އެއްބަސްވުމަށް ވެސް ހަޒާޑް ވަނީ ނޫނެކޭ ބުނެފަ އެވެ.\nމީޑިއާ ރިޕޯޓްތައް ބުނާގޮތުން ރެއާލުން ވަނީ ހަޒާޑް ގަންނަން 190 މިލިއަން ޑޮލަރު ހުށަހަޅަން ތައްޔާރުވެފަ އެވެ. އަދި ރަސްމީ ސިފައެއްގައި ހަޒާޑް ގަންނަން ކުރާ މަސައްކަތް ވަރުގަދަކުރާނީ މި ފަހަރުގެ ވޯލްޑް ކަޕަށް ފަހު ކަމަށް މީޑިއާ ރިޕޯޓްތައް ބުނެ އެވެ.\nމި ފަހަރުގެ ވޯލްޑް ކަޕްގެ ތެރެއިން ހަޒާޑްގެ މުސްތަގުބަލާ ގުޅޭގޮތުން ނޫސްވެރިއަކު ކުރި ސުވާލަކަށް ޖަވާބު ދެމުން ހަޒާޑް ވަނީ ޗެލްސީ ދޫކޮށްލަން އުޅޭ ކަމުގެ އިޝާރާތެއް ދީފަ އެވެ. ހަޒާޑް ބުނީ މި ވަގުތު އޭނާ ޗެލްސީގެ ކޮންޓްރެކްޓުގައި ހުރި ނަމަވެސް އަދި އޭނާ އަށް ވެސް ޓީމަކުން ބިޑެއް ހުށަނާޅާތީ އަދި ވަކި އެއްޗެއް ބުނަން ނޭނގޭ ކަމަށެވެ. އަދި ކުރިއަށް އޮތް ދުވަސްތަކުގައި ގިނަ ކަންތައްތަކެއް ބަދަލުވުމުގެ ފުރުސަތު އެބައޮތް ކަމަށް ބުންޏެވެ.\nދާދި ފަހުން ބާސެލޯނާގެ ޓެކްނިކަލް ސެކްރެޓަރީ އަދި ކުރީގެ ޑިފެންޑަރު އެރިކް އަބިދާލް ވަނީ ހަޒާޑްގެ އޭޖެންޓާ މަޝްވަރާކޮށްފަ އެވެ. އަދި އެ ބައްދަލުވުމުގައި ނިމުނު ގޮތަކާ މެދު މީޑިއާގައި ވާހަކަ ދެކެވިފައިނުވި ނަމަވެސް ބާސެލޯނާ އިން ވޯލްޑް ކަޕަށް ފަހު ހަޒާޑަށް ބިޑްކުރާނެ ކަމަށް ބެލެވެ އެވެ.\nއިތުރު ލިޔުންތައް ރިއަލް މެޑްރިޑް ބާސެލޯނާ ޗެލްސީ އެޑެން ހެޒާޑް


Chaina-Iran "belt and road" ehbasvumeh 25 aharah\nޗައިނާ-އީރާން: ބެލްޓް އެންޑް ރޯޑް އެއްބަސްވުމެއް 25 އަހަރަށް\nޗައިނާގެ ފޮރިން މިނިސްޓްރު ވާންގް ޔީ (ކ) އަދި އީރާންގެ ފޮރިން މިނިސްޓަރު މުހައްމަދު ޖަވާދު ޒަރީފް ޑިސެމްބަރު 31، 2019 ގައި\nޗައިނާ ބެލްޓް އެންޑް ރޯޑް ޕްރޮޖެކްޓްގެ ދަށުން 25 އަހަރަށް ދިގުދަންމާލައި އެއްބަސްވުމެއްގައި ތެހެރާންއާއެކު ސޮއިކުރަން ހަމަޖެހިއްޖެ އެވެ. މިއީ އީރާން މީޑިއާ ސިފަކުރާ ގޮތުން ދެގައުމުގެ ގުޅުން ދިގު މުއްދަތަކަށް ދެމެހެއްޓުމަށް ވެވޭ އެއްބަސްވުމެކެވެ.\nއީރާންގެ ފޮރިން މިނިސްޓްރީ ތަރުޖަމާން ސައީދު ޚަތީބުޒާދާ ވިދާޅުވީ އެއްބަސްވުމަށް ފުރުސަތުދެއްވީ ޗައިނާއިން ކަމަށާއި މިއެއްބަސްވުމުގެ ދަށުން ކުރަން ހުރި ކަންތައްތައް އަދި ފައިނަލްނުވާ ކަމަށެވެ.\nޗައިނާގެ ބެލްޓް އެންޑް ރޯޑް ފުޅާކުރުމަށް އީރާނާއެކު މަޝްވަރާކުރެވޭއިރު، ޗައިނާގެ ފޮރިން މިނިސްޓަރު ވާންގް ޔީ ވަޑައިގެން އުޅުއްވަނީ ތެހެރާންގަ އެވެ. މިއީ ތުރުކީއަށް ކުރެއްވި ކުއްލި ތަތުރުފުޅުގެ ފަހަތު އެޖެންޑާއިން ހަމަޖައްސަވާފައިވާ އައިޓަމެކެވެ.\nއީރާން މީޑިއާ ބުނާ ގޮތުން އީރާންގެ ރައީސް ހަސަން ރޫހާނީއާ ފޮރިން މިނިސްޓަރު މުހައްމަދު ޖަވާދު ޒަރީފްއާ ބައްދަލުކުރެއްވުމަށް ޗައިނާގެ ޑިޕްލޮމެޓުން ވަރަށް އަވަށް ތެހެރާންއަށް ވަޑައިގަންނަވާނެ އެވެ. އަދި ބެލްޓް އެންޑް ރޯޑް އެއްބަސްވުން އަލުން އެކުލަވާލައި ސޮއިކުރައްވާނީ ދެގައުމުގެ ފޮރިން މިނިސްޓަރުންނެވެ.\nބައިނަލްއަގްވާމީ މަސްރަހުގައި މިއީ ޗައިނާއަށް ދަތި ދުވަސްތަކެކެވެ. އެމެރިކާއާ ޔޫރަޕް އަދި އިނގިރޭސިވިލާތުން ޗައިނާއަށް ދަތިކުރަން ކުރާ މަސައްކަތްތަކާ ހެދި، ޗައިނާއަށް ޖެހިފައި ވަނީ އާއެކުވެރިން ހޯދައި އާއެއްބަސްވުންތައް ގާއިމުކުރާށެވެ.\nޗައިނާ ވަޒީރު ތުރުކީއަށް އަދި އީރާންއަށް ވަޑައިގެން ބައިނަލްއަގްވާމީ އަދި ސަރަހައްދީ މަސްލަހަތާ ބެހޭ ގޮތުން ވަނީ މަޝްވަރާކުރައްވާފަ އެވެ.\nޗައިނާ އީރާން މެދު އިރުމަތި + ތުރުކީ


Fathuhunnisa Ge Thajuriba : Treetop Hospital In Maibadhaige Thadhah Spine surgery ފަތުހުއްނިސާގެ ތަޖުރިބާ : ޓްރީ ޓޮޕް ހޮސްޕިޓަލުން މައިބަދައިގެ ތަދަށް ސްޕައިން ސާރޖަރީ – Huvadhoo News Fathuhunnisa Ge Thajuriba : Treetop Hospital In Maibadhaige Thadhah Spine surgery Huvadhoo News\nފަތުހުއްނިސާގެ ތަޖުރިބާ : ޓްރީ ޓޮޕް ހޮސްޕިޓަލުން މައިބަދައިގެ ތަދަށް ސްޕައިން ސާރޖަރީ\nފޮޓޯ: ޓްރީޓޮޕް ހޮސްޕިޓަލް\nފަތުހުއްނިސާ މައިބަދައިގެ ތަދުގެ ވޭން ތަހައްމަލު ކުރާތާ 15 އަހަރު ވެދާނެއެވެ. މި ފަހުން ފަތުހުއްނިސާ ވަނީ ޓްރީ ޓޮޕް ހޮސްޕިޓަލުގައި މައިކުރޯ\nޑިކޮމްޕެރެޝަން މައިބަދައިގެ ސަރޖަރީއެއް ކާމިޔާބުކަމާއެކު ފުރިހަމަކޮށްފައެވެ. ފަތުހުއްނިސާ މައިބަނދައިގެ މައްސަލައަށް ހައްލެއް ހޯދުމަށް 15 އަހަރު މަސައްކަތް ކޮށްފައިވެއެވެ. ތަދު މަޑުކުރުމަށް އޮޕަރޭޝަން ނުކޮށް ދޭތެރެއަކުން މައިބަނދައަށް ވަނީ އިންޖެކްޝަންވެސް ޖަހާފައެވެ.\nޑޮކްޓަރުންގެ ލަފާ ހޯދުމުގެ ތެރޭގައި ޑރ. ހުއާން އަށް ދެއްކުން ވެގެން ދިޔައީ ފަތުހުއްނިސާގެ މައިބަދައިގެ ތަދަށް ލުއެއް ލިބޭނެކަމުގެ އުންމީދު އާވި\nކަމަކަށެވެ. ޑރ. ހުއާންގެ ލަފާ ލިބުމުން ހިތްހަމަޖެހުމާއި އެކު ސަރޖަރީ ކުރުމަށް ފަތުހުއްނިސާ ނިންމިއެވެ. ޓްރީ ޓޮޕް ހޮސްޕިޓަލުން މި ސަރޖަރީ ކުރަމަށް ނިންމި މައިގަނޑު ސަބަބަކީ މި ސަރޖަރީ ކާމިޔާބުކަމާއިއެކު ކޮށްފައިވާ ރަށު މީހުންގެ ތަޖުރިބާ އާއި ރާއްޖޭއިން ބޭރަށް ދަތުރު ނުކޮށް ފަސޭހަ ކަމާއިއެކު ޓްރީޓޮޕް ހޮސްޕިޓަލުން މި ހިދުމަތް ލިބޭނެތީއެވެ.\nސަރޖަރީއަށް ފަހު ހެލިފެލިވެ އުޅުމަށް އެއްވެސް އުނދަގުލަކާ ކުރިމަތިލާކަށް ނުޖެހެއެވެ. ސަރޖަރީއަށްފަހު ފަތުހުއްނިސާ ވަނީ ފިޒިއޯ ތެރަޕީގެ ހިދުމަތްތައް ޓްރީ ޓޮޕް ހޮސްޕިޓަލުން ފުރިހިމަކޮށްފައެވެ. މި ރަނގަޅު ތަޖުރިބާގެ އަލީގައި ފަތުހުއްނިސާއާއި ފަދައިން މައިބަނދައިގެ މައްސަލަ ހުންނަ މީހުން ޓްރީ ޓޮޕް ހޮސްޕިޓަލުގެ ތަޖުރިބާކާރު ޑޮކްޓަރުންގެ ލަފާ ހޯދުމަށް ނަސޭހައްތެރިވެއެވެ.\nޑރ. ހުއާން ލޮރީޑޯ އަކީ ގިނަގުނަ ތަޖުރިބާތަކެއް ލިބިފައިވާ، ނާރުގެ އޮޕަރޭޝަން ތަކަށް ޙާއްސަ ކޮންސަލްޓަންޓް ޑޮކްޓަރެކެވެ. ޑރ. ހުއާން ފާހަގަ\nކޮށްލެވެނީ ތަފާތު ނާރުގެ ބަލިތައް ދެނެގަނެ، މިނިމަލީ އިންވޭސިވް ނުވަތަ ވީހާވެސް ކުޑަކޮށް ފަޅާލައިގެން ބޮޑެތި އޮޕަރޭޝަންތައް ކުރެއްވުމަށެވެ. އޭނާ\nވަނީ ސްޕެއިންގެ ހޮސްޕިޓާލެސް ސެން ރޯގުގެ ނާރުގެ އޮޕަރޭޝަން ޑިވިޝަންގެ އިސްވެރިޔާގެ މަގާމާއި، ކެނެރީ އައިލެންޑްސްގެ އައި.ސީ.އެން\nއިންސްޓިޓޫޓޯ ކެނޭރިއޯ ޑި ނިއުރޯސިރިއުޖިއާގެ ޑިރެކްޓަރުގެ މަގާމުފަދަ އިސް މަގާމުތައް ފުރުއްވަވާއެވެ. އަދި ޒިއުރިކް ސްވިޓްޒަލޭންޑުގައި މައިކްރޯ\nސާރޖަރީ، ލަންޑް ޔުނިވާރސިޓީގައި ނިއުރޯ-އިންޓެންސިވް ކެއަރ، ހަވާޑް ޔުނިވަރސިޓީ އަދި މެލްބޯންގައި ނިއުރޯ ސާރޖަރީ، އަދި ޑެލަސްގައި\nވެސްކިއުލޯ އިން ޑރ. ހުއާން އެތަކެއް ވިޒިޓިންގް ފެލޯޝިޕް ކްރެޑިޓް ހޯއްދަވާފައިވެއެވެ.\nޓްރީ ޓޮޕް ހޮސްޕިޓަލުގެ ނާރުގެބަލިތަކުގެ ޙާއްސަ އަދި ނާރުގެ އޮޕަރޭޝަންތަކަށް ޙާއްސަ ޑިޕާޓްމަންޓް ހިންގަމުން ގެންދަވަނީ ވަރަށްވެސް ކުޅަދާނަ، ގާބިލު އަދި ނާރުގެ އޮޕަރޭޝަންތަކުގައި އެތަކެއް އަހަރުތަކެއްގެ ތަޖުރިބާ ލިބިފައިވާ ކޮންސަލްޓަންޓް ޑޮކްޓަރުންނެވެ. ޓްރީ ޓޮޕް ހޮސްޕިޓަލުގެ އަމާޒަކީ\nބައިނަލްއަޤްވާމީ ފެންވަރުގެ ސިއްޙީ ޚިދުމަތްތައް ވާދަވެރި އަގުތަކެއްގައި ދިވެހިރާއްޖޭގައި ފޯރުކޮށްދިނުމުމަށެވެ.\nސިއްހަތު ޓްރީޓޮޕް ހޮސްޕިޓަލް\nތިސަރޖަރީ އަށް ހޮސްޕީޓަލްގެހުރިހާ ބިލް ތަކަށް ހޭދަކުރެއްވި ފައިސާގެތަފްސީލް އެގޭނެ ގޮތަކަށް މިލިއުމުގައި އޮތްނަމަ ވަރަށް ފުރިހަމަ ވީސް.


Raajjeyge hurihaa school ehgai hendhunuge naasthaa dheyn fashaifi\nރާއްޖޭގެ ހުރިހާ ސްކޫލެއްގައި ހެނދުނުގެ ނާސްތާ ދޭން ފަށައިފި\nރާއްޖޭގެ ސްކޫލުތަކުގައި ކިޔަވަމުން އަންނަ ދަރިވަރުންނަށް ހެނދުނުގެ ނާސްތާ ދިނުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވެވަޑައިގަންނެވި ރިޔާސީ ވައުދުފުޅު، މިއަދު ފުއްދަވައިފި އެވެ.\nދެވަނަ ޓާމުގެ ކިޔެވުމުން މިދިޔަ އާދިއްތަ ދުވަހު ފެށުނުއިރު އާދިއްތަ ދުވަހު އެ ޕްރޮގްރާމު އިފްތިތާހު ނުކުރެވުނީ، ހަ ރޯދަ ނުނިމޭތީ އެވެ. އެކަމަކު އިއްޔެ ހަ ރޯދަ ނިމުމާއެކު މިއަދު ހެނދުނު އެޕްރޮގްރާމު ފައްޓަވައި ދެއްވީ ތާޖުއްދީން ސްކޫލުގައި އެކަމަށްޓަކައި ބޭއްވުނު ހާއްސަ ރަސްމިއްޔާތެއްގައި ނައިބް ރައީސް ފައިސަލް ނަސީމެވެ.\nދައުލަތުގެ ބަޖެޓުން 50 މިލިއަނަށްވުރެ ގިނަ ރުފިޔާ ހަރަދުކޮށްގެން ފެށި އެޕްރޮގްރާމު ރާއްޖޭގެ ހުރިހާ ސްކޫލަކަށް ފެށުމަށް ބޭއްވި ރަސްމިއްޔާތުގައި އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ، މުޅި ރާއްޖެއަށް ނާސްތާ ޕްރޮގްރާމް ފުޅާ ކުރެވިގެން ދިއުމަކީ ކިޔަވާ ކުދިންނަށް ލިބިގެންދާ ވަރަށް ބޮޑު ކުރިއެރުމެއް ކަމަށާއި އެޕްރޮގްރާމް ޕައިލެޓް ކުރެވުނު ސްކޫލްތަކުން އެފަދަ ހެޔޮ ބަދަލުތައް ފެންނަމުންދާ ކަމަށެވެ.\nއޭގެ އިތުރުން މިނިސްޓަރު ވިދާޅުވީ، ރާއްޖޭގައި އަލަށް އިމާރާތްކުރެވޭ ސްކޫލްތަކުގައި ދުނިޔޭގެ ކުރިއަރާފައިވާ ގައުމުތަކުގައި ހުންނަ ގޮތަށް ސްކޫލް ތެރެއިން ނާސްތާ ނެގޭނެ އިންތިޒާމު ހަމަޖެއްސޭނެ ގޮތަށް ފަރުމާ ކުރުމަކީ ވެސް ސަރުކާރުގެ އަމާޒެއް ކަމަށެވެ.\nނައިބް ރައީސް ފައިސަލް ނަސީމް ވިދާޅުވީ، އެ ޕްރޮގްރާމަކީ ރައީސް ސޯލިހު ވަރަށް އަހައްމިއްޔަތު ކަމެއް ދެއްވާ ޕްރޮގްރާމެއް ކަމަށާއި އެއީ ދުޅަހެޔޮ ސިއްހަތެއްގައި ތިބުމަށް ރަނގަޅު ނަތީޖާއެއް ހޯދަން ދަރިވަރުންނަށް ލިބޭ އެންމެ ފަހި ފުރުސަތު ކަމަށެވެ. އަދި ދުވަހުގެ ފެށުން ރަނގަޅު ވެއްޖެނަމަ މުޅި ދުވަސް ރަނގަޅު ދުވަހަކަށް ވެގެންދާނެ ކަމަށް ވެސް ނައިބް ރައީސްގެ ވާހަކަފުޅުގައި ފާހަގަކުރައްވަ އެވެ.\nއެ ޕްރޮގްރާމުގެ ސަބަބުން ސިއްހީ ފައިދާގެ އިތުރުން ދަރިވަރުންގެ އެކުވެރިކަން ބަދަހިވާ ކަމަށާއި ނާސްތާ ޕްރޮގްރާމު ކުރިއަށްދާ ވަގުތަކީ އުފާވެރި އަދި ހިިތްހަމަ ޖެހޭ ވަގުތެއްގެ ގޮތުގައި ދަރިވަރުން ފާހަގަކުރާ ކަމަށް އެޑިއުކޭޝަން މިނިސްޓްރީން ބުނެ އެވެ.\nއެ ޕްރޮގްރާމަކީ ދައުލަތުގެ ބަޖެޓުން 50 މިލިއަނަށް ވުރެ ގިނަ ރުފިޔާ ހަރަދުކޮށްގެން ފަށާފައިވާ ޕްރޮގްރާމެކެވެ.\nއެޑިއުކޭޝަން މިނިސްޓްރީ ރައީސް ޞާލިޙް ތައުލީމް ސްކޫލް ސަރުކާރު


Yameen furun manaakoh amureh nerefi\nކުރީގެ ރައީސް އަބްދުﷲ ޔާމީން: ފުރުން މަނާކޮށް އަމުރެއް އޮތީ ނެރެފައި -\nކުރީގެ ރައީސް އަބްދުﷲ ޔާމީން ފުރުން މަނާކޮށް އަމުރެއް ނެރެފި އެވެ.\nފުލުހުން ދެންމެ ބުނީ ޝަރީއަތުގައި ހުރި މައްސަލަތަކަކާއި ގުޅިގެން ރައީސް ޔާމީން ފުރުން މަނާކުރުމުގެ އަމުރެއް ނެރެދިނުމަށް އެދުމުން ކޯޓުން އެ އަމުރު ނެރެފައިވާ ކަމަށެވެ. އަމުރު ނެރެދިނުމަށް އެދުނީ ފުލުހުންނެވެ.\nފުލުހުން އެދުނު ގޮތަށް އެ އަމުރު ދެންމެ ނެރެދީފައިވާ ކަމަށްވެސް ބުންޏެވެ. އަމުރު ނެރެފައިވަނީ ހަތް ދުވަހުގެ މުއްދަތަކަށެވެ.\nރައީސް އަބްދުﷲ ޔާމީން މޯލްޑިވްސް ޕޮލިސް ސާވިސް ކްރިމިނަލް ކޯޓް


BREAKING | Bidheyseen Thakeh Fassive, Kendhikulhudhoo Ah Araa Feybun Manaa Koffi - Vaguthu\nބިދޭސީންތަކެއް ފައްސިވެ، ކެނދިކުޅުދޫއަށް އަރާފޭބުން މަނާ ކޮށްފި\nނ. ކެނދިކުޅުދޫގައި ވަކި ތަރުތީބެއް ނެތި ސުންކުތަކުގައި ބިދޭސީންތަކެއް ފައްސިވެ، ރަށަށް އަރާ ފޭބުން މަނާ ކޮށްފިއެވެ.\nކެނދިކުޅުދޫ ކައުންސިލްގެ ރައީސް އަލީ ސަމީމް "ވަގުތު" އަށް ވިދާޅުވީ، ބިދޭސީން ފައްސިވެފައިވަނީ އެރަށުން ވަކި ތަރުބެއް ނެތި ނެގި 75 ސުންކުގެ ތެރެއިން ކަމަށެވެ. އެގޮތުން ތިން ބިދޭސީންތަކެއް ފައްސިވެފައިވާ ކަމަށް ސަމީމް ވިދާޅުވިއެވެ.\nމިއާއި އެކީ އެރަށުން ފައްސިވި މީހުންގެ އަދަދު ވަނީ 14 އަށް އަރާފައެވެ.\nސަމީމް ވިދާޅުވީ، އެރަށުގައި ބަލި ފެތުރެން ފަށާފައިވަނީ އެރަށުން މާލެ ދަތުރު ކުރާ ބޯޓަކުން މީހަކު ފައްސިވުމާއި ހިސާބުން ފެށިގެން ކަމަށެވެ.\nމި ހާލަތުގައި ރަށުގެ ހާލަތު ގޯސްވެދާނެ ކަމުގެ ބިރު އެބައޮތް ކަމަށާއި ރައްޔިތުންގެ ކަންބޮޑުވުންތައް ވެސް އެބައޮތް ކަމަށް ސަމީމް ވިދާޅުވިއެވެ. އެހެން ކަމުން ރައްޔިތުން ބޭނުންވާ އެހީތެރިކަމާއި ބަލި އިތުރަށް ފެތުރުން ކޮންޓްރޯލް ކުރުމަށް ކުރެވޭނެ ކަންކަމާއި ބެހޭ ގޮތުން މިއަދު ޓާސްކް ފޯހާއި ސިއްހީ މަރުކަޒާއި ކައުންސިލުން މަޝްވަރާ ކޮށްފައިވާ ކަމަށް ސަމީމް ވިދާޅުވިއެވެ.\nސަމީމް ވަނީ ކަމާއި ބެހޭ އިދާރާތްތަކާއި ކައުންސިލުން ނެރެމުން އަންނަ ބަޔާންތައް ރަނގަޅަށް ކިޔައި އެއަށް އަމަލު ކުރުމަށާއި ބަލިން ރައްކާތެރިވުމަށް ފަރުދީ ޒިންމާއަދާ ކުރުމަށް ރައްޔިތުންނަށް އިލްތިމާސް ކޮށްފައެވެ. އަދި މި ހާލަތުގައި މާސްކު އަޅައި މަޖުބޫރު ހާލަތުގައި ބޭރަށް ނުދިއުމަށް ސަމީމް ވަނީ އިލްތިމާސް ކޮށްފައެވެ.\nމެއި 14, 2021 21:16\nލިޔެކިއުން ހުރިތޯ ބަލާލަ ބަލާށެވެ.\nމެއި 14, 2021 23:38\nހަޤީޤަތް އޮޅުވާލައިގެން އަލީ ސަމީމްއަށް ވާހަކަ ދެއްކިދާނެ.\nބިދޭސީން ތަކެއް ނޫން ފައްސި ވީކީ ހަމައެކަނި. މާލެ ދަތުރު ކުރާ ދޯނި ބޭފުޅާ ކޮންމެ ފަހަރަކު މާލެއްލަށް ފައިބާ މާލެ ކުޑަކޮއްފަ ރަށަށް ދަނީ. ރަށަށް ގޮސް މުޅި ރަށިގެ ހުރިހާ ތާކަށް ދޭ . އެމީހާ ފައްސިވެގެން ނެގުނު ސާންޕަލް ތަކެއް ފައްސިވީ. އިނގިއްޖެ.\nމެއި 15, 2021 15:36\n"މަރީ" ކަލޭ ކައިރިއަށްތަ މާލެ ދަތުރު ކުރާ ދޯނީގެ ބޭފުޅާ މާލެ ފައިބާ މާލެ ކުޑަކޮށްފަ ދަނީ.. ކޮންމެ ކަމެއްގައިވެސް އެއްބަޔަކު ބަލަނީ ފިތުނަ ފަސާދަ އުފައްދަން.. މިކަމުން އަރައިގަނެވޭތޯ ބަލަނީކީ ނޫން.. މީހަކާ ޖެހިފަ ހުއްޓަސް ތީ ބޮޑުވަރު.. އަލީ ސަމީމް އެއް ނޫން ދޮގު ހަދައިގެން ވާހަަކަ ދައްކަނީ "މަރީ" ވާހަކަ ދައްކަނީ ދޮގު ހަދައިގެން މީހުންނަށް އޮޅުވާލަން\nމަރީ ކަލޭ ކައިރިއަށްތަ މާލެ ދަތުރު ކުރާ ދޯނީގެ ބޭފުޅާ މާލެ ފައިބާ މާލެ ކުޑަކޮށްފަ ދަނީ.. ކޮންމެ ކަމެއްގައިވެސް އެއްބަޔަކު ބަލަނީ ފިތުނަ ފަސާދަ އުފައްދަން.. މިކަމުން އަރައިގަނެވޭތޯ ބަލަނީކީ ނޫން.. މީހަކާ ޖެހިފަ ހުއްޓަސް ތީ ބޮޑުވަރު.. އަލީ ސަމީމް އެއް ނޫން ދޮގު ހަދައިގެން ވާހަަކަ ދައްކަނީ މަރީ ވާހަކަ ދައްކަނީ ދޮގު ހަދައިގެން މީހުންނަށް އޮޅުވާލަން


Sushant Ge Fahu Film Ah Ahareh, Supporterun Ge Ihusaas Thah Bandun Kohlaifi - Vaguthu\nމިދިޔަ އަހަރުގެ ޖޫން މަހުގެ 14 ވަނަ ދުވަހު ބޮލީވުޑުގެ އެކްޓަރު ސުޝާންތު ސިންގް ރާޖުޕޫތު މި ދުނިޔެއާ ވަކިވެގެން ދިޔުންވީ އެތައް ބަޔަކަށް ކުއްލި ސިހުމެއް ލިބުނު ކަމަކަށެވެ.\nސުޝާންތުގެ މަރަށްފަހު ވެސް އޭނާ ސަޕޯޓަރުން އޭނާއަށް އިންސާފު ހޯދާދިނުމަށާއި މެދުކެނޑުމެއް ނެތި އޭނާގެ ހަނދާންތައް އައު ކޮށްފައިވެއެވެ.\nސުޝާންތު އެންމެ ފަހުން ކުޅެފައިވާ ފިލުމު ''ދިލް ބެޗާރާ'' ރިލީޒް ކުރެވުނީ ސުޝާންތު މަރުވުމަށްފަހުއެވެ. އެހެންކަމުން ސުޝާންތުގެ ސަޕޯޓަރުން ވަނީ ''ދިލް ބެޗާރާ'' އަކީ ވަރަށް ކާމިޔާބު ފިލުމަކަށް ހަދައިފައެވެ.\nމި ފިލުމަށް އަހަރެއް ފުރިފައިވަނީ މި މަހުގެ 24 ވަނަ ދުވަހުއެވެ. އެދުވަހާ ގުޅިގެން ސުޝާންތުގެ ސަޕޯޓަރުން ވަނީ އޭނާގެ ހަނދާން އައުކޮށް ފިލުމާއި ބެހޭގޮތުން ވާހަކަދައްކައި އެމީހުންގެ އިހުސާސްތައް ހިއްސާކޮށްފައެވެ.\nއެގޮތުން ދުނިޔޭގެ އުސޫލުތައް ބަދަލުވެ، ދުވަހުން ދުވަހަށް ދިރިއުޅުން ބަދަލުވި ނަމަވެސް ސުޝާންތުގެ ހަނދާންތައް ނުފިލާ ހުންނާނެ ކަމަށް ސަޕޯޓަރަކު ލިޔެފައިވެއެވެ.\nސުޝާންތުގެ އެންމެ ފަހު ފިލުމުގައި އޭނާއަށް ކިޔާފައިވާ ނަން ''މެނީ'' ބެލުންތެރިން ހެއްވާލާ ރޮއްވާލި ކަމަށާއި ދިލްބެޗާރާއަކީ އެންމެ ފަހު ފިލުމުކަމަށް ވެސް ސަޕޯޓަރަކު ލިޔެފައިވެއެވެ.\nސުޝާންތު ފަދަ އިތުރު ފަންނާނަކު ނުދެކޭ ކަމަށާއި އެފަދަ ފަންނާނެއް ދެން ނާންނާނެ ކަމަށް ބުނެ ބައެއް ސަޕޯޓަރުން ވަނީ އެމީހުންގެ ހިތުގެ ހާލަތު ކިޔައިދީފައެެވެ.\nދިލް ބެޗާރާއަށް އަހަރެއް ފުރުމުން މެނީގެ ނަމުގައި ސުޝާންތު ދުނިޔެ ކާމިޔާބު ކޮށްފި ކަމަށް ބުނާ ހޭޝްޓެގްއެއް ދަނީ މީސް މީޑިއާގައި ދައުރުވަމުންނެވެ. ކޮންމެ ސަޕޯޓަރެއްގެ ވެސް މެސެޖުގައި މި ހޭޝްޓެގް ބޭނުން ކޮށްފައިވެއެވެ.


Adhuge dhuniye: Indiage askariyyaa islaahukurun: "Moyanugovaasheve. ehcchakee igthisaadheve." - One Online\nއަދުގެ ދުނިޔެ: އިންޑިޔާގެ އަސްކަރިއްޔާ އިސްލާހު ކުރުން: "މޮޔަނުވާށެވެ. އެއްޗަކީ އިގްތިސާދެވެ."\nއިންޑިޔާގެ އަސްކަރިއްޔާގެ އޮނަރ ގާޑެއް، ބޮޑުވަޒީރު ނަރެންދުރަ މޯދީ އިންސްޕެކްޓް ކޮށްދެއްވަނީ. ފޮޓޯ އޭޕީ\nއެމެރިކާގައި 1992 ވަނަ އަހަރުގެ ރިޔާސީ އިންތިޚާބު ބޭއްވުނު ދުވަސްވަރަކީ އިގްތިސާދީގޮތުން އެމެރިކާއަށް ފަހި ދުވަސްވަރެއް ނޫނެވެ. ވެރިކަމުގައި ހުންނެވީ ޖޯޖް ބުޝްއެވެ. ދިވެހިން ކިޔާގޮތުންނަމަ ބޮޑު ބުޝްއެވެ. އެ އިންތިޚާބުގައި އިދިކޮޅުގެ ކެމްޕޭން މައިގަނޑު ގޮތެއްގައި އަމާޒު ކުރެވިފައި އޮތީ ގައުމަށް ކުރިމަތިވެފައިވާ އިގްތިސާދީ ތާށިކަމުގެ މައްޗަށެވެ. ދެވަނަ ދައުރަކަށް ހޮވިވަޑައިގަތުމަށް ރައީސް ބުޝް މަސައްކަތް ކުރައްވަމުން ގެންދެވިއިރު އޭނާގެ ވާދަވެރިޔަކީ ބިލް ކްލިންޓަނެވެ. އެދުވަސްވަރު ކްލިންޓަނުގެ ކެމްޕޭން މެނޭޖަރު ޖޭމްސް ކާރވިލް ވިދާޅުވި ކެމްޕޭން ބަސްފުޅެއް ވަރަށް ބޮޑަށް ވައިގައި ހިފިއެވެ. ފަހުން ކުލިންޓަންގެ މުޅި ކެމްޕޭން ޝިއާރުކަމުގައި ހިމެނުނީވެސް އެބަސްފުޅެވެ. އޭނާ ވިދާޅުވިއެވެ. މޮޔަނުވާށެވެ. އެއްޗަކީ އިގްތިސާދެވެ.\nމިބަހުގެ މުރާދަކީ މިއެވެ. ގައުމަކަށް އެންމެ މުހިއްމު އެއްޗަކީ ދުޅަހެޔޮ އިގްތިސާދެކެވެ. ގައުމުގެ ކޮންމެ ކަމެއްގެ ދުޅަހެޔޮކަމާއި ދެމެހެއްޓުން ގުޅިފައި އޮންނަނީ އިގްތިސާދާއެވެ. އެހެންވީމާ އިގްތިސާދާ ނުލައި އެހެން ކަންކަމެއް ނުރޭވޭނެއެވެ. ރާވައިގެންވެސް ނުވާނެއެވެ. ގައުމުގެ އެންމެ އިސް އެއްޗަކީ އިގްތިސާދެވެ. ޚަރަދުކުރަންވާނީ ލިބޭ އެއްޗަކަށް ބަލައިގެންނެވެ. ވިސްނާންވީ ޚަރަދުކުރާނެގޮތަކަށް ނޫނެވެ. ވިސްނުން ބަހައްޓަންވީ ލިބޭ މިންވަރު އިތުރުކުރެވޭނެ ގޮތަކަށެވެ. ވިސްނާންވީ ޚަރަދުކުރާ އެއްޗެއްވެސް އެ ޚަރަދުކުރެވެނީ އެންމެހެޔޮކޮށްތޯ ބަލައި އިސްރާފު ކުޑަކުރުމަށެވެ. މިދެންނެވި ޝިއާރު ކުރިއަށް ނެރެގެން ބިލް ކްލިންޓަންގެ ޓީމުން ވަނީ އެއަހަރުގެ އިންތިޚާބުގައި ރައީސް ބުޝްގެ މައްޗަށް ވަރަށް ފުރިހަމަ ކާމިޔާބީއެއް ހޯދައިފައެވެ.\n"މޮޔަ ނުވާށެވެ. އެއްޗަކީ އިގްތިސާދެވެ." މިއީ އެކިއެކި ކަންކަމަށް އަމާޒު ކުރެވިގެން ބޮޑެތި ކެމްޕޭން ހިންގާއިރު ދުނިޔޭގެ އެހެނިހެން ގައުމުތަކުގައިވެސް ފަހަކަށް އައިސް ވަރަށް ގިނައިން ބޭނުންކުރެވޭ ޝިއާރެކެވެ. މި ޝިއާރު އެންމެފަހުން ބޭނުންކުރީ އިންޑިޔާގެ ބޮޑުވަޒީރު ނަރެންދުރަ މޯދީގެ ސަރުކާރުންނެވެ. ވަރަށް ބޮޑު ޕްލޭނެއް އިފްތިތާހު ކުރުމުގެ ގޮތުންނެވެ. އެ ޕްލޭނުގެ ބޭނުމާއި މަގްސަދު ރައްޔިތުންނަށް ވިސްނައިދިނުމުގެ ގޮތުންނެވެ. ބޮޑުވަޒީރު މޯދީގެ ޕްލޭނަކީ އިނގިރޭސިންގެ އިސްތިއުމާރީ ވެރިކަން ނިމި 1947 ގައި އިންޑިޔާއަށް ފުރިހަމަ މިނިވަންކަން ލިބުނުފަހުން މިހާތަނަށް ދުވަހަކުވެސް އެއްވެސް ސަރުކާރަކުން އެކުލަވައިނުލާޒާތުގެ ބޮޑު ޕްލޭނެކެވެ. އެއީ އިންޑިޔާގެ އަސްކަރިއްޔާ ޒަމާނީކޮށް އިސްލާހުކޮށް ޚަރަދު ކުޑަކުރުމަށް އަމާޒުކުރެވޭ ޕްލޭނެކެވެ.\nއިންޑިޔާއަކީ ސައިޒުގެ ގޮތުން ދުނިޔޭގެ ހަތްވަނައަށް އެންމެ ބޮޑު ގައުމެވެ. އާބާދީގެ ގޮތުން ދުނިޔޭގައި ދެވަނައަށް އެންމެ ބޮޑު ގައުމެވެ. އިންޑިޔާގެ އަސްކަރިއްޔާއަކީ 1.4 މިލިޔަން މީހުންނާއެކު ދުނިޔޭގައި ދެވަނައަށް އެންމެ ބޮޑު އަސްކަރިއްޔާއެވެ. އަސްކަރީ ކަންކަމަށް އަހަރެއްގެ މައްޗަށް އިންޑިޔާއިން ކުރާ ހޭދަޔަކީ ނުވަތަ އިންޑިޔާގެ އަސްކަރީ ބަޖެޓަކީ ދުނިޔޭގައި ތިންވަނައަށް އެންމެ ބޮޑު ބަޖެޓެވެ. އެއީ ކޮންމެ އަހަރަކު ގާތްގަޑަކަށް 71 ބިލިޔަން ޑޮލަރެވެ. މި ބަޖެޓުގެ ތެރެއިން ދެބައިކުޅަ އެއްބަޔަށްވުރެ ބޮޑު އެއްޗެއް ޚަރަދުވަނީ ސިފައިންގެ މުސާރަޔަށާއި ޕެންޝަނަށެވެ. ސިފައިންގެ މުސާރަޔާއި ޕެންޝަނުގެ އޮނިގަނޑަކީ ވަރަށް ޒަމާންވީ ބައު އޮނިގަނޑެކެވެ. އެއްވެސް ސަރުކާރަކަށް މި އޮނިގަނޑު އިސްލާހެއް ނުކުރެވެއެވެ. ކުރާކަށް ނުވެސް ކެރެއެވެ. މައްސަލައިގެ ބާވަތުންނެވެ.\nބޮޑުވަޒީރު މޯދީގެ ސަރުކާރުން މިހާތަނަށް މަސައްކަތްކުރަމުން އައީ މި އޮނިގަނޑު އިސްލާހުކުރެވޭތޯއެވެ. އުޅެއުޅެ އެކަމެއް ނުވިއެވެ. އެހެންވީމާ މިހަފުތާގެ އަންގާރަދުވަހު ސަރުކާރުން ނިންމީ މިހާރު އަމަލުކުރަމުންދާ އޮނިގަނޑު އެއްކޮށް އުވައިލުމަށާއި މުޅިން އައު އޮނިގަނޑެއް ތައާރަފު ކުރުމަށެވެ. މިބަދަލަކީ ފަސޭހަ ބަދަލެއް ނޫނެވެ. މާކެޓްކުރަން ނުހަނު އުނދަގޫ ބަދަލެކެވެ. އެހެންވީމާ މި ބަދަލު ރައްޔިތުންނަށް ބުނެދޭން އެއްކަލަ ޝިއާރު ބޭނުންކުރަން ޖެހުނީއެވެ. "މޮޔަ ނުވާށެވެ. އެއްޗަކީ އިގްތިސާދެވެ. އިގްތިސާދުކުރުމަކީ އިސްރާފު ކުޑަކުރުމެވެ. މިއުޅެނީ އިސްރާފު ކުޑަކުރެވޭތޯއެވެ." އިސްރާފޭ އެބުނާ ބަހުގެ މުރާދަކީ ޕެންޝަނެވެ. ޕެންޝަނަށް ކުރަންޖެހޭ ހޭދަ މާބޮޑީއެވެ. އައު އޮނިގަނޑުގެ ބޭނުމަކީ އިސްރާފު ކުޑަކުރުމެވެ.\nއައު އޮނިގަނޑުގެ ދަށުން ސިފައިންގެ ޚިދުމަތަށް ޒުވާނުން ހޮވާނީ ހަތަރު އަހަރުގެ ވަގުތީ ކޮންޓްރެކްޓަކާއެކުގައެވެ. އޭގެ ދަަށުން ޕެންޝަނެއް އަދި ތައުލީމަށް ޚަރަދުކުރުމެއް ނޯންނާނެއެވެ. މި ކޮންޓްރެކްޓް ހަމަވީމާ އެ މީހެއްގެ ކެރިކުޅަދާނަކަމާއި ދުޅަހެޔޮކަމަށް ބަލައިގެން އަނެއްކާވެސް އައު ކޮންޓްރެކްޓެއް ދޭނީއެވެ. ސިފައިންގެ ޚިދުމަތަކީ ޕެންޝަނާއި އެނޫންވެސް އިނާޔާތްތައް ހައްގުވާ ކަހަލަ ޚިދުމަތަކަށެއް ނުވާނެއެވެ. ކުރީގެ ވިސްނުމާއި ތަރުތީބުކުރުންތައް މުޅިން ނިމުމަކަށް އަންނާނެއެވެ. ތަޖުރިބާކާރުން ގަބޫލުކުރާ ގޮތުގައި އިންޑިޔާ ކަހަލަ ގައުމެއްގައި މިއީ ނަތީޖާ ހެޔޮވުމަށްވުރެ ނުބައިވެދާނެ ބަދަލެކެވެ. އިންޑިޔާގެ އަސްކަރިއްޔާގެ ޕްރޮފެޝަނަލްކަން އިތުރުވުމުގެ ބަދަލުގައި ކޮރަޕްޝަނަށް މަގުފަހިވެ ސިފައިންގެ ސަފުތަކުގެ ބަދަހިކަން ގެއްލިގެން ހިނގައިދާނޭ ބަދަލެކެވެ.\nގުޅޭ ޓެގު އިންޑިއާ އިގްތިސޯދު


Aa council ufehdhumaa hama ah mihaaru oiy University ge council dhemi onnaane | Mihaaru\nދިވެހިރާއްޖޭގެ ގައުމީ ޔުނިވާސިޓީން މިދިޔަ އޭޕްރީލް މަހު ބޭއްވި ދަސްވެނިވުމުގައި ރައީސް އިބްރާހިމް މުހައްމަދު ސޯލިހު ވާހަކަފުޅުދައްކަވަނީ.-- ފޮޓޯ: ރައީސް އޮފީސް\nމިހާރު އޮތް ޔުނިވާސިޓީގެ ކައުންސިލް، އާ ކައުންސިލް އުފެއްދުމާ ހަމައަށް ދެމި އޮންނާނެ\n07 އޯގަސްޓް 2019 - 12:38 17 comments\nދެ ޔުނިވާސިޓީގެ ހިންގުން އެއްގޮތް ކުރުމުގެ މަގުސަދުގައި، އެ ދެ ތަން ހިންގުމުގެ ގާނޫނަށް މަޖިލީހުން ވަނީ ބަދަލުތަކެއް ގެނެސްފަ އެވެ. އެގޮތުން ރައީސް އައްޔަންކުރައްވާނީ ހަމައެކަނި ދެ ޔުނިވާސިޓީގެ ޗާންސެލަރާއި ވައިސް ޗާންސެލާ އެވެ.\nޑެޕިއުޓީ ވައިސް ޗާންސެލާ އައްޔަންކުރުމުގެ ބާރު، އެ ގާނޫނަށް އަލަށް ގެނައި އިސްލާހުން ދީފައިވަނީ ޔުނިވާސިޓީ ކައުންސިލަށެވެ. އެ އިސްލާހު މިދިޔަ ހޯމަ ދުވަހު ރައީސް ވަނީ ތަސްދީގުކުރައްވައިފަ އެވެ.\nމިހާރު އެ މަގާމުތަކުގައި ތިއްބެވީ ކުރީގެ ރައީސް އަބްދުﷲ ޔާމީން އައްޔަންކުރެއްވި ބޭފުޅުންނެވެ.\nއަލަށް އުފެދޭ ޔުނިވާސިޓީ ކައުންސިލުން ވަކި ގޮތެއް ނިންމަންދެން، އެމްއެންޔޫގައި މިވަގުތު ތިއްބެވި ޑެޕިއުޓީ ދެ ވައިސް ޗާންސެލަރުން ކަމުގައިވާ، ޑރ. މުއާވިޔަތު މުހައްމަދު އަދި އައިޝަތު ޝާހީން އެ މަގާމުގައި ދެމިތިބޭނެ ކަމަށް ކަނޑައަޅައި އެ ޔުނިވާސިޓީން އިއްޔެ ގަރާރެއް ފާސްކޮށްފައިވެ އެވެ. އެގޮތަށް ނިންމީ، އޭގައި ބުނެފައިވާ ގޮތުގައި، ޔުނިވާސިޓީގެ މަސައްކަތްތައް ހުއްޓުމެއް ނައިސް ކުރިއަށް ގެންދިއުމަށް މަގުފަހިކުރުމަށެވެ.\nމީގެ ކުރިން ގައުމީ ޔުނިވާސިޓީގެ އެންމެ އިސް ތިން މަގާމުގެ ގޮތުގައި ހިމެނޭ، ޗާންސެލަރު ވައިސް ޗާންސެލަރު އަދި ޑެޕިއުޓީ ވައިސް ޗާންސެލަރު އައްޔަންކުރައްވަނީ ރައީސެވެ.\nޔާމީންގެ ސަރުކާރުގައި ވެސް ގައުމީ ޔުނިވާސިޓީގެ ގާނޫނަށް 2015 ވަނަ އަހަރު ބަދަލުތަކެއް ގެނަ އެވެ. އޭރު ގެނައި ބަދަލަކީ، ވައިސް ޗާންސެލާ އަދި ޑެޕިއުޓީ ވައިސް ޗާންސެލާ އައްޔަންކުރައްވާނީ ރައީސް ކަމަށެވެ. އެހެންވެ މިހާރު އެ ގާނޫނު މައިގަނޑު ގޮތެއްގައި ބަދަލުކޮށްފައިވަނީ، ގައުމީ ޔުނިވާސިޓީގެ ގާނޫނު 2011 ވަނަ އަހަރު ވުޖޫދުވިއިރު އޮތް ގޮތަށެވެ.\nއައިޔޫއެމްގެ ގާނޫނަށް ގެނައި އިސްލާހު ތަސްދީގުކޮށް، އެ އަށް އަމަލުކުރަން ފަށާއިރު، ގާނޫނަށް އަމަލުކުރަން ފަށާތާ ގިނަވެގެން ހަތް ދުވަހުގެ ތެރޭގައި އެ ދެ ތަނަށް އައްޔަންކުރާ ފުރަތަމަ ޗާންސެލަރާއި ވައިސް ޗާންސެލާ ރައީސް އައްޔަންކުރައްވަން ޖެހޭނެ އެވެ. އަދި އައިޔޫއެމް އާއި އެމްއެންޔޫގެ ގާނޫނަށް އަމަލުކުރާތާ ގިނަވެގެން 30 ދުވަހުގެ ތެރޭގައި ޔުނިވާސިޓީގެ މަޖިލީހަށް މެމްބަރުން އައްޔަންކޮށް އަދި އިންތިޚާބުކުރަންޖެހޭ މެމްބަރުން އިންތިޚާބުކުރުމަށްފަހު އެ މަޖިލިސް އެކުލަވާލަންޖެހޭނެ އެވެ.\nޔުނިވާސިޓީގެ މަޖިލިސް އެކުލަވާލުމުގެ މަސައްކަތް ކުރަންޖެހޭނީ އެކަމަށް ޗާންސެލަރު އައްޔަންކުރާ ވަގުތީ ކޮމެޓީއަކުންނެވެ. އެ ކޮމެޓީގައި ހިމެނެނީ ޗާންސެލަރގެ އިތުރުން ޔުނިވާސިޓީގެ މަގާމުތައް ފުރަމުން އަންނަ ބޭފުޅުންގެ ތެރެއިން ޗާންސެލާ އައްޔަންކުރާ ހަަތަރު ބޭފުޅުންނެވެ،\nއިތުރު ލިޔުންތައް ދިވެހި ގައުމީ ޔުނިވަސިޓީ ރައީސް އިބްރާހިމް މުހައްމަދު ސޯލިހް މަތީ ތައުލީމު ޔުނިވާސިޓީ އިސްލާމިކް ޔުނިވަސިޓީ


Eydhafushee gai hiley gaanoonee lafaa dhinumah harakaatheh fashaifi\nއޭދަފުށީގައި ހިލޭ ގާނޫނީ ލަފާ ދިނުމަށް ހަރަކާތެއް ފަށައިފި\nތަފާތު އެކި ކަންކަމުގައި ގާނޫނީ އެހީތެރިކަން ފޯރުކޮށްދިނުމަށް އޭދަފުށީގައި މޮބައިލް ލީގަލް އެއިޑް ކްލިނިކެއް ފަށައިފި އެވެ.\nޕަބްލިކް އިންޓްރެސްޓް ލޯ ސެންޓަރު (ޕީއައިއެލްސީ) އާއި ޔޫތު މިނިސްޓްރީ ގުޅިގެން މިއަދު ހެނދުނު 9:00 އިން ފެށިގެން މެންދުރުފަހު 2:00 ގެ ނިޔަލަށް އޭދަފުށީ މަލްޓިޕާޕަސް ބިލްޑިން ކުރިމަތީގައި ބާއްވާ މި ހަރަކާތުގައި ޕީއައިއެލްސީގެ 8 ވަކީލުން އެހީތެރިކަން ފޯރުކޮށްދެއްވާނެ އެވެ.\nމި ހަރަކާތުގައި ކަނޑައެޅޭ ދާއިރާތަކަކުން ގާނޫނުތަކަށް އާއްމުން ހޭލުންތެރިކުރުވުމާއި ފުދުންތެރިކަން ނެތް މީހުންނަށް ކޯޓަށް ހުށަހަޅަން ބޭނުންވާ މަދަނީ މައްސަލަތަކުގައި އެ ވަކީލުން އެހީތެރިކަން ފޯރުކޮށްދެއްވާނެ އެވެ. އޭގެ ތެރޭގައި، ކޮންޓްރެކްޓާ ގުޅޭ މައްސަލަތަކާއި ބިމާއި މުދަލާ ގުޅޭ މައްސަލަތަކާއި ވަޒީފާގެ މައްސަލަތަކާއި ބެންކް ލޯނާ ގުޅޭ މައްސަލަތައް ހިމެނެ އެވެ. އޭގެ އިތުރުން އިންސާނީ ހައްގުތަކާއި އަސާސީ ހައްގުތަކާ ގުޅޭ މައްސަލަތަކާއި ގެވެށި އަނިޔާގެ މައްސަލަތައް ވެސް ހިމެނެ އެވެ.\nޕީއައިއެލްސީ ވަނީ އިއްޔެ އޭދަފުށީގައި ގެވެށި އަނިޔާ އިން ރައްކާތެރިވުމާ ގުޅޭގޮތުންނާއި ރާއްޖޭގެ ގާނޫނީ ނިޒާމަށްއާއްމުން ހޭލުންތެރިކުރުމުގެ ޕްރޮގްރާމެއްވެސް ހިންގާފަ އެވެ.


Anushka Ge "Pari" Pakistan Gai Elhuvun Manaa Kohfi - Vaguthu\nއަނުޝްކާގެ "ޕަރީ" ޕާކިސްތާނުގައި އެޅުވުން މަނާކޮށްފި\nއަނުޝްކާ ޝަރުމާގެ ބިރުވެރި ފިލްމް "ޕަރީ" ޕާކިސްތާނުގައި ނޭޅުވޭނެ ކަމަށް އެގައުމުގެ ސެންސަރު ބޯޑުން އަންގައިފިއެވެ.\nޕާކިސްތާންގެ ސެންސަރު ބޯޑުން އެގޮތަށް އެންގީ އެ ބިރުވެރި ފިލްމްގައި ފަންޑިތަ ހަދާ މަންޒަރާއި ގުރުއާންގެ ލަފްޒުތަށް އޮޅުވާލައިގެން ބޭނުންކޮށްފައިވާތީއެވެ. ބިރުވެރި އެ ފިލްމްގައި ފަންޑިތަހަދާ އެތަށް މަންޒަރަކާއި ގުރުއާންގެ ލަފްޒުތަށް ރަނގަޅު ނޫން ގޮތުގައި ބޭނުން ކުރާ އެތަށް މަންޒަރެއް އެކުލެވިގެންވެއެވެ.\nޕާކިސްތާންގައި މި ފިލްމް އެޅުވުން މަނާކޮށްފައި މިވަނީ އެގައުމުގައި މި ފިލްމް އެޅުވުމަށް އިސްތިހާރުތަކެއް ކޮށް ހައުސްފުލް އެތަށް ޝޯ އެއްގެ ޓިކެޓް ވިއްކާފައި ވަނިކޮށެއެވެ. ނަމަވެސް ސެންސަރު ބޯޑުން އެގޮތަށް ނިންމުމުން ސިނަމާތަކުން މިހާރުދަނީ ޓިކެޓް ގަނެފައިވާ ފަރާތްތަކަށް ރިފަންޑު ދިނުމުގެ މަސައްކަތް ކުރަމުންނެވެ.\nމީގެ މަހެއްހާ ދުވަސްކުރިން ޕާކިސްތަންގެ ސެންސަރު ބޯޑުންވަނީ އަކްޝޭ ކުމާރުގެ "ޕެޑް މޭން" ވެސް އެގައުމުގައި އެޅުވުން މަނާ ކޮށްފައެވެ. އެއީ އެފިލްމްގައި އިސްލާމީ މުޖުތަމައުއާއި ނުގުޅޭ، އިސްލާމްދީނާ ދުރު މަންޒަރުތަކެއް ހިމެނޭތީއެވެ.\nއިންޑީޔާގައި ހަރަކާތްތެރިވާ ޕާކިސްތާން ފަންނާނުންނަށް އެކިއެކި ގޮތްގޮތަށް މިހާރަކަށް އައިސް ފިއްތުންތަށް ކުރިމަތި ކުރުވާ މިދަނޑިވަޅުގައި ޕާކިސްތާންގައި އިންޑިޔާގެ ގިނަ ފިލްމްތަކެއް އެޅުވުން އެގައުމުގެ ސެންސަރު ބޯޑުން ހުއްދަ ނުދެނީ އޭގެ ބަދަލުގައި ޖެއްސުން ކުރުމުގެ ގޮތުންކަމަށް ބައެއް ފަރާތްތަކުން ދަނީ ބުނަމުންނެވެ.\nފިލްމް "ޕަރީ" ގައި އަނުޝްކާގެ ދެ ރޯލް ފެނިގެންދާއިރު މިހާތަނަށް ނެރެފައިވާ ޓީޒާ ތަކުން މި ފިލްމްގެ ބިރުވެރިކަމާއި މޮޅުކަން ވަނީ ދައްކާލާފައެވެ. އަނުޝްކާގެ މޭކަޕްތަކާއި މި ފިލްމްގެ ސްޕެޝަލް އިފެކްޓްސްތަކަށް މިހާރުވެސް ގިނަބަޔަކު ދަނީ ތައުރީފް ކުރަމުންނެވެ. މި ފިލްމަކީ މި ފަހަކަށް އައިސް ބޮޮލީވުޑްގައި ނެރޭނެ އެންމެ މޮޅު ބިރުވެރި ފިލްމް ކަމަށް ގިނަބަޔަކު ގަބޫލް ކުރެއެވެ.


އައިފޯން7މި މަހު 23 ގައި ރާއްޖެ އަށް\nއެޕަލް އިން އަލަށް ތައާރަފް ކުރި އައިފޯން7މިމަހު 23 ގައި ރާއްޖޭގެ ބާޒާރަށް ނެރެން ނިންމައިފި އެވެ.\nއައިފޯން7ގައި ހެޑްފޯން ޖެކް ނެތް ސަބަބު އެނގޭތަ؟\nއެޕަލް އިން އައިފޯނު ތައާރުފުކުރީ ޖޫން 29، 2007 ގަ އެވެ. އަންނަ އަހަރު އައިފޯނުގެ ވަނަ 10 އުފަން ދުވަސް ފާހަގަކުރާ ހިސާބަށް ދިޔައިރު ހެޑްފޯނު ޖެކެއް ނެތެވެ.\nSeptember 08, 2016 4\nއައިފޯނު 7: ވަރުގަދަ ކެމެރާއެއް، ފެނެއް ނުވަންނާނެ\nދެ ލެންސް ހިމެނޭ ކެމެރާ ސިސްޓަމެއް ހަރުކޮށް، ފެން ނުވަންނަ ގޮތަށް ހަދައި އައިފޯނު އާކޮށްލައިފި އެވެ.\nއައިފޯން ހެކް ކުރީ ކޮންބައެއް؟\nއައިފޯނަށް ފޮނުވާލާ ޓެކްސްޓް މެސެޖަކުން ފޯނު ހެކްކުރާ ބައެއްގެ ވާހަކަ މީގެ ދުވަސްކޮޅެއް ކުރިން ވަނީ މީޑިއާގައި ތިލަވެފަ އެވެ. ސަލާމަތީ ގޮތުން ވަރުގަދަ ކަމަށް އެޕްލަ މަޝްހޫރެވެ. އެކަމަކު ހަގީގަތަކީ ޓެކްނޮލޮޖީގެ މި ޒަމާނުގައި ސައްތައިން ސައްތަ ޔަގީންކަން ދެވޭނެ އެއްވެސް އުފެއްދުމެއް، ހިދުމަތެއް ވެސް ނެތްކަމެވެ.\nހެޑްފޯން ޖެކެއް ނެތް ސްމާޓްފޯނެއް ގަންނާނަންތަ؟\nސުވާލު ރަނގަޅަށް ކިޔާލާށެވެ. ދެ ގޮތަކަށް މާނަކުރެވިދާނެ އެވެ. ހެޑްފޯން ޖެކް އިންނަނީ ހެޑްފޯން ވާނގަޑުގަ އެވެ. ފޯނަކު ނޫނެވެ. ފޯނުގައި އިންނަނީ ހެޑްފޯން ޖެކް ޖަހާ ތަނެވެ. ނުވަތަ ހެޑްފޯނު ޕޯޓެވެ. އެހެންކަމުން މިއީ ކަމުނުދާ ސުވާލެއް ކަމަށް ވެސް ނިންމިދާނެ އެވެ.\nAugust 14, 2016 31\nފޯނު ނުލިބިގެން ދިރާގުން 160000ރ. ދޭން ޖެހިއްޖެ\nދުރާލައި ޕްރީ އޯޑާ ނަގައިގެން މޮބައިލް ފޯނު ވިއްކުމަށް ދިރާގުން ކުރިއަށް ގެންދާ ޕްރޮމޯޝަންގެ ދަށުން ފޯނަކަށް އޯޑަރު ދިން މީހަކަށް ފޯނު ނުލިބުމުން ގެއްލުމުގެ ބަދަލުގެ ގޮތުގައި 160،000 އަށް ވުރެ ގިނަ ރުފިޔާ އެ މީހާއަށް ދައްކަން ސިވިލް ކޯޓުން މިއަދު ހުކުމްކޮށްފި އެވެ.\nއައިފޯން7ސެޕްޓެމްބަރު7ގައި\nމިއީ އަދި ކަށަވަރުކޮށް ބުނާ ވާހަކައެއް ނޫނެވެ. މައުލޫމާތު ލިބި ހުރި މީހަކު "ބްލޫމްބާގް" އަށް ބުނި ގޮތުގައި، ސެޕްޓެމްބަރު7ގައި އާންމުކޮށް އައިފޯން7ދައްކާލާނެ އެވެ. އެ ކަމަށް އެޕަލް ތައްޔާރުވަމުން އަންނަ ކަމަށް ވެސް އޭނާ ބުންޏެވެ. އައިފޯން7އާ އެކު "އައިފޯން7ޕްލަސް" އަަދި "އައިފޯން7ޕްރޯ" ވެސް އާންމުކުރާނެ ކަމަށް ބުނެވެ އެވެ.\nއައިފޯން7އަށް ހޯމް ބަޓަނެއް ނެތް\nއައިފޯނުގައި އިންނަ "ހާޑްވެއާ" ހޯމް ބަޓަނާ ނުލައި އައިފޯނުގައި ޖަހާނީ ކޮން ސިފައެއްބާ އެވެ؟ ޒަމާން ފެށުނީންސުރެ އެއީ އައިފޯނަށް ޚާއްސަ މަރުކާއެކެވެ. އެކަމަކު ކޮންމެ ސިފައެއް ޖެހިއަސް، އެ ބަޓަން ނަގަން އެބަ ޖެހެ އެވެ. ސަބަބު މި ބުނެދެނީ އެވެ.\nއައިފޯން7އަށް ލައިޓްނިން އެޑަޕްޓާ ކޭބަލެއް\nއައިފޯން7އާ ބެހޭ ގޮތުން ދޭދޭ މީހުން ދައްކާ ވާހަކަތަކުގެ ދޮގުތެދު ކަށަވަރުވާނެ ދުވަހެއް އަންނާނެ އެވެ. އެ ވާހަކަތަކުގައި އޮއްޓަރެއް ހުރެއްޖެ ނަމަ، މިހިރީ ހައްތާ ވެސް ގަބޫލުކުރަން ހުރި ވާހަކަތަކެވެ.\nއެޕަލުން އެއް ބިލިއަން ވަނަ އައިފޯން ވިއްކައިފި\nއައިފޯން7ނެރޭ ދުވަސް ނުހަނު ކައިރިވެފައި ވަނިކޮށް އެޕަލް އަށް ރަން ބިހެއް އެޅިއްޖެ އެވެ. އެއް ބިލިއަން ވަނަ އައިފޯނު ވިކިއްޖެ އެވެ. ސަޕޯޓަރުންނަށް ލިބިފައި ވަނީ ތިޔަ ހީކުރާ ކަހަލަ އުފަލެއް ނޫނެވެ. ސެޕްޓެމްބަރު 12 ވަނަ ދުވަހު އައިފޯން7ވިއްކަން ފަށާނެ ކަމަށް ބުނާ އަޑު ވެސް ވަނީ ހަމަ އެހައި ގަދަވެފަ އެވެ.\nއައިފޯނުގެ އަގުން 100 ޑޮލަރު ހެޔޮކުރަނީތަ؟\nއެޕަލް އިން ދެން ނެރޭ ފޯނެއްގެ އަގު، ކުރީގެ ފޯނުތަކާ އަޅާބަލާއިރު 100 ޑޮލަރު އަގު ހެޔޮވާނެ ކަމަށް ބައެއް ފަރާތްތަކުން ލަފާކުރަން ފަށައިފި އެވެ.\nއައިފޯނުގެ މިލްކުވެރިކަމާ މެދު މީހަކު ދައުވާކޮށްފި\nއަހަރެމެން އެންމެންނަށް ވެސް އައިފޯން އެނގެން ފެށީ 2007 ވަނަ އަހަރު އެޕަލް އިން އެ ފޯނު އީޖާދުކުރުމުންނެވެ. އެކަމަކު ކެލިފޯނިއާ މީހަކު ބުނަނީ އައިފޯނަކީ އޭނާ 1992 ވަނަ އަހަރު ކުރި އީޖާދެއް ކަމަށާއި އެޕަލް އިން އައިފޯން ހެދީ އޭނާގެ އީޖާދު ކޮޕީކޮށްގެން ކަމަށެވެ.\nއައިފޯން 7ގެ މެޓަލް ކަވަ ކޭސް ލީކުވެއްޖެ\nއައިފޯނު 7ގެ ކަވަ ކޭސް އޮންނާނެ ގޮތް ކަމަށް ބުނެ މެޓަލް ކަވަރެއް އިންޓަނެޓަށް ދޫކޮށްލައިފި އެވެ. އޭގައި އެއްވެސް ހަގީގަތެއް އޮތް ނަމަ، އައިފޯން7ގައި ހެޑްފޯން ޖެކެއް ނީންނާނެ އެވެ. ހުރިހާ ކަމަކަށް ވެސް ބޭނުންހިފަން ޖެހޭނީ "ލައިޓްނިން ކަނެކްޝަން" އެވެ.\nސޭންޑިސްކް "އައިއެކްސްޕޭންޑް" މެމޮރީ ކޭސް\nއެނގެ އެވެ. އެއީ އައިފޯން ކޭސް އެކެވެ. އައިފޯން އެހެން ކޭސްތަކާ، ސޭންޑިސްކް އައިއެކްސްޕޭންޑް ތަފާތުވާ ސަބަބުތަކެއް އެބަ ހުއްޓެވެ.\nއައިފޯން 6އެސް އަކީ ކޮޕީއެއްކަމަށް ބުނެ ދައުވާކޮށްފި\nއަބަދުވެސް އިވެނީ އަދި ފެންނަނީ ޗައިނާގެ ކޮންމެވެސް ކުންފުންޏަކުން ކޮންމެވެސް އެހެން ބައެއްގެ ފޯނެއް ކޮޕީކޮށްގެން އުޅެނިކޮށެވެ. އެހެންވެ ޗައިނާގެ އުފެއްދުންތައް އެހެން ބަޔަކު...\nއައިއޯއެސް 10 ޑިވެލޮޕަރުންނަށް އަދި ކިރިޔާ ދޫކޮށްލީ އެވެ. އެޕަލުން ޑިވެލޮޕަރުންނާ ހިއްސާކޮށްފައި ވަނީ އޮޕަރޭޓިން ސިސްޓަމްގެ ބީޓާ ސްޓޭޖެވެ. މާނަ އަކީ ފައްކާކުރަން ކިތަންމެ ކަމެއް...\nއައިފޯނުގެ ހެޑްފޯނުން ކުރެވޭ 15 ކަމެއް\nއައިފޯނުގެ ހެޑްފޯނުން ލަވަ އަޑުއަހައި، ލަވަ ޕްލޭކޮށް ޕޯސްކޮށް އަދި ކޯލްތަކަށް ޖަވާބު ދޭން އެންމެންނަށް ވެސް އެނގޭ. އެކަމަކު ޓެކްއިންސައިޑާގެ މި ވީޑިއޯ ބަލައިލުމުން، މި ހުރިހާ ދުވަހު ހެޑްފޯނުގެ ބޭނުން ރަނގަޅަށް ނުހިފޭކަން ގަބޫލުކުރެވޭނެ\nއެޕަލް އިން ތިން ވައްތަރެއްގެ ފޯނު ނެރެފާނެ\nއެޕަލް އިން މި އަހަރު ތިން ވައްތަރެއްގެ ފޯނު ބާޒާރަށް ނެރެފާނެ ކަމުގެ އަޑުތައް ފެތުރެން ފަށައިފި އެވެ.


Kaivenyah 70 Aharu, Dhemafirin Maruvee Covid-19 Jehigen - Vaguthu\nކައިވެންޏަށް 70 އަހަރު، ދެމަފިރިން މަރުވީ ކޮވިޑް-19 ޖެހިގެން\n3 ހަފްތާ ކުރިން ( ފެބުރުއަރީ 10, 2021 )\nއުފާވެރި ދިރުއުޅުމެއްގައި ދިރިއުޅެމުން އައި ކައިވެންޏަށް 70 އަހަރުވެފައިވާ ދެމަފިރިން ކޮވިޑް-19 ޖެހިގެން މަރުވެއްޖެއެވެ.\nއުމުރުން 91 އަހަރުގެ މާގަރެޓް އާއި ޑެރެކް ފާތް މަރުވެފައިވަނީ އިނގިރޭސިވިލާތުގެ ޓްރަފޯޑް ޖެނެރަލް ހޮސްޕިޓަލްގައި ފަރުވާ ދެމުން އަންނަނިކޮށް މިދިޔަ ހަފްތާގެ ތެރޭގައެވެ. އެމީހުން މަރުވުމުގެ ކުރިން އެކަކު އަނެކަކު ފެނި ފަހު ވަގުތު އަތުގައި ހިފި ކަމަށް ޑޮކްޓަރުންނާއި ހަވާލާދީ މީޑިއާތަކުން ވަނީ ބުނެފައެވެ.\nކޮވިޑް-19 ޖެހިގެން އެންމެ ފުރަތަމަ ޑެރެކް އަށް ފަރުވާ ދެމުން ގޮސްފައިވަނީ އެހެން ހޮސްޕިޓަލެއްގައެވެ. އެހެން ނަމަވެސް އޭނާ ޓްރަފޯޑް ހޮސްޕިޓަލަށް ބަދަލުކޮށްފައިވަނީ އޭނާގެ އަނބިމީހާ އެތަނުގައި ބާއްވާފައި އޮންނާތީއެވެ.\nއޭނާ އަނބިމީހާ އޮތް ހޮސްޕިޓަލަށް ދިއުމުން އަނބިމީހާ އޭނާގެ ކައިރިން "ކޮންތާކު އުޅެފަ ތިއައީ" މިފަދައިން އަހާފައިވާ ކަމަށް އެމީހުންގެ އަންހެން ދަރިފުޅު އާއި ހަވާލާދީ މީޑީއާތަކުން ވަނީ ރިޕޯޓް ކޮށްފައެވެ.\nކޮވިޑް-19 ޖެހިގެން ޑެރެކް މަރުވެފައިވަނީ މިދިޔަ މަހުގެ 31 ވަނަ ދުވަހުއެވެ. މާގަރެޓް މަރުވެފައިވަނީ އޭގެ ދެދުވަސް ފަހުންނެވެ.\nއެދެމަފިރިން އެންމެ ފުރަތަމަ އެޑްމިޓް ކޮށްފައިވަނީ ސިއްހީ މައްސަލަތަކެއް ދިމާވެގެންނެވެ. އެމީހުންނަށް ކޮވިޑް-19 ޖެހިފައިވަނީ އޭގެ ފަހުން ހޮސްޕިޓާ ތެރެއިން ކަމަށް ތުހުމަތުތަކެއް ކުރެވެއެވެ.\nއެ ދެމަފިރިން މަރުވެގެން ދިޔައިރު، ޖުމްލަ5ކުދިން އެމީހުންގެ ތިއްބެއެވެ. އަދި އެކުދިންގެ 11 ކުދިން ތިބޭ ކަމަށްވެސް މީޑިއާތަކުން ވަނީ ރިޕޯޓް ކޮށްފައެވެ.\nފުވައްމުލަކުން އިތުުރު ތިން މީހަކު ކޮވިޑަށް ފައްސިވެއްޖެ


Russia Ge Red Wings Adhi Nord Wing Ge Dhathuruthah Rajjeah Fashanee - Vaguthu\nރަޝިޔާގެ ރެޑް ވިންގްސް އަދި ނޯޑް ވިންގް ދަތުރުތައް ރާއްޖެއަށް ފަށަން ނިންމައިފިއެވެ.\nރާއްޖެއަށް މި ދަތުރުތައް ކުރުމަށް ހަމަޖެހިފައި ވަނީ ރަޝިޔާގެ ޓުއަރ އޮޕަރޭޓް ހިދުމަތް ދެމުން އަންނަ ދިވެހި ކުންފުންޏެއް ކަމަށްވާ "ރިސޯޓް ލައިފް"އާ ގުޅިގެންނެވެ.\nރިސޯޓް ލައިފްގެ ސީއީއޯ މުހައްމަދު ޝާޒް ވަލީދު އާއި ހަވާލާދީ "ޕީއެސްއެމް ނިއުސް" އިން ރިޕޯޓުކޮށްފައިވާ ގޮތުގައި މި ދަތުރުތައް ފެށުމަށް މިހާރު ވަނީ އެއްބަސްވެފައެވެ. އަދި މިހާރު ކުރަމުން އަންނަނީ މި ދަތުރުތައް ފެށުމަށް ހުއްދަތައް ހޯދުމުގެ މަސައްކަތް ކަމަށް އޭނާ ވަނީ ވިދާޅުވެފައެވެ.\n"ރަޝިއާގެ ސަރުކާރުން ފްލައިޓް އޮޕަރޭޝަންސްއަށް ބޭނުންވާ ހުއްދަތައް ނެގުމުގެ މަސައްކަތްކުރަމުންދަނީ، ޔަގީންކަން އެބައޮތް ދިވެހި ސަރުކާރުން އެއްވެސް ކަހަލަ ހިފެހެއްޓުމެއް ނެތި، ވަރަށް އަވަހަށް ހުއްދަތައް ދެއްވާނެ ކަން، މިހާރު މިބަލަނީ އޮގަސްޓުގަވެސް ރަޝިއާއިން ހުއްދަ ލިބިއްޖެ ނަަމަ ދަތުރުތައް ފަށާނަން އޮގަސްޓުގައި،" ވަލީދު ވިދާޅުވިއެވެ.\nރިސޯޓު ލައިފަކީ ރާއްޖެއަށް ރަޝިޔާއިން އެންމެ ގިޖަ ފަތުރުވެރިން ގެންނަ އެއް ޓުއަރ އޮޕަރޭޓަރެވެ. ރިސޯޓް ލައިފުން ވަނީ މިއަހަރު ނިމުމުގެ ކުރިން ތިން ލައްކަ އާއި ފަސްލައްކަ އާއި ދެމެދުގެ އަދަދަކަށް ރާއްޖެއަށް ފަތުރުވެރިން ގެނައުމަށް އަމާޒު ހިފާފައެވެ.\nކޮވިޑް ޖެހިގެން ރަޝިއާއިން އިތުރު 799 މީހަކު މަރުވެއްޖެ


Vaccine Program ah ehbaaru lun dhee\nކޮވިޑް-19 ގެ ބަލިމަޑުކަމުގައި ދިވެހިން 11 މަސް ދުވަސް ހޭދަކޮށްފި އެވެ. ރާއްޖެއިން ކޮވިޑް ކޭހެއް ފެނުނުތާ 328 ދުވަސްވީއިރު މިއަދަކީ މި ބަލިމަޑުން އަރައިގަތުމަށް ދިވެހިން ތާރީހީ ދަތުރެއް ފެށި ދުވަހެކެވެ. ދައްޗާއި އުނދަގުލުގައި އަދި ވޭނާ ހިތާމާގައި ހޭދަކުރި އެތަށް މަސްތަކެއް މާޒީގެ ތެރެއަށް ދޫކޮށް ކުރިން އުޅުނު އާންމު ހާލަތަށް ރުޖޫއަ ވުމަށް މިއަދު ދިވެހިންވެސް ދަތުރު ފެށީއެވެ. މާތްﷲގެ ރަހުމަތާއެކު ރާއްޖޭގައި މިއަދު ކޮވިޑް ވެކްސިން ވަނީ ދޭން ފަށާފައެވެ.\nއޮކްސްފޯޑް-އެސްޓްރާޒެނެކާގެ "ކޮވިޝީލްޑް" ވެކްސިން ރާއްޖޭގެ ހަ ސެންޓަރެއްގައި ޖަހަން ވަނީ ފަށާފައެވެ. މާލެ އާއި ހުޅުމާލެ އަދި ވިލިމާލޭގެ އިތުރުން އައްޑޫ ސިޓީ އާއި ހދ. ކުޅުދުއްފުށި ސިޓީގައިވެސް މިއަދު ވަނީ ވެކްސިން ޖަހަން ފަށާފައެވެ. ވެކްސިންގެ ފުރަތަމަ ބުރު މިއަދު ފެށީ ގިނަ ތައްޔާރީތަކަކަށް ފަހުއެވެ. އެ މަސައްކަތަށް ފަންނާނީ މީހުން ތަމްރީނު ކޮށް ޓްރެއިން ކުރުމަށް ގިނަ ޕްރަގްރާމެއް ހިންގުމަށްފަހު އެވެ.\nޖުމްލަ 660 ވުރެ ގިނަ ސިއްހީ އޮފިޝަލުން ވަނީ ކޮވިޑް ވެކްސިން ކެންޕެއިނަށް ތަމްރީނު ކޮށްފައެވެ. އެއީ ވެކްސިން ޖެހުމާއި ވެކްސިން ޖެހުމަށް ފަހު ދިމާވެދާނެ ސިއްހީ މައްސަލަތަކަށް އެޓެންޑް ކުރެވޭނެ މިންވަރަށް ތަމްރީނު ކޮށްފައިވާ އޮފިޝަލުންނެވެ. ރާއްޖޭގެ ކޮންމެ ރަށެއްގައިވެސް ވެކްސިން ދިނުމުގެ މަސައްކަތް ހިނގާނީ މި ޓްރެއިން ފުރިހަމަކޮށް އެކަމުގެ ފުރިހަމަ ތަމްރީނު ލިބިފައިވާ އޮފިޝަލުން ތިބެގެންނެވެ. އެކަމުގެ ޔަގީންކަން ކަމާބެހޭ އިދާރާތަކުން ދެކެއެވެ.\nކޮވިޑް ވެކްސިން ރާއްޖޭގައި ދޭން ފަށާފައިވާއިރު ކޮވިޑާ ދުނިޔެ ހަނގުރާމަ ކުރާތާ 14 މަސް ދުވަސް ފާއިތުވެއްޖެ އެވެ. މިދިޔަ ދިގު މުއްދަތުގައި މި ބަލިމަޑުކަމުން ސަލާމަތްވެވޭނެ ބޭހެއް ނުވަތަ ވެކްސިނެއް ހޯދުމަށް މުޅި ދުނިޔެ އެކުގައި މަސައްކަތް ކޮށްފި އެވެ. 30 ގުރޫޕަކުން ބޭހާއި ވެކްސިން އުފެއްދުމަށް ގިނަ މަސައްކަތްތަކެއް ކޮށްފި އެވެ. މި ފަހުގެ ތާރީހުގައި ދުނިޔެ ދުށް އެންމެ ބޮޑު ބަލާއާފާތުން މިންޖުވެވެން އޮތް އެންމެ ފަހި ފުރުސަތަކީ ވެކްސިން ޖެހުމެވެ. ބައްޔެއް ކޮންޓްރޯލް ކުރުމަށް ދުނިޔެ އެކުގައި މިހާ ދިގު މުއްދަތަކަށް މަސައްކަތް ކުރި މިއީ ފުރަތަމަ ފަހަރެވެ. މުޅި ދުނިޔެވެސް ގަބޫލުކުރާ ގޮތުން ކޮވިޑުން ރައްކާތެރިވުމަށް އޮތް އެންމެ ބޮޑު ވަސީލަތަކީ ވެކްސިނެވެ. މުހިންމީ އެންމެން ވެކްސިން ޖެހުމެވެ.\nރާއްޖޭގައި ވެކްސިން ޖެހުމުގެ މަސައްކަތް ފެށިއިރު ކޮވިޝީލްޑް ވެކްސިން ބޭނުން ކުރުމުގެ ހުއްދަ މިމަހު 26 ވަނަ ދުވަހު އެމްއެފްޑީއޭއިން ވަނީ ދީފަ އެވެ. ހުއްދަ ދީފައިވަނީ އެކަމުގައި ބަލަންޖެހޭ ޓެކްނިކަލް ކަންކަން ބަލާ ދިރާސާ ކުރުމަށް ފަހު އެ އޮތޯރިޓީގެ ފަންނީ ލަފާދޭ ނެޝަނަލް ފާމަސޫޓިކަލް ބޯޑުގެ ލަފަޔާއެކު އެވެ. ކޮވިޝީލްޑްގެ 100،000 ޑޯޒް ރާއްޖޭގައި އެބަހުއްޓެވެ. އެއީ 50،000 މީހުންނަށް ވެކްސިން ދެވޭނެ މިންވަރެކެވެ. ކޮންމެ މީހަކަށްވެސް ކޮވިޑްގެ ދެ ޑޯޒް ވެކްސިން ދޭން ޖެހެއެވެ.\nކޮވިޝީލް ވެކްސިނަކީ އޮކްސްފޯޑް ޔުނިވާސިޓީގެ ހޯދުމެކެވެ. އެ ވެކްސިނަށް ހުއްދަ ދިނުމުގެ އިދާރީ ހުރިހާ މަރުހަލާތަކެއް މިހާރު ވަނީ ކަނޑައްތު ކޮށްފައެވެ. ވެކްސިނަކީ ޑަބްލިއުއެޗްއޯގެ ހުރިހާ މިންގަނޑުތަކެއް ފުރިހަމަ ކޮށް ރައްކާތެރިކަން ވަރަށް ބޮޑަށް ކަށަވަރު ކުރުމަށް ފަހު ތައްޔާރު ކޮށްފައިވާ ވެކްސިނެކެވެ. މި ވެކްސިންގެ އެތަށް މިލިއަން ޑޯޒެއް މިހާރުވެސް އުފައްދާ އެތަށް ހާސް ބަޔަކަށް ދީފިއެވެ. ނަތީޖާ ރަނގަޅެވެ. ދިވެހިންގެ އަތުގައި މި ހުރީ ދުނިޔޭގެ އެންމެ ކުރިއަރާފައިވާ ބޭސް އުފައްދާ ކުންފުނި އިންޑިއާގެ ސީރަމް އިންސްޓިޓިއުޓުން މެނިފެކްޗްކުރި ވެކްސިނެވެ. ކޮވިޑަށް ވެކްސިންއުފެއްދުމުގައި މުޅީ ދުނިޔެހެން ބަރޯސާކުރާ ކުންފުންޏަކީ އިންޑިއާގެ ސީރަމް އިންސްޓިޓިއުޓެވެ. މިއީވެސް މި ވެކްސިނަށް އޮތް ބޮޑު ޔަގީން ކަމެކެވެ.\nވެކްސިން ޖަހަން ދާއިރު ސަމާލުވާންވީ ކަންކަން\nރާއްޖޭގައި މިއަދު ވެކްސިން ޖަހަން ފަށާފައި ވަނީ އައިޖީއެމްއެޗާއި ހުޅުމާލެ ހޮސްޕިޓަލާއި ވިލިމާލެ ހޮސްޕިޓަލާއި އޭޑީކޭ ހޮސްޕިޓަލްގެ އިތުރުން ހުޅުމާލޭގެ ޓްރީޓޮޕް ހޮސްޕިޓަލުގައެވެ. އަދި އައްޑު އަތޮޅުގައި އައްޑޫ އިކްއެޓޯރިއަލް ހޮސްޕިޓަލުގަ އެވެ. ކުޅުދުއްފުށީގައި ކުޅުދުއްފުށީ ރީޖަނަލް ހޮސްޕިޓަލްގަ އެވެ. ފުރަތަމަ މަރުހަލާގައި ވެކްސިން ދޭނީ ފްރަންޓް ލައިންގައި ހަރަކާތްތެރިވާ ސިއްހީ އޮފިޝަލުންނަށެވެ. މިއަދު ކުރިއަށް ދަނީ ސިއްހީ ދާއިރާގެ އޮފިޝަލުންނަށް ވެކްސިން ދިނުމެވެ.\nނަމަވެސް ރާއްޖެއިން ވެކްސިން ލިބޭ މިންވަރަކުން އަދި ވެކްސިން ސްޓޮކްގައި ހުރި މިންވަރަކުން ކަނޑައެޅިފައިވާ ކެޓަގަރީތަކުގެ ތަރުތީބުން ވެކްސިން ޖެހުމުގެ މަސައްކަތް ކުރިއަށް ގެންދާނެ އެވެ. ކުޑަ ދުވަސްކޮޅެއްގެ ތެރޭގައި ރާއްޖޭގެ ހުރިހާ ރަށަކަށް ވެކްސިން ޕްރަގްރާމް ފުޅާކޮށް ވެކްސިން ދިނުމުގެ މަސައްކަތް ފެށޭނެއެވެ.\nވެކްސިން ޖަހަން ދާއިރު ސަމާލުކަން ދޭން ޖެހޭ ގިނަ ކަންތައްތަކެއް ވެއެވެ. ސިއްހީ މައްސަލައެއް ހުންނަ ނަމަ އެ ކަމަކާއި ގުޅިންހުރި ރިކޯޑްސްތައް ވެކްސިން ސެންޓަރުތަކަށް ގެންދިއުމަކީ ވަރަށް މުހިންމު ކަމެކެވެ. ވެކްސިން ޖެހުމުގެ ކުރިން ސިއްހީ ހާލަތު އިތުރަށް ދެގެނަތުމަށް އިތުރު ސުވާލުތަކެއް ކުރާނެ އެވެ. ވެކްސިން ޖެހުމުގެ ކުރިން ރެޖިސްޓްރޭޝަން މަރުހަލާގައި ސުވާލު ކަރުދާސް ފުރިހަމަ ކުރަން ޖެހޭނެ އެވެ. އެއީ ވެކްސިން ދިނުމުގެ ކުރިން ކޮންމެހެން ހޯދަން ޖެހޭ މައުލޫމާތެވެ.\n"ވެކްސިން ޖަހަން ވަޑައިގަންނަވާއިރު ސިއްހީ މައްސަލައެއް ހުންނަ ބޭފުޅެއްނަމަ ރެކޯޑްތައް ހިފައިގެން އައުމަކީ ވަރަށް މުހިންމު ކަމެއް،" ޑރ. ފާތިމަތު ނަޒްލާ ވިދާޅުވިއެވެ.\nމީގެ އިތުރުން ވެކްސިން ޖެހުމަށްފަހު އެއްވެސް އުނދަގުލެއް ވޭތޯ ބެލުމަށް ވެކްސިން ޖެހި ސެންޓަރުގައި 15 މިނެޓް މަޑުކުރަން ޖެހޭނެ އެވެ. އަދި އާންމުކޮށް ސީރިއަސް އެލާޖިކެއްވާ މީހެއްނަމަ 30 މިނެޓް އެ މީހެއްގެ ހާލަތު މޮނިޓަރު ކުރާނެ އެވެ. ވެކްސިންގެ ސަބަބުން ދިމާވެދާނެ ސިއްހީ މައްސަލަތަކަށް އޮފިޝަލުން ތިބޭނީ ތައްޔާރަށެވެ.\n"ވެކްސިން ޖެހުމަށްފަހު ކޮންމެ ބޭފުޅަކުވެސް 15 މިނެޓް އެ ތަނެއްގައި މަޑުކުރަން ޖެހޭނެ. އެއީ ވެކްސިންގެ ސަބަބުން އެއްވެސް ރިއެކްޝަނެއް އާދޭތޯ ބެލުމަށްޓަކައި. ސީރިއަސް އެލާޖިކެއް ހުންނަ ނަމަ 30 މިނެޓް ވަންދެން މަޑުކުރަން ޖެހޭނެ،"\nކޮވިޑް ވެކްސިން ޖަހާނީ ކޮނޑު މަސްގަނޑަށެވެ.\n"އެހެންވީމަ ފަސޭހައިން ވެކްސިން ޖެހޭނެ ހެން ދޫ ހެދުމެއް ލައްވައިގެން ވަޑައިގެންނެވުން މުހިންމު،"\nމީގެ އިތުރުން ވެކްސިން ޖަހަން އައުމުގެ ކުރިން ރަނގަޅަށް ކެއުމަކީވެސް މުހިންމު ކަމެކެވެ. އަދި ވެކްސިން ސެންޓަރަށް އަންނައިރު ފެން ފުޅިއެއް ގެނައުން މުހިންމެވެ.\nވެކްސިން ޖެހުން ރަނގަޅު ނޫނީ ކޮން ބައެއް؟\nކޮވިޑް ވެކްސިނާ ގުޅޭގޮތުން ދުނިޔޭގެ އެކި ގައުމުތަކުގައި ބައެއް މީހުން ތަފާތު ވާހަކަތައް ދައްކައެވެ. އެ ވެކްސިންގެ ރައްކާތެރިކަމާ މެދު ސުވާލު އުފައްދައެވެ. އަދި ވެކްސިން ޖަހަން ޖެހޭ އުމުރުފުރާތަކާ ގުޅޭ ބަހުސްތައް ހިނގައެވެ.\nސިއްހީ ތަޖުރިބާކާރުން ވިދާޅުވާ ގޮތުގައި 18 އަހަރުން ދަށުގެ މީހުންނަށް ކޮވިޑް ވެކްސިން ޖަހާކަށް ނުޖެހޭނެ އެވެ. އަދި މާބަނޑު މީހުންވެސް ވެކްސިން ޖެހުން ރަނގަޅެއް ނޫނެވެ. އެހެންވީމަ ރާއްޖޭގައިވެސް ކޮވިޑް ވެކްސިން މި ދެ ކެޓަގަރީގެ މީހުންނަށް ނުދޭނެ އެވެ. މާބަނޑު މީހުންނަށް ވެކްސިން ނުދިން ނަމަވެސް ގާތުން ދޭ މައިންނަށް ވެކްސިން ދޭނެ އެވެ. އެފަދަ މީހުންނަށް ސިއްހީ އެއްވެސް މައްސަލައެއް ދިމާނުވާނެ ކަމަށް ތަޖުރިބާކާރުން ދެކެއެވެ.\nމީގެ އިތުރުން ލޭ ދިޔާކުރަން ބޭސް ބޭނުން ކުރަން ޖެހޭ މީހުންގެ ތެރެއިން ސްޓޭބަލް މީހުންނަށް ވެކްސިން ދެވޭނެ އެވެ. ލޭ ދިޔާކުރަން ބޭސް ބޭނުން ކުރާ މީހުންނަށް ވެކްސިން ދީފިނަމަ ބައެއް ފަހަރު ވަރަށް ގިނައިން ލޭ އައުމަކީ އެކަށީގެންވާ ކަމެކެވެ. އެހެން ވެފައިވެސް އެބަ ހުއްޓެވެ. ނަމަވެސް ދިގު މުއްދަތަކަށް މި ބޭސް ބޭނުންކުރާ މީހުންނަކީ ސްޓޭބަލް ހާލަތުގައި ތިބޭ ބައެކެވެ. އެހެންވީމަ ވެކްސިން ދިން ނަމަވެސް އެފަދަ މައްސަލަތައް ދިމައެއް ނުވެއެވެ.\nއަދި ވޯފަރިން ބޭނުން ކުރާ މީހެއްނަމަ އައިއެންއާރު ރަނގަޅު ރޭންޖްގައި ހުރިނަަމަ ވެކްސިން ޖެހޭނެއެވެ.\nކޮވިޑް ޖެހި ރަނގަޅުވެފައި ތިބި މީހުންގެ ތެރެއިން ވެކްސިން ދެވޭނީ ބަލި ޖެހުނުތާ 28 ދުވަސްވީ މީހުންނަށެވެ. މާނައަކީ ބަލި ޖެހި 14 ދުވަސް ފަހުން ރަނގަޅުވުމާއެކު ވެކްސިން ނުދެވޭނެ އެވެ. ވެކްސިން ދެވޭނީ ބަލި ދެނެގަނެވުނުތާ 28 ދުވަސް ފަހުންނެވެ.\nމީގެ އިތުރުން އެހެން ބައްޔަކަށް ވެކްސިނެއް ޖަހާފައި ހުރި މީހެއް ނަމަ އެ ވެކްސިނެއް ޖެހިތާ 14 ދުވަސް ފަހުން ވެކްސިން ޖެހޭނެ އެވެ.\n"މިސާލަކަށް އިންފްލެންޒާ ވެކްސިން ޖަހާފައި ހުރި މީހަކު ނަމަ ކޮވިޑް ވެކްސިން ޖެހޭނީ 14 ދުވަސް ފަހުން،"\nދިމާވެދާނެ ސިއްހީ މައްސަލަތައް\nމި ވެކްސިން ދިނުމުން ކޮށްފައިވާނެ އަސަރުތަކުގެ ތެރޭގައި އިންޖެކްޝަން ޖެހިތަނުގައި ގަނޑުލައި، ތަދުވެ، ރަތްވެ، ހިރުވާ، ދުޅަވެ، ނޫފައިގަތުން ފަދަ ކަންކަން ހިމެނެއެވެ. އަދި ހުން އައުމާއި ވަރުބަލިވުމާއި ބޮލުގައި ރިއްސުމާއި މޭނުބައިކުރުމާއި ހުޅުހުޅުގައި ނުވަތަ ގައިގެ މަސްތަކުގައި ރިއްސުން ހިމެނެއެވެ.\nމީގެ ތެރެއިން ކުދިކުދި ކަަންކަމަކީ މިހާރު އާންމުކޮށް ބޭނުން ކުރާ ގިނަ ވެކްސިން ޖެހުމުންވެސް ދިމާވާ ކަންކަމެވެ. ނަމަވެސް ކޮވިޑް ވެކްސިން ޖެހުމުން ބައެއް މީހުންނަށް ބޯ އެނބުރުމާއި ކާހިތް ނުވުމާއި ބަނޑުގައި ރިއްސުން އަދި ގޮއްލުން ފަދަ ކަންކަން ވަރަށް މަދުން ނަމަވެސް ދިމާވެފައިވެއެވެ. ސިއްހީ ތަޖުރިބާކާރުން ވިދާޅުވާ ގޮތުގައި އެއީ ވެކްސިންގެ ސަބަބުން ދިމާވާ ބޮޑު އެލާޖީއެކެވެ. އެފަދަ އެއްވެސް ކަމެއް ދިމާވެއްޖެނަމަ އަވަހަށް ސިއްހީ ފަރުވާ ހޯދުން މުހިންމުވެ. ނަމަަވެސް ހަނދާނުގައި ބަހައްޓަންވީ މިއީ ވަރަށް މަދުން ނޫނީ ނުވާ ކަންކަން ކަމެވެ.\n"ވަރަށް މަދުން ފެންނަ އަލާމަތްތަކުގެ ތެރޭގައި ބޯ އެނބުރުމާއި ކާހިތް ކެނޑުން އަދި ބަނޑުގައި ރިއްސުމާއި ގޮއްލުން ކަހަލަ ކަންކަން ދިމާވޭ. އަދި ވަރަށް މަދު ހާލަތެއްގައި ވަރަށް ބޮޑު އެލާޖިކް ރިއެކްޝަނެއް އަތުވެދާނެ. މީގެ އަލާމާތަކީ ނޭވާއަށް އުނދަގޫވުން، ގައިގައި ފިތް ނެގުން ކަހަލަ ކަންކަން. މިކަހަލަ އަލާމާތެއް ފެނިއްޖެނަމަ ހޮސްޕިޓަލަށް ވަޑައިގަންނަވަންވާނެ. އެހެން ކަހަލަ އަލާމާތެއް ނަމަ 1676 މާލޭގައި ނަމަ ގުޅުއްވާފައި އެ މައުލޫމާތު ފޯރުކޮށްދޭން ވާނެ. ރަށެއްގައި ނަމަ ހެލްތް ސެންޓަރަށް އެކަން އަންގަންވާނެ،" ނަޒްލާ ވިދާޅުވިއެވެ.\nވެކްސިން ޖަހާ ތަން ރަތްވުން ނުވަތަ އެ ތަނަށް ކޮންމެވެސް ވަރަކަށް ތަދުވުމަކީ ބައެއް މީހުންނަށް ދިމާވާ ކަމެކެވެ. އެފަދަަ ކަމެއް ދިމާވުމުން ބައެއް މީހުން އެތަންތަން ބޮނޑިތާން ކުރެއެވެ. ނަމަވެސް މިއީ ރަނގަޅު ކަމެއް ނޫނެވެ. ކޮވިޑް ވެކްސިން ޖެހުމަށްފަހު އެ ތަނެއް ރަތްވެ، ނުވަތަ ތަދުވީނަމަވެސް ބޮނޑިތާން ނުކުރަން ސިއްހީ ތަޖުރިބާކާރުން އިރުޝާދު ދެއެވެ.\nވެކްސިނަށް އަވަހަށް ރަޖިސްޓްރީ ކުރޭ\nކޮވިޑް ވެކްސިނަށް މިހާރުވެސް ވަނީ ރަޖިސްޓްރީވުމަށް ފުރުސަތު ހުޅުވާލާފައެވެ. ވެކްސިނަށް މިހާރު ކޮންމެ މީހަކަށްވެސް ރަޖިސްޓްރީ ކުރެވިދާނެ އެވެ. މިހާރުވެސް 20،000 ވުރެ ގިނަ މީހުން ވެކްސިނަށް ރަޖިސްޓްރީ ކޮށްފި އެވެ.\nހެެލްތް ޕްރޮޓެކްޝަން އެޖެންސީއާ ހެލްތް އިމާޖަންސީ އޮޕަރޭޝަން ސެންޓަރުންވެސް ވަނީ ކޮވިޑް ވެކްސިނަށް އަވަހަށް ރަޖިސްޓްރީވުމަށް ހުރިހާ ރައްޔިތުންނަށް އިލްތިމާސް ކޮށްފައެވެ.\n"އޭރުން އަޅުގަނޑުމެންގެ ވެކްސިން ޕްލޭނަށްވެސް ފަސޭހަ ވެގެންދާނީ،" ވެކްސިނަށް ރަޖިސްޓްރީވުން އަވަސް ކުރުމަށް އިލްތިމާސް ކުރައްވާ ޑރ. ނަޒްލާ ވިދާޅުވިއެވެ.\nވެކްސިން ޖެހުމަށްފަހުވެސް ރައްކާތެރި ކަމުގެ ފިޔަވަޅުތައް ދޫކޮށް ނުލަން އެޗްޕީއޭއިން ވަނީ އިލްތިމާސް ކޮށްފައެވެ. ވެކްސިންގެ ފުރަތަމަ ޑޯޒަށް ފަހު އަދި ދެވަނަ ޑޯޒަށް ފަހުވެސް މާސްކު އެޅުމާއި ރައްކާތެރިކަމުގެ ފިޔަވަޅުތަކުގައި ހިފެހެއްޓުން ވަރަށް މުހިންމެވެ.\nކޮވިޑް ބަލީގައި ރާއްޖެއިން މިހާތަނަށް 53 މީހަކު މަރުވެއްޖެއެވެ. މި ބަލީގައި ސީރިއަސް ހާލަތުގައި މިހާރުވެސް ދެތިން މީހަކު ވެއެވެ. 163 މީހަކަށް އެޑްމިޓްކޮށްގެން ދަނީ ފަރުވާ ދެމުންނެވެ. ކޮވިޑްގައި ހޭދަކުރި 11 ދުވަސް ދުވަހަކީ ދިވެހިން މި ފަހުން މިހާ ދިގު މުއްދަތެއްގައި ބަލިމަޑުކަމާ ހަނގުރާމަކުރި ފުރަތަމަ ފަހަރެވެ. އާންމު ހާލަތު ދޫކޮށް ދިރިއުޅުން މުޅީން އެހެން ގޮތަކަށް ބަދަލުވާން މަޖުބޫރުވިއެވެ. ދައްޗާއި އުނދަގުލައި 328 ދުވަސް މާޒީގެ ތެރެއަށް ދޫކޮށް އާންމު ހާލަތަށް ދާން އެންމެން އެކުގައި މަސައްކަތް ފަށަންވީ ވަގުތަކީ މިއީއެވެ. ދައުލަތުން ހިންގާ ކޮވިޑް ވެކްސިން ޕްރަގްރާމަށް އެންމެންވެސް އެއްބާރުލުން ދޭން ޖެހެއެވެ. ވެކްސިންގެ ސަބަބުން އެތަށް ފުރާނައެއް ސަލާމަތް ކުރެވޭނެއެވެ. މި ބަލިމަޑުކަމުން ސަލާމަތްވެ އާންމު ދިރިއުޅުމަކަށް ދެވޭނީ އޭރުންނެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 ޑރ. ނަޒްލާ ރަފީގް މައިމޫނާ އަބޫބަކުރު ކޮވިޑް ވެކްސިން


Fageeru Dhiriulhumun Dhuniyeyge Ehme Mahchah - Sihrakee Nugudaa Azum - Vaguthu\nފަގީރު ދިރިއުޅުމުން ދުނިޔޭގެ އެންމެ މައްޗަށް – ސިއްރަކީ ނުގުޑާ އަޒުމު!\nމިއީ ޖޭމްސް ބޮންޑްގެ ކުރިއަށް އޮތް ފިލްމުގައި ބޮންޑް ގާލްގެ ގޮތުގައި ފެނިގެން ދާނެ އެނާ ޑީ އާމްސްގެ ވާހަކައެވެ. މީގެ އަހަރުތަކެއް ކުރިން އެނާ އަކީ ފަގީރު އާއިލާއެއްގައި ހުރި ވަރަށް ނިކަމެތި އަންހެން ކުއްޖެކެވެ. އެނާ އަކީ ކިއުބާ މީހެކެވެ.\nއެނާގެ މަންމަ އާއި ބައްޕަ އަކީ ޕާޓްޓައިމް ދެ ޓީޗަރުންނެވެ. ޓީޗަރުންގެ ވަޒީފާ ނިންމާފައި އެދެމަފިރިން ދެން މަސައްކަތް ކުރަމުން އައީ ތެޔޮ ސާފުކުރާ ކާރުހާނާއެއްގައެވެ. ނަމަވެސް ކައިގެން ބޮއެގެން އުޅެވޭ ވަރު ވުން ފިޔަވައި އިތުރު އާމްދަނީއެއް ނުލިބެއެވެ. އެއީ ކިއުބާގެ ސިސްޓަމް އޮންނަ ގޮތުންނެވެ.\nމުޅި އުމުރު ކިއުބާގެ ނިކަމެތި ދިރިއުޅުމުގައި ހޭދަކުރާކަށް އެނާ ބޭނުމެއް ނުވިއެވެ. އެހެންކަމުން އޭނާ ގަސްދުކުރީ ކިއުބާ ދޫކޮށް ގައުމުން ބޭރަށް ދާށެވެ.\nކިއުބާ ދޫކޮށް އެނާ ދިޔައީ ސްޕޭނަށެވެ. އެއީ 2006 ވަނަ އަހަރު އެވެ. ސްޕޭނަށް ގޮސް އެނާ ފުރަތަމަ ދުވަހު ވެސް މަސައްކަތް ފެށީ މޮޅު އެކްޓަރަކަށް ވާށެވެ. ފިލްމް ކުޅެން ދަސްކޮށްދޭ ކޯސްތައް ފުރިހަމަ ކުރިއެވެ.\nނަތީޖާއަކަށްވީ ސްޕޭންގެ ބައެއް ފިލްމުތަކުންނާއި ސީރީސްތަކުން އޭނާ އަށް ފުރުސަތު ލިބިގެން ދިއުމެވެ. އެއީ ފިލްމީ ދާއިރާގައި އޭނާ ކުރިއަށް އެޅި ބޮޑު ފިޔަވަޅެއް ނަމަވެސް އެނާ ހުރީ އެހިސާބުން އަދި ހުއްޓާލާ ގޮތަކަށް ނޫނެވެ.\nއެނާ ކުރަމުން ދިޔަ މަސައްކަތުގެ ސަބަބުން މިއަދު އޭނާ އަކީ ހޮލީވްޑްގެ އެންމެ މަޝްހޫރު އެއް ފިލްމްގެ އެންމެ މުހިއްމު އެކްޓަރެވެ. މުޅި ދިރިއުޅުން ބަދަލު ކޮށްލާނެ އެފުރުސަތާއި އެކު މިހާރު ވެސް އެނާ ވަނީ އޭނާގެ މައިންބަފައިންނަށް ރީތި އެޕާޓްމެންޓެއް ހޯދައި ދީފައެވެ.\nއެނާގެ އަވައްޓެރިން ބުނާ ގޮތުގައި އެނާގެ އަކީ ކުޑަ އިރުވެސް ވަރަށް ބުރަކޮށް މަސައްކަތް ކުރި، ވަރަށް ހެޔޮލަފާ އެެހެން މީހުންނަށް އެހީތެރިވި ކުއްޖެކެވެ. ނަމަވެސް އެނާ ކުއްލިއަކަށް ހޮލީވްޑްގެ އޭ ކެޓަގަރީގެ އެކްޓަރަކަށް ވެދާނެ ކަމަކަށް އެއްވެސް މީހަކު ލަފައެއް ނުކުރެއެވެ.\nއެނާ ދަންނަ މީހުން މިހާރު ބުނާ ވާހަކައަކީ އެނާ އަށް އެފުރުސަތު ލިބުމުގެ ހަޤީޤީ ސަބަބަކީ ބުރަކޮށް މަސައްކަތް ކުރުމެވެ. އަދި އޭނާގެ ނުގުޑާފަދަ ވަރުގަދަ އަޒުމާއި ކާމިޔާބާއި ހަމައަށް ވާސިލްވުމަށް ކުރި އުއްމީދު ތަކެވެ.


Aa aharuge furathama dhuvahu enme gina kudhin ufanvee India gai\nއާ އަހަރުގެ ފުރަތަމަ ދުވަހު އެންމެ ގިނަ ކުދިން އުފަންވީ އިންޑިއާގައި\nއާ އަހަރުގެ ފުރަތަމަ ދުވަހު އެންމެ ގިނަ ކުދިން އުފަންވީ ރެކޯޑް އިންޑިއާ އިން ގާއިމްކޮށްފި އެވެ.\nޔުނިސެފުން ނެރެފައިވާ މައުލޫމާތުތައް ބުނާ ގޮތުގައި އާ އަހަރު ދުވަހު ދުނިޔޭގެ ހުރިހާ ގައުމެއްގައި އެވްރެޖްކޮށް އުފަންވެފައިވާ 392،078 ކުދިންގެ ތެރެއިން 67،385 ކުދިން އުފަން ވެފައިވަނީ އިންޑިއާ ގައެވެ. ދެ ވަނަ އަށް އެންމެ ގިނަ ކުދިން އުފަންވީ ޗައިނާގަ އެވެ. އެއީ 46،299 ކުދިންނެވެ. ތިން ވަނަ 26،039 ކުދިންނާއެކު ނައިޖީރިޔާ އަށެވެ. ހަތަރު ވަނައިގައި އޮތީ 16،787 ކުދިން އުފަން ޕާކިސްތާނެވެ. ފަސް ވަނަ އިންޑޮނީޝިއާއަށް ލިބުނީ އެ ގައުމުގައި 13،020 ކުދިން އުފަން ވެފައި ވާތީ އެވެ. އެމެރިކާގައި 10،452 ކުދިން އުފަން ވެފައި ވެއެވެ. ބާކީ ހިއްސާކުރަނީ ދުނިޔޭގެ ދެން ހުރި ގައުމުތަކުންނެވެ.\nޔުނިސެފްގެ ރިޕޯޓެއްގައި ބުނެފައިވާ ގޮތުގައި 2020ގެ ފުރަތަމަ ކުއްޖާ އުފަން ވާނެކަމަށް ބެލެވެނީ ފިޖީގަ އެވެ. އެންމެ ފަހު ކުއްޖާ އެމެރިކާ ގައެވެ. އަހަރުގެ ފުރަތަމަ ދުވަހު އުފަންވާ ކުދިންގެ އުފަން ދުވަސް ދުނިޔޭގައި ވަރަށް ހާއްސަ ގޮތެއްގައި ފާހަގަ ކުރަމުން ދެއެވެ. ނަމަވެސް އެކި ހާލަތްތައް ދިމާވެގެން އުފަންވާތާ ގިނަ ދުވަސްތަކެއް ނުވެ ދުނިޔެއަށް އަލްވަދާއު ކިޔާ ކުދިން ވެސް ވަރަށް ގިނަ އެވެ.\nއެގޮތުން 2018 ވަނަ އަހަރު، އުފަންވީތާ އެންމެ މަހެއް ތެރޭގައި މަރުވި ކުދިންގެ އަދަދު 2.5 މިލިއަނަށް އަރަ އެވެ. މީގެ ތެރެއިން ތިންބައިކުޅަ އެއްބައި ކުދިންނަކީ އުފަންވި ދުވަހު ދުނިޔެ ދޫކުރި ކުދިންނެވެ. މަރުވި ކުދިންގެ ތެރެއިން ގިނަ ކުދިންނަކީ ފުރާނަ ސަލާމަތް ކުރެވިދާނެ ފަދަ ހާލަތެއްގައި އުފަންވެ އެކަށީގެންވާ ފަރުވާ ނުދެވި މަރުވި ކުދިންނެވެ. އޭގެ ތެރޭގައި ދުވަސްނުފުރާ ވިހެއުން، ވިހެއުމުގެ ތެރޭގައި މައްސަލަތައް ދިމާވުން، ލޭ ވިހަވުން ފަދަ އިންފެކްޝަންތައް ހިމެނެ އެވެ. މައިމީހާގެ ބަނޑުތެރެއަށް މަރުވާ ފަހުން އުފަންވާ ކުދިންގެ އަދަދު ވެސް އަހަރަކު 2.5 މިލިއަނަށް އަރަ އެވެ.\nފާއިތުވީ 30 ވަރަކަށް އަހަރު ތެރޭގައި ދުނިޔޭގެ ކަންކޮޅުތަކުގައި މަރުވާ ފަސް އަހަރުން ދަށުގެ ކުދިންގެ އަދަދު ވަނީ ދެ ގުނަ ދަށް ކުރެވިފަ އެވެ. ނަމަވެސް އަލަށް އުފަންވާ ކުދިން މަރުވާ އަދަދު މަދުކުރެވިފައި ވަނީ މިއަށް ވުރެ މާ މަދުންނެވެ. އެގޮތުން 2018 ގައި މަރުވި ކުޑަކުދިންގެ ތެރެއިން 47 ޕަސެންޓަކީ އުފަންވީތާ އެންމެ މަހެއް ތެރޭގައި މަރުވެފައިވާ ކުދިންނެވެ.\nއިންޑިއާގައި އަންހެނުންނަށް ގޯނާކުރާ މީހުން ބަލަން ކެމެރާތަކެއް\nސީރަމް އިންސްޓިޓިއުޓްގެ ކޭމްޕަސްގައި އަލިފާނުގެ ހާދިސާއެއް\nބާރާތު ކޮވިޑް ވެކްސިނަށް ސަމާލުވުމަށް އަންގައިފި


ރައީސުލްޖުމްހޫރިއްޔާގެ ނައިބު ސެޓެލައިޓް ސްކޫލް ރަސްމީގޮތުން އިފްތިތާޙްކޮށްދެއްވައިފި - The President's Office\n17 ޖަނަވަރީ 2022، ރިފަރެންސް: 2022-024\nރައީސުލްޖުމްހޫރިއްޔާގެ ނައިބު ފައިޞަލް ނަސީމް ރާއްޖޭގައި ރަސްމީގޮތުން ސެޓެލައިޓް ސްކޫލް އިފްތިތާޙް ކޮށްދެއްވައިފިއެވެ.\nމިއަދު ހެނދުނު ހުރަވީ ސްކޫލްގައި މިކަމަށްޓަކައި ބޭއްވި ރަސްމިއްޔާތުގައި ސެޓެލައިޓް ސްކޫލް އިފްތިތާޙްކޮށްދެއްވައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ވިދާޅުވީ މިކަމަކީ ސަރުކާރުގެ މައިގަނޑު ސިޔާސަތުކަމުގައިވާ ޖަޒީރާ ތަރައްޤީއަށް އައު ފެށުމެއްކަމުގައެވެ.\nސެޓެލައިޓް ސްކޫލް މަފްހޫމަށް ކިޔަވައިދޭން ފެށި ސްކޫލްތަކަކީ މީހުން ދިރިއުޅޭ ރަށްތަކުގެ ތެރެއިން މިވަގުތު ނިޒާމީ ތަޢުލީމު ފޯރުކޮށް ދިނުމަށް ސަރުކާރުގެ ސްކޫލެއް ޤާއިމް ވެފައި ނުވާ ރަށްތަކެއް ކަމުގައިވާ ބ. ފެހެންދޫ ވ. ތިނަދޫ އަދި ވ.ރަކީދޫގެ ސްކޫލެވެ. ދިރާސީ އަހަރު 2021-2022ގައި މި ސްކޫލްތަކުގައި ކިޔަވާދިނުމަށް ހަމަޖެހިފައިވަނީ އެލް.ކޭ.ޖީ އިން ފެށިގެން ގްރޭޑް 8 ގެ ނިޔަލަށެވެ. ސެޓެލައިޓް ސްކޫލްތައް ފެށިގެން ދާއިރު މިއިން ކޮންމެ ސްކޫލެއްގައި2ޓީޗަރުންނާއި 1 އެޑްމިން އޮފިސަރަކާ، މަސައްކަތު މީހަކު، މަސައްކަތް ކުރާނެއެވެ.\nސެޓެލައިޓް ސްކޫލްތަކުގައި ހައި ސްޕީޑް އިންޓަނެޓް މެދުވެރިކޮށް އޮންލައިންކޮށް ކިޔަވާދިނުން ކުރިޔަށްގެންދާއިރު މި ނިޒާމުގައި ދަރިވަރުން ކިޔެވުމަށް ހާޒިރުވާނީ އެކުދިން އަމިއްލަ ރަށުގެ ސުކޫލަށެވެ. ސެޓެލައިޓް ސުކޫލުތަކަށް ކިޔަވައިދިނުމަށް ޚާއްސަ ކުރެވިފައިވާ ޓީޗަރުން ތިއްބަވާނީ މާލޭގެ ހުރަވީ ސުކޫލުގައި ޤާއިމުކޮށްފައިވާ ސެޓެލައިޓް ހަބް ސެންޓަރުގައެވެ. ކިޔަވައި ދެއްވާ ޓީޗަރުން އެހެން ރަށެއްގައި ތިއްބެވި ނަމަވެސް ފެސިލިޓޭޓަރ ޓީޗަރުން އަބަދުވެސް ދަރިވަރުންނާއެކު ކްލާސްތަކުގައި މަސައްކަތް ކުރާނެއެވެ. މީގެ އިތުރުން މި ދަރިވަރުންނަށް އިތުރު ހަރަކާތްތައް ހިންގުމުގައި ބެލެނިވެރި ސްކޫލްތައް ގޮތުގައި ބ.ގޮއިދޫ ސްކޫލާއި، ވ.ކެޔޮދޫ ސްކޫލް އަދި ވ.އަތޮޅު ތަޢުލީމީ މަރުކަޒު ސަރުކާރުން ވަނީ ހަމަޖައްސާފައެވެ. އަދި މި ބެލެނިވެރި ސުކޫލުން ރާވާ ހިންގާ އިތުރު ހަރަކާތްތަކުގައި ސެޓެލައިޓް ސުކޫލު ދަރިވަރުން، ބެލެނިވެރި ސުކޫލަށް ހާޒިރުވެގެން ބައިވެރިވާނޭ އިންތިޒާމްތައް ވެސް ވަނީ ހަމަޖައްސާފައެވެ.